
द्यछा ! 


बाखं-सफुतिइ जिगु बाखं/चिबाखं 
मब्वंनिपिं बाखंहयःमि ब्वँमिपिन्त 
दुनुगःया चछा ! 


पिकाकपाखें 


नेपालभाषा-साहित्य-ख्यलय्‌ भाजु भूषणप्रसाद श्रेष्ठ सिद्धहस्तम्ह 
च्वमि खः । वयूकःया बहुआयामिक व्यक्तित्वलिसे झी सकलें परिचित । 
ने.सं. १०९५ दँया प्रतियोगिताय्‌ 'धकिदुने' न्हूबाखं-सफुतिं श्रेष्ठ सिरपाः' 
त्याकादी धुंकूम्ह वयूकःया ने.सं. ११०४ या दुने च्यागू बाखं/चिबाखं सफू 
पिदने धुंकूगु दु । 
वयूकःया बाखनय्‌ थःगु हे कथंया सवाः दु। नेपालभाषा-ख्यलय्‌ 
बिस्कंगु शैलीया चिबाखं/ न्हूबाख॑यात थपू यायेगु ज्याखँयू वयूकःया 
च्वसा ज्वःमदु धाःसां अत्युक्ति जु मखु । वयूकलं झीगु बाखं-साहित्यया 
स्तर च्वन्ह्याका दीगु खँय्‌ सुयां निगू मत जुइ मखु । 
थुजाःम्ह बाखंच्चमि भाजु भूषणप्रसादं झीगु साहित्य-ख्यलय्‌ मदयेक 
मगाःगु निगू तःजिगु ग्रन्थ सच्छिदैया नेपालभाषा-काव्य-ल्यया व 
बाख॑-ल्यया पिथनेगु ज्याय्‌ तक्यनाः नं मदिक्क हाइकु व गजलया बाः 
वयेका च्वंसां वयूकलं आः झीत बाखं बियादी मखुत जुड धकाः सकल 
बाखंह्यःमितय्‌ नुगलय्‌ तिक्क मिनाच्वंगु इलय्‌ स्वीन्हयूदं लिपा जूसां हाकनं 
बाखंसफू ज्वनाः झीगु न्ह्यःने दंझाल । थ्व झीगु नितिं लसताया खँ खः । 
थ्व सफू पिथनेगु भाला च्वसापासायात बिया दीगुलिं थुगु संस्थाया नायः 
भाजु वयूकःयात आपालं आपा: सुभाय्‌ ! 
- च्चसापासा 
कुलांभुलु, रक्तकाली, यँ । 


दिल सकसितं खं जिं 


च्याये मज्यूगु मि ! स्याये मज्यूगु मि ! 


म्हसीका ?! 
म्हिगः व थौं 


किपाय्‌ खनेदुगु किपा 


साहित्यिक नियात्रा 
बखुंत ब्वयेवं 

न्हिनय्‌ म्हंगु म्हास 
कन्याराशि 
बापाला:-अप्पा 

नाया वनाच्चंगु अस्तित्व 


स्वां हायेधुंकाः 


गप्पाय्‌ हाकःगु जातः !- अहहअ ! 


लः मगाःगु जीवन ?! 
लसता-भ्वय्‌ ! 

मदुगु ल्वय्‌ 
थाथामाथा 

७ 

तपं 


व्ब्धं- बलः 


छाये मफुगु प्रसाद ! लाये मफुगु प्रसाद ! 


छाये मफुगु प्रसाद ! लाये मफुगु प्रसाद ! 





छाये मफुगु प्रसाद ! 
लाये मफुगु प्रसाद ! 


जिं धया,- “चैत धैगु थःत यःगु छायेमाः ।” 

वं धाल,- “चैथाय्‌ धैगु थःत यःगु लायेगु ।” 

जि न्हिंन्हिं द्यःया लँपु जुनाः दुहां-पिहां जुयाच्वनागु तःदँ दये 
धुंकल । थौंतक थःत यःगु द्यःयात छाये मफुनि जिं । 

जिं छाये मफुगुलिं जुइमाः,- वं थौंतक थःत यःगु लाये मफुनि हैँ 


द्यःयाथाय्‌ । 
[| 


बापाला:-आप्पा - १ 





न्ह्याम्हसियां स्यू- जि खः खिउँ। 

जःयात त्याका जिं। 

साहित्यिकतय्‌ पुचलय्‌ थौंकन्हयू लोकं ह्वा: जि। 

इमिसं जितः धाइ,- 'खिउँजः ।' 

गुबलें न्हाय्‌ कयूकुंका:, गुबलें नुगः कयूकुंकाः इमिसं जितः लुमंकी । 
थम्हं पुलिं चुयाः, जिगु ल्हाः नाइक ज्वनाः इमिसं जितः छें पितिनेत धाइ,- 
“लसकुस खिउँजः !” 

जि न्हिला बिलकि इमि सातु वनी | इमिसं काचाकाचां न्हिनय्‌ नं मत 
च्याकी, जः मालेत ! तर इमिसं न्ह्याथासं जितः हे जक खनी, अले तस्सलं 
हाली,- “जः खिउँल ! खिउँल जः !” 

जि खः खिउँ! जलय्‌ च्वना धाःपिं सकसितं खं जिं । 

च्याये मज्यूगु मि ! स्याये मज्यूगु मि ! 





च्याये मज्यूगु मि ! 
स्याये मज्यूगु मि ! 


न्हापा! ...... न्हापा ! ...... तःगू दशक न्हापा !- जिपिं मध्ये गुम्हं 
कःनि मुइ, भाजनयूतुं लाइ | जिपिं मध्ये गुम्हं मुस्या मुइ, लँय्‌-बुंड गनं लः 
छफुति तकं मदुगु चा-धुलय्‌ लाइ । 

आः इपिं मध्ये गुम्हँ छुस्या मुइ, नायूगु सोफाय्‌ लाइ । इपिं मध्ये गुम्हं 
मुस्या मुइ; जिमिगु मिखां खेँ जक खनी, इमिगु हे म्हुतुइ माकुक्क लाइ । 
जिमि इ चुलुचुलु वनी । 

इभिसं पाकुम्‌ पाकुम्‌ यानाः कःनि-मुस्या नइ। इमिसं डाच्च डाच्च 
यानाः छुस्या-मुस्या न्ह्यइ । 

जिमित इमिसं धाइ,- “मोज यानादिसँ मोज ! सुथय्‌ आलु-प्याज 
भपि। बहनिइ प्याज-आलु भपि ! आलु-प्याज, प्याज-आलु हिला हिला: 
भपि ! छिकपिनिगु हे बलिदानया सिरपा: खः, सुवा: खः थ्व हिला: हिला: 
कायेदुगु सवाः !” 

जिमि तुतिं लँय्‌ चुइ मखु । 

इमि तुतिं बँय्‌ चुइ मखु । 

थौंकन्हयू जिपि मध्ये गुलं गुलिंसिया काय्‌-म्ह्यायापिंसं जिमित धाइ,- 
“कःनि सीथाय्‌ नुगलय्‌ च्याःगु मि स्याये मज्यू !” 

थौंकन्हय्‌ जिपिं मध्ये गुलिं गुलंसिया काय्‌-म्ह्यायपिंसं धाइ, “मुस्या 
ग्ययेकीथायू मि च्याये मज्यू !” 

म्हसीका ?! 





म्हसीका ?! 


- 'शहरया ल्यायूम्हत ला खंके हे मज्यू का थ्व ल्यासेतयूत ! घः हे 
ग्वःक्वः ग्वःक्वः बुलेमाःगु न्याकुं कया: !- बाज्यः वंम्ह छम्ह मिसां मन मनं 
धाल । 

- 'गुजाःगु मछाः मजुसें स्वयाच्वंगु, मिस्तय्‌ म्वः ल्हुयाच्वंगु ! शहरय्‌ 
च्वंपिं मिस्त धकाः भाःप्यूगु जुइ का देशय्‌ मरुम्ह ल्यायूम्हं !- गाःहितिया 
ल॑ थःगु पाखाबुँपाखे वनाच्वंम्ह छम्ह बुरां दुगुचिया प्यंपाय्‌ थासा थासा 
दादां मति मतिं धाल । 

भुवादारी रुमाल ब्वहलयू पाछायाः, छपा ल्हातिं टूथ ब्रश ज्वनाः मेपा 
ल्हातिं जँ तियाः हितिगाःया फुसय्‌ दनाच्वन ल्यायूम्ह । 

- “गुजाःगु असभ्यपिं गामाःनीत, छि ख्वा: स्यूझाःगु खँसेंलि त्वःता 
बीमा: नि हिति ! थ्व हिति छिकपिनि बाज्या-तापाः बाज्यां दयेका ब्यूगु नि 
शहरय्‌ थें हे ।”- ल्यायूम्हया नाप्पं दनाच्व॑म्ह सरकारी कर्मचारी धाल । 

ल्याय्म्हं छुं धाये मलाःनि । वं हे धाल,- “घःघी च्वत्यंक वांछ्वैबीमाःगु 
का छिं नं थजाःपिनिगु !” 

गाःहितिइ सुं मदये धुंकाः वा चुलाः, ख्वा: सिलाः, थःगु गांया थःगु 
नां जकगु छँयू लिहां वनाच्वंम्ह ल्यायूम्हया न्हायूपनय्‌ गा.वि.स.पाखें वःगु 
सः थ्वल,- “नेपाःगाःया ब्यांचा का, गुंपुन्हीबलयू ब्यांजा नकाबिलकि 
झीगु रक्षा यानाः सुंक च्चनी का व !” 

ल्यायूम्हं गुलि फु उलि थःत क्वथीक स्वत अले मन मनं धाल,- 'जि 
ला प्वाः तग्वयेक ल्ह्वनाच्वन खनिं ! ...... जि डाक्टर धकाः स्यूसा 
गिजय्‌ याइ का थ्व पाख्यातयूसं ! 

म्हिगः व थौं 





म्हिग: व थें 


क्यालेन्डरयू प्रजातन्त्रया ह्याउँ-तिथि मन्त । गणतन्त्रया रङ्गीन किपा 
खनेदत । 

ग्वाराग्वारा दाल गणतन्त्र- गणतन्त्र दिवस । 

दासि दासि वल ।- लसताया न्हि। 

सरकारं झः झः धायेक तःगू ज्याझवः तल । ज्याझ्वः मध्ये छगू- 

छगू मन्त्रालय 'किपा धेंधें बल्लाः'या ग्वसाः ग्वल । 

द्वलंद्वः कलाकारतसें ब्वति काल । सिरपा: बीत किपा ल्यये थाकुल । 
CR अन्तय्‌ छपुचः नेतात दुथ्याःगु गोप्य धाःगु 'ल्यज्या-पुचलं' सिरपा: 
क्वःछित। 

नुगः खिउँकाः, ख्वा: चकंकाः, न्हासं चुयाः इमिसं ल्यःगु किपाया 
शीर्षक 'म्हिगः व थौं' । किपाय्‌ ह्वगं-तपुलि व नांगागु तुतिपिं मनूत ग्वारागिरिगु 
दथुलँयू दनाच्चंगु दु । 

सार्वजनिक रूपं सिरपा: घोषणा यायेन्ह्यः नेतातय्‌ पुचलं उगु किपाया 
स्रष्टायात छगू तःधंगु होटेलयू पाहां ब्वनाः स्वांम्हू लःल्हाल्हां न्हायूपनय्‌ 
स्वां पुल | ...... 

लिच्चः पिदन। उम्ह कलाकारया किपा सर्वोत्कृष्ट जुल । 

सिरपा: त्याकूगु किपाया शीर्षक ला व हे खः 'म्हिगः व थौ, तर 
किपाय्‌ दुगु लु हिलाच्चन । किपाय्‌ खनेदुपिं मनूतय्‌ तपुलि आः च्वापुगुँ थें 
तज्जाः, तुतिइ लाकां पालापालां थी । इपिं दनाच्वंगु लँ प्यख्खेरं माथ॑ वं । 

म्हिगः व थौं 





न्हायक थें थीगु लाकामय्‌ म्हस्यूतास्यू थें च्वौपनि गिजिमिजिगु ख्वा: 
खने दयाच्चन । 

किपा स्वयाच्वपिं सर्वसाधारणं थःथवय्‌ ब्याकाच्वंगु खँ न्यनेबलय्‌ 
इमि मिखाय्‌ उगु ख्वाःपाः बासिगु, सू नवःगु मायवः थें नं च्वं, नकतिनि 
जक हा फ्वाल्याहां वयेक छुनाच्चंगु दुसिमरि थें न॑ च्व॑ । 


६ - बापाला:-अप्पा 


किपायू खनेदुगु किपा 





किपाय्‌ खनेदुगु किपा 


छँया सिबय्‌ उप्वः देगः दुगु थाय्‌ धाइ थ्व नां जाःगु शहर ! 

व द्यः ! थ्व द्यः ! स्वीस्वकोटि हिन्दू-द्यः जक मखु मेमेपिं उत्तिक दु 
द्यः थन। इमि दथुइ हलिमयू हे नां जाःम्ह द्यः !- म्वाःम्ह द्यः, । ४18 
G०९ !- कुमारीद्यः ! 

थ्व शहरया मनूतसें धयाजूगु न्यनेदु !- थ्व लागाया फुक्क धया थें 
देगःत गुगुं पाःताः जुइक दुन, गुगुं स्वये हे ग्यानापुस्से च्वंक वां खात, भ्वरि 
खात । तर म्वाःम्ह द्यः कुमारीया सतं छुं मजू- कुमारीछँ ! 

कुमारी-छँ। व छँयू च्व॑पिंस धयाच्चन,- “सकल मनूया भिं याइम्ह 
भिम्ह द्यः !- कुमारीद्यः ! कुमारीमां ! तःभुखाचं छुं स्यंके मफु, कुमारी-छँया !” 

त्वाःया, जःलाखःला-त्वाःया ल्यायूम्ह-ल्यासेतय्‌ मिखां खापा 
तिनातःगु छँया दुने, कुंकुलामय्‌ थःगु मिखा वायेकल । इमिसं धयाच्चन,- 
“कुमारीछँ छर्खां लः सूगु पुखू थें चिरिचिरि बाः दुनें दुनें !” 

इमिसं चा-न्हि मधासें धलिं-थां तिबः तल- कुमारीछेँय्‌ ! 

कुमारीछँ- छँयू च्वंपिनि विश्वासं धस्वानाच्चन, थः नं कुमारीमांनापं 
छूयं धस्वाकाः दनाच्चन, छँदुने । 

“कुमारीद्यःया सतं बबलाःगु, स्यस्यलाःगु तुतां चूलात, नत्रसा उकुन्हु 
हे चुलुयाः दये थें क्वःदले धुंकल जुइ थ्व छँ !”- कुमारी-छँक्वय्‌ च्वनाः 
छथ्वः मनूतसें म्हस्यूतास्यूपिन्त कनाच्चन । 


बापाला:-अप्पा - ७ 


किपायू खनेदुगु किपा 





वैशाक १२ व २९ गते भुखायू ब्वयेधुंकाः 'भुखाय्‌' खँग्वः तालकि 
धात्थें भुखाय्‌ ब्वः थें ग्याःपिं मनूत ! आः धात्थें ४-५ रेक्टर स्केलया भुखाय्‌ 
ब्वःसां मग्याये धुंकूगु जक मखु मचाःपिं तकं जुइधुंकल ! 

मनूत नं गनं गनं जक वःगु जुइ ! कुमारीछँया पूर्वयू जक मखु मूलुखाया 
फलयू फलयू नं मज्जां च्वंच्वन । गुम्हं सुंक । गुम्हं सुयातं पियाच्वंपिं । 
गुम्हं सुनानं पीकातःपिं । गुम्हं गुम्हं फ्यतुतुं न्ह्यलं ब्वानाच्वंपिं ! गुम्हं फोटो 
कयाच्च॑पिं- थःगु नं, कुमारीछँयागु नं । 

न्हू थ्यंक:वःपिं छथ्वः मनूत नं थ्यन। इमि ल्हातिइ न्हून्हूगु मोबाइल 
दु । गुम्ह गुम्हसिकें ला बांबांला:गु, झ्यातु झ्यातुगु मूभी क्यामेरा नं दु । इपिं 
वयाकथं गुम्हेसियां कुमारीछँय्‌ न्वकातःगु धलिमयू च्वथ्यंक तुति दिकल, 
गुम्हं सुल्ल ...... प्याच्च म्हिते थें सन । फोटो काःपिं लय्‌ लयूतातां 
उखें-थुखें ब्वाँय्‌ जुयाः म्ह चाःचाः तुइकाः सनाच्वन । “थन मूलुखाय्‌ 
सिंहयाथाय्‌ च्वनाः नं फोटो काये वा !”- धकाः सःतूम्हेसित “गुजाःम्ह 
गामा: खः ल्या; छ! आम्कन ला न्हापा न्हापा हे यक्वस्याँ कयातःगु दइ । 
तर थ्व धलिमय्‌ च्वनाः आ: गुलि हे कायेदइ तिनि धकाः च्वना छं! छं 
स्वये हाकनं हाकनं उकुन्हु थें भुखाय्‌ ब्वइतिनि धका: च्वना ला !” धका: 
ब्यूगु लिसः अन च्वंपिं यक्वस्याँ ताल । तर सुनानं ताःपहः याना मच्वं ! 

थुबलय्‌ लाक्क हे कुमारीछँया सँझ्याः दुथासं, दुनें तस्सःगु सः पिदन,- 
“भुखाय्‌ ब्वल भुखायू !” 

फलयू फ्यतुनाच्च॑पिंसं जक मखु वसन्तपुरया मेचय्‌ च्वनाच्वंपिंसं नं 
भुखाय्‌ ब्वःगु मचा: । मेमेबलय्‌ भुखाय्‌ ब्वइबलयू थें सर्गतय्‌ बखुं ब्वःगु 
खने मदु, क्वः हाःगु नं ताये मदु । तर फोटो कयाच्वंपिं थुन्नां धुन्नां चुइक 
बिसिवंगु धाःसा सकस्यां खन । 

थ्व लु जिं मोबाइलं कयागु भिडियो किपायू पत्याः हे मजुइक 
बांलाक वयाच्वन । 


ट - बापाला:-अप्पा 





..... जिं मसिल 


स्वांयाःपुन्ही ! 

स्यंगुइ मथ्यंगु पीदँ न्ययुदँ हे दत जुइ | जंक्व सिधसॉलि थुगुसी छक्वः 
ला वनावये हे माली । 

छँयू सुनानं वाःताः मदयेक सुत्त पिहां वया । 

ट्याक्सी-ड्राइभरं धाक्व दां पुला: थ्यंकः वना । च्वय्‌,- छचाःलिं 
गुगुं गंगु हः थें, गुगुं इवाःगु स्वां थें ! तर स्वयम्भू स्वां ह्वः ! हारतीमां खंके 
हे मफु ! 

चैत्य चाःहिला । तुति ल्ह्वने जक माः, अथे न्ह्यःने थ्यं, घ्वातुमतु 
घ्वाःपिं ग्वा: ग्वा: । 

पाइप-बार बः काकां त्वाथलं तप्यंक क्वहां वया । मिखां क्वथ्यंक 
मनू या मनू खं, त्वाथः गनं गनं जक । इक्कुसे च्वं । ल्यूनें घ्वाइ धकाः ग्या: । 
नाः नाः चःति वः । 

थ्व लँय्‌ वये म्वाःगु ग्वःदै दत जुइ ?'- लुम॑ मजू । तर लँ म्हस्यूनि । 
थासं थायूया नां स्यूनि। सतः, फल्चा, छे, बुँ ...... मिखाय्‌ लूनि । अयूनं 
भृकुटी मण्डपया प्रदर्शनीइ तंम्ह थें का छभाः । 

थःत लुलुं बयाच्चना । स्कूल-पासाया छँक्वय्‌ थ्यनेवं प्याःचाल । थहां 
वनेत तुति झ्यातुइ धुंकल । जितः खनेव॑ पासा हे क्वहां वल । वं धाल,- 
“थौं वा वइ लाकि छु! छगू जुग लिपा वल छ!” 

प्याःचाः ल्वःमन | धाये वल,- “न्हापा बुँ या बुँ जकगु, छँ धयागु द 
हे मदु धाःसां ज्यूगु थ्व थायू। आः ला छँ या छँ जक, बुँ द हे मन्त ग्व ?!” 

“न्हापा न्हिनयू हे ध्वं हालीगु, याकःबाकः पिहां जुइ हे ग्या: । आः 
नसंचाइल॑निसें न्हिच्छ-चच्छ लँय्‌ जूपिं गः ग: । सु, सुया छँय्‌ च्व॑च्वपिं, 
गनं वःपिं, गन वनेत्य॑पिं, छु याइपिं ...... छुँ हे मस्यू । गनं जुइ हे ग्या: । 
तापाक॑ खंम्ह छ हे खः धका: त्याछी फुगुलिं जक ......”- व॑ जिगु ल्हाः 
ज्वनाः पाखाक्वय्‌ थने यन | वया ल्हाः नं जिगु थें हे नायू तर क्वाः । 

- “हुंकन च्वय्‌ पलेस्वां ह्वःगु अले थन क्वय्‌ अन्न सःगु खँ न्यनागु- 
ब्वनागु धात्थेंया खँ हे खः हला ?!” 

- “न्ह्यलय्‌ खंनि तर ज्वलयू ल्वःमन। आः ला अन्न सइगु बुँइ मनू 
सःगु स्वयेत जक म्वानाच्वनागु थें ताः ।” 

न्हासं सुल्ल वया: म्हुतुसिइ थ्यंगु चःति फ्यया । चिसवाः वया: हाकनं 
प्याःचाल । 

“थन लः ला वः हला ?!”- जिं न्यना । 

तलं द्र क्वहां वःम्ह मचां धाल,- “वा वलकि लः वइ, ग्रायून्डपा !” 

सर्गतय्‌ स्वया । छकूचा सुपाँय्‌ दु,- हाकुगु । निभाः कीत वःगु खः कि 
वा गाकेत ?! 

पासां धाल,- “धः ल्वाकज्याःगु लः च्यान्हु भिन्हुइ छक्वः वये थें 
मवये थें वयाच्वंगु लां लां दत। प्या: चाइबलय्‌ मिनरल वाटर बोटल 
न्यानाः त्वनेगु । मेमेगु यायेत चान्हय्‌ दनाः मंकाः-तुँथिइ लः साःवनेत बुरियात 
जि पासा वनेगु । भौ वनीकुन्हु काय्‌ वनीगु । ग्यानाः ग्यानाःसां प्राण ल्यंके हे 
माल । भचा लिपा लातकि तुं सुइधुंकी, छु याये !” 

थन नं जिथाय्‌ थें हे खनिं का ! जिगु दुःख वास्याक्क न्हिल । 

- “छाय्‌ ...... गिजय्‌ यानागु ला, भगवानृद्यःया पालिइ च्वंपिन्त ?!” 

- “छंगु छे थनसां छ जिगु छँय्‌ च्व॑म्ह थें तायाः न्हिलेवःगु का यार !” 

व न॑ न्हिल, तर खँ थुयाः खः लाकि मथुयाः, जिं मसिल । 


१० - बापाला:-अप्पा 

'हलिमय्‌ लःया खँयू दकलय्‌ तःमिगु देय्‌ थ्व !- फसयू थ्वयाच्वन । 

'मत मवइगु इलय्‌ लः वइगु पाः लानाः छँय्‌ लः मदयाः घः 
प्वनाच्चन ।'- देयूया राजधानीया नुगःचुइ च्वंगु छँखाय्‌ सः थ्वयाच्चन । 

लोड-सेडिङ्गया न्हू-धलःया फोटो-कपी न्यानाः मनूतसें ब्वनाच्वन/ 
सीकाच्चन- 

थनिनिसें न्हिँ च्याघौ मत सी । 

'जिमिगु लागाय बहनिइ मत च्याके त्यलकि मत सीगु पाः लात'- 
छम्हसिया खँ । 

मेम्हसिगु खँ- 'जिमिगु लागायू ला धाःगु सिबय्‌ उप्वः ईतक मत 
स्यानाहइगु । सुथय्‌ नं मत मच्याः, बहनिइ नं मत मव: । न्हिच्छि छँय्‌ सुं 
मदइगु ताकय्‌ मत वइगु खनिं ! 

बाःछि हे मदुनि, हाकनं न्हू-धलः, न्हू-बुखेँ थें क्वा:क्वाः ब्वन मनूतसें- 

कन्हस॑निसें फुक्क॑ लागाय्‌ न्हिं झंनिघौतक मत सी । 

थनं छवाः लिपाया मेगु सुच॑- 'आः न्हिं झंखुघौतक लोड-सेडिङ्ग । 
म्वायेक म्वायेक मत च्याकेगु दिकादिसँ | मत वइगु इलय्‌ सी.एफू.एलू. 
चीम छ्यलादिसँ | 

'न्हूम्ह सरकारया ज्या !- छथ्वः मनूतसें कपाः कयूकुंका च्वन । 

'न्हूम्ह सरकारयात असफल यायेत ग्वःगु जाः /- मेथ्वः मनूत तिन्हुया 
च्वन । 

पचिपचि ..... 





सरकार सीगु मत थें चूपचाप ! 

इन्भर्टर व सी. एफ्‌. एल्‌. न्यायेथायू मनूतय्‌ झ्वः तिछुँ माःहने थें ता:हाकः 
जुयाच्वन । 

इवलयू दनाच्व॑पिं मनूतयूत स्वस्वं लँजुवाःत हाला वनाच्वन,- 'जिमि 
ला खिउँथायू खिउँक म्वायेगु बानी हे जुल धाःसां जिल ।' 

मत वयेमाःगु लागायू नं सुचनय्‌ धयातःगु सिबय्‌ उप्वः इतक मत 
स्याना हयाच्वन । च्याके माःसा भचा लिबाक्क जक च्याका हइगु, स्याये 
मालकि मत्यवं न्ह्यथ्याक्क झ्याप्प हे स्याना हइगु । मत बांलाक व: धाःथाय्‌ 
नं छक्वः पतिकं फ्वाक्क ...... फिक्क ...... स्याना हइगु । कवितसें 
च्वःगु ब्वनेदत- 'मतं देशय्‌ सुलाकासा म्हिताच्वन ।' 

थ्व तेलकासा नं मखु, सुलाकासा नं मखु, मनुखं म्हितूगु खुंकासा का 
खुँकासा !'- शहरया क्याम्पसय्‌ ब्वनाच्व॑पिं विद्यार्थीत हालाहल । 

छन्हु, विद्युत्‌ प्राधिकरणया मूज्याकू व सिंहदरबारया न्ह्यःने न्हिनय्‌ हे 
लालटिन च्याकाः मनूत न्वमवासे जुलूस वन । लँय्‌ गनं पला: दिकेथाय्‌ 
मदयेक मनूत छस्वा जुल । थ्व लु लालटिन ज्वनाव॑पिंसं वा: मचाःसां 
सिंहदरबारया दकलय्‌ तज्जाःगु मेचय्‌ च्वंम्है खन । 

धायेर्मय्‌ आपतकालीन मुँज्या च्वनाः विद्युत्‌ प्राधकरणयात 'आः 
मत स्याइगु मखु, मत च्याइगु धलः पिथनाः जनतायात राहत बीगु' सुचं 
पिथनेत उज॑ बिल । 

धायेर्मयू प्राधिकरणं नं सुच॑ जाहेर यात- 

'आवंलि देशय्‌ नहिं झंखुघौ मत सी मखुत । आः विशेष व्यवस्थाकथं 
देयून्यंक न्हिँ च्याघौतक मत वइ ।' 

“आः सुनानं, गनं नं न्हिं झंखुघौ मत मदुथाय्‌ च्वनाः ज्या यायेमाल 
धकाः च्यूताः मकाःसां जिल । थनिनिसें, थ्व इल॑निसें न्हिं च्याघौ मत 
च्याइगु जुल देशय्‌।”- सिंहदरबारं पिहां बःपिंसं पत्रकारतयूत अन्तर्वार्ता 
बीबलय्‌ थें न्हायू म्वाकाः न्हू-वसाःया बारे प्रतिक्रिया प्वंकाच्चन । 


१२ - बापालाः-अप्पा 

इमिगु ख्वालय्‌ क्यामेराया फ्ल्याशू लाइट प्वालाप्वाला थिनाः 
छक्वःपतिकं च्यानाच्वन । तापाकनिसें न्हिनय्‌ जुलूस वःपिं मनूत लालटिनय्‌ 
मतचिक फूगु हुनिं बहनिइ खिउँइ पचिपचि यायां गुबायूती थःथःगु छँय्‌ 
थ्यंक:वन खः मस्यु ! 


बापाला:-अप्पा - १३ 


साहित्यिक नियात्रा 





साहित्यिक नियात्रा 


छँ थुनाः तब्ब्या याःगु लँ । 

तब्ब्यागु लँय्‌ बँ खने मदु । 

मोटर व बाइक तन्न जाः लँ । 

कूँ व धुल॑ घ्वाप्प त्वपुना तल सर्गः । 

गुबलें हुईईया ...... हुईं हुईं ...... गुबलें जामया हुनिं खासा थें 
उसिहिं उसिहिं न्ह्यानाच्वन- निचाः पाङ्ग्रा/ प्यचाः पाङ्ग्रा । ह्वःताः 
चूलाकाः दथु दथुं लँजुवाःत स्वाँयूत्त सिइँत्त उखेरं थुखेर, थुखेरं उखेर 
जुयाच्वन- बाम्ह बाम्ह काइ थें काइ थें च्वंक । थयूक स्वये म्हमस्यूपिं 
मनूत 'न्याउ / ...... पुर्‌ ! ...... म्हिताच्वपिं थें च्व॑ । 

छगः ट्याक्सी । डाइभरं 'मज्यू' धायेक धायेक, मन्त्यं मन्ह्यं न्याम्ह 
साहित्यकारत कात्तुकाक्क च्वन। मिसाम्ह छम्ह ड्राइभरया खवय्‌ च्वंगु 
सिटयू, मेपिं ल्यूने । मिसाम्हं न्ह्यूममखां नाइक इनाप या:गुलिं 'मज्यू' धयाच्वंम्ह 
डाइभरं म्हा:' धाये मफत । ट्याक्सी 'सवारी-साधन' या सागरयू थःगु लँ 
थम्हं दयेकु दयेकुं मतापय्‌ न्ह्यानाच्वन । 

फूटपाथय्‌ धिप्पासिप्पा जुइक न्ह्यानाच्व॑पिं लँजुवाःत व इमि दथुं 
आमालिपु थें पुचुक्क पुचुक्क सतक-दथुइ ज्यान पाना: वनाच्वंपिं मनूतयूपाखे 
च्वलां सुयाः कविभाजुं थौंया साहित्यिक मुंज्याय्‌ थःम्हं प्वंकेगु इलं ह्वाःगु 
खँया धकिं उल,- “थौंकन्हयू लँ धैगु न्यासि जुइत मखये धुंकल । ...... 

सुथय्‌ पिहां वःम्ह मनू म्वाःम्वाकं थःगु छँयू लिथ्यंके फइगु धयागु तःहताः 
त्याकाः 'जीवन' सगं कयाया ध्वाँय्‌ ब्वयेके ति हे ग्यं !” 

कविभाजुया सः थ्वयाच्वंगु मदीनि, काचाक्क सुम्क च्वने मछूम्ह 
प्याखंच्वाम भाजु च्वलापचिं ल्ह्वनाः हाल,- “थ्व जेब्रा-क्रशय्‌ हे 
लँजुवाःतयूत क्ययेकीपिं ड्राइभरतयूत ला मृत्युदण्ड हे बीमा: !” 

वयूकः छक्वलं थयूभनं छाय्‌ हाःगु खः, सुनानं थुइके मफु । ड्राइभर 
वयूकःरिखे बेक्व:मिखां भ्वॉयूक स्वत । डाइभरपाखे स्वया: चिबाखं-च्वमि 
मयूजु वास्याक्क न्हिल । ड्ाइभरं छ्यं हीकाः गुबलें जवयू, गुबलें खवय्‌ 
स्वत । 

“म्हुयावने धुंकूगु 'जेब्रा-क्रश' लँजुवाःतसेँ मखं | गुथायूलाक 
जेब्रा-क्रश दु- ड्राइभरतसें मिखा तिस्यूसां खं ।”- चिबाख॑-च्वमि मयूजुं 
थःगु छ्यनय्‌ निपा ल्हातिं सँ पिप्युं ड्ाइभरपाखे स्वयाः चीसलं धाल । 

“थथे खःसा लँ दथु दथुं जुइपिं, न्ह्यःनेलाःथासं मिखा तिसिनाः लँ 
त्वाःल्हाईपिं मनूतयूत गाडी क्यःसां डाइभरया गल्ती भाःपी मज्यू। 
लँजुवाःतय्के ड्राइभरया दृष्टिं स्वयेगु मिखा दयेमाः, नुगः दयेमाः | दोष 
गुबलें लँजुवाःया, गुबलें ड्राइभरया जुयाच्चनी । तर झीथाय्‌ मनूतय्‌ मिखा 
दुसां दुमिखा हे थासय्‌ मदु, बिचाः हे पायूछि मजू। ड्राइभरं लँजुवाःयात 
ब्वःबी, लँजुवालं ड्ाइभरयात । थः लँजुवाः जुइबलय्‌ ड्राइभर ड्राइभरतयूत 
ब्वःबी । थम्हं गाडी ड्राइभ याना च्चनीबलय्‌ ड्राइभरं लँजुवाःतयूत ब्वः 
बियाच्चनी । मनू जुइगु लँ व गाडी वनेगु लँपु छपु हे जुयाच्वँत्तले, ट्रायूक 
बिस्कं बिस्कं मजूतले, झीगु देशया ख्वाःपाः मह्यूतले थ्व थथे थथे हे 
०८२ ”- निबन्धकार भाजुं निबन्धया खेस्रा च्वये क्वचायेकाः थःम्हं सरर 
ब्वनास्वये थें न्यंकल । 

थुबलय्‌ लाक्क भःन्हुयाः मोटरया न्ह्यःनेया घःचाः ज्वंवंम्ह छम्ह 
लँजुवाःयात खनेवं समालोचक भाजुं छ्वाराक्क धाल,- “छम्ह डाइभरं 
थःम्हं छुँ गल्ती मयाःसां नं सुं मनू मोटरं क्यलाः वा ठक्कर नया: सितकि 
डाइभरयात ज्यानमारा करार यानाबी । धात्थें मानयू यायेमाः थौंकन्हयूया 

हूलमूलय्‌ लँ दयेकाः जुइपिं ड्राइभरतयूत | इपिं भचा जक बेहोसी जूगु 
जूसा न्हिच्छिया ग्वःम्ह मनू म्वाःम्वाकं स्वर्ग-लोकयू थ्यनीगु जुइ !” 

'कुँ ... ईँ ... ई ... क!' सःलिस्सें डाइभरं झ्याप्प ब्रेक ज्वन । 
सकसिया म्ह ख्वालं चूवनी थें च्वंक छक्वः न्ह्यःने वनाः हाकनं 
लिज्यां वयाःलि थातं च्वन । पेटोल-पम्पं वाःचाः मदयेक स्वात्त पिहां वःगु 
छगः हिरो-मोटरबाइकयात इपिं च्वनावंगु ट्याक्सी बांमलाक हे ठक्कर 
नयेत्यंगु । सकस्यां हंसं थाय्‌ त्वःतू थें जुल । धन्य, ड्राइभर साप हे बांला:म्ह, 
गाडी हाँकय्‌ यायेगुली ख्वंम्ह लात । व॑ मिखा फुति तकं मयासे ब्रेक मज्वंगु 


इपिं सकस्यां भगवानूया जयकार याये थें ड्राइभरयात सुभाय्‌ बिल । 
इमिसं सुभाय्‌ बियाच्वंगु इलय्‌ ट्याक्सी-ड्वाइभरया म्हुतुं प्याच्च खै फाये 
थें पिज्वल,- “पेट्रोल तयावःगु ला वया मांया च्व भेल्लुक त्वनावःगु 
i माम्पा ...... सायात बहनिइपाखे लाःगु जूसा संन्यापति यानाबीगु 


थ्याक्क थुबलयू हे, न्ह्यःने छगू थासय्‌ ध्वाखा दयेकाः ह्याउँगु 


तूल-कापतय्‌ 'लसकुस' च्वयातःगु खनेव॑ इमिगु म्हुतु हाकनं छपाखं 
चाल,- “थ्यन ...... थ्यन ...... थन हे दिकि ...... थन हे !” 

कःसिइ त्वःता तयापिं बखुंत भार ... भुर्र ... ब्वल। भौ वःगु जुइ 
धकाः मतिइ तयागु । “सुथंनिसें बखुं ब्वयेका च्वनागु ला ?”- सुनानं न्यंगु 
सः ताल । लिफ: स्वयां पासा । छयनयू पुयातःगु हेलमेट ल्हातिइ ततं कुनेया 
कःसिँ तलयूया कःसिइ थहां वयाच्वंगु । 

- “सुथंनिसें बखुं ब्वयेका च्वनागु ला ?” 

जिं वया खँय्‌ वास्ता मयासें सर्गतय्‌ ब्वःपिं बखुंतयूत कःसिइ जुकेत 
कुतः याना । ब्वया मवंपिं मध्ये निम्ह-प्यम्हेसित ल्हातिं तीजक तीजक 
ख्याना । इपिं भुरुक्क भुरुक्क ब्वयाः छथासं मेथासय्‌ जुत । सुथं सुथंनिसें 
बायूचां साप दुःख बियाच्वंगु ई। नयाबी धकाः ग्या: । 

- “सर्गतयू ब्वयाजुइपिं झंगःतयूत पञ्जलय्‌ कुने मज्यू धाइम्ह छ !” 

जिं गुगुं इलय्‌, छुँ सन्दर्भय्‌ वयात धयागु खँ व॑ जितः न्यंकल । 

- “थ्व छँयू जिमि तापाःबाज्याया पाल॑निसें बखुं लहीगु त्वःमफ्यू । 
लही धुनकि न्हंका छ्वये मज्यू धाःगुलिं ...... हाकनं बखुं मेपिं झंगः थें 
मखु, शान्तिया प्रतीक ...... ह 

जिगु खँ क्वमचाःनि, व॑ धाल,- “निम्ह प्यम्ह लह्यूसा गाःगुली बथां 
बथां लाहिना तल |” 

“पुचलय्‌ लयूतायाः म्वाइपिं जुयाः ...... ”- जिं थःगु खँ न्ह्यथना 
च्वँच्वं हे बखुंत छम्ह छम्ह यायां गुम्हं कःसिम्वलय्‌, गुम्हं लः-ट्यांकीइ, 

गुम्हं कःसिया बँय्‌ हे जूवल । धन्य, बायूचां मखन वा ल्यूसां ज्वने मफत ! 
थःगु ज्यान हे जोगय्‌ जू थें ताल जितः । 

च्वयूया कःसिइ लः-ट्यांकी दिकातयागु ढलानया क्वयू निखेर अंगः 
दनाः, ल्यूनेपाखे जस्तां खुयाः, न्ह्यःने थां थनाः, छगः थामं मेगु थामय्‌ 
सिपू बाला तानाः जालीं खुयाः, आल्मुनियम-पाताया खापा छुनाः बखुंया 
खोर दयेका तयागु । खोरदुने स्वंगः प्यंगः चिचीग्वःगु बखुंगः नं दु, थम्हं 
हे सिपू तानाः सःसःथे दयेका तयागु । 

त्वःते हे मगाःनि, पासां यानाः कुनेमाल न्ह्यथ्याक । दुने वा, छूव व 
च्याख्ला ल्वाकछ्याना तयागु नसा हवला बिया । बखुंत दुहां वन, मवँसे 
कःसिइ हे च्व॑च्व॑पिन्त तिंकथिं बिस्तार ख्यानाः दुत छूवया । यक्वस्यां हथासं 
नसा क्वात, गुम्हं घू ... घू ... यानाः मे हालाच्वन । गुम्हं मे हाहां, न्हिपं 
बँयू लुलुं प्याखंपाः कयाच्चन। जिं हाकनं मेगु नसा भचा हवलाबिया । 
bess बखुंखि लायेधुंकूगु बासिलः वांछ्वयाः चाया लःथलय्‌ न्हूलः 
तयाबिया । लः हिलाब्युत्तले नसा फुइधुंकल । तग्वःगु प्लास्टिकया 
सिसिइ च्वंगु तू कयाः निपासः स्वपासः हवलाबिया । सकसितं यःगु तू। 
ह्वलाबलय्‌, बँयू थुलिमछि थें खनेदुसां थुलीचा थें तुरुन्त फुत। मेगु तू 
कायेत नसाथल ज्वनागु, निम्ह स्वम्ह बखुंत ब्वयाः छ्यनय्‌ व ब्वहलय्‌ 
जूवल । नकतिनि क्वाः क्वाः नःगु ...... क्वाः क्वाः हे फानाबिल । 

पासा न्हिल । 

नसा नये सिधःलिसे लः त्वँत्वं गुम्हं थः यथ्थाय्‌, छिंथाय्‌ च्वंवन । 
गुम्हं धेत्ताः जुयाः लः त्वंगु थलय्‌ हे छक्वः पतिकं त्वा: थुनाः जल हाऽ हाऽ 
याये थें थःगु म्हयू छवाकाच्वन । अय्‌ यानाच्च॑पिन्त जिं ख्यानाछ्वया । 

छम्ह निम्हस्यां कुनय्‌-कानय्‌ दुहां वनाच्वंगु नसा मालाः क्वानाच्चन । 
थः लिक्क वःपिन्त नसा क्वाके मब्युसे इमिगु छयनय्‌ क्वानाच्वन । गुम्ह 
गुम्हेस्यां थःलिक्क मछिंक च्वंवःपिन्त जक मखु, क्वलाछिं मयाक तापाक्क 
च्वापिन्त नं पपुतिं भाराक्क भाराक्क दायाच्चन। गुलिं गुलिं भचा भचा 
निभालं खःथाय्‌ मस्त नक्सां आनन्दं पपू चकंकाः बँय्‌ बाम्ह बाम्ह ग्वःतुला 

च्वन | गुलिस्याँ सि स्वये थें, ससि ल्यये थे त्वाथं म्हयू उखें थुखें आई 
आई वाइँ वाइँ यानाच्वन । गुलिस्यां थः भालेयात, गुलिस्यां पोथीयात थःगु 
त्वाः चिप याकाच्वन । गनं गनं छम्ह निम्ह द्वहँ ल्वाये थें, धित्तु धिनाः 
अंगलयू न्याक्क न्याक्क हे ल्वानाहल । ...... न्हापा, बखुं आपा: मदुबलय्‌ 
थथे ल्वाःगु खँ हे मखं धाःसां ज्यू। आः न्हूगु ग: दयेका बियाँ हे थासं 
मगानाः मखा जुइ ...... 

“ओ शान्तिया दूतत ! शान्ति ! ! शान्ति ! ! !”- ल्वानाच्वपिनि ल्वापु 
छ्युँछ्यु जिं धया । 

“शान्तिया दूत मसीतले खोरय्‌ कुंका च्वनीपिं बखुं मखु, न्ह्याक्व 
लह्यूसां पञ्जःया लुखा चालेवं सर्गतय्‌ ब्वया वनीपिं, लिफ: तुलाः मालिकया 
छँयू गुगुं हालतय्‌ नं लिहां मवइपिं सुकुभत्तु का,- लही फु ला छं सुकुभत्तु ?! 
इमित न सतांचां लीफइ, न त बायूचां शिकार यायेफइ !”- धाधां पासां थः 
पिहां वनेत खोरया खापा चायेकूगु इलय्‌ छबथां बखुंत पिने सर्गः स्वयाः 
भार्र ब्वयावन | पासां ख्वा: जिल्ल तल। 

ब्वयावापिं बखुंतयूत बायूचां वा जमलं नइ धकाः ग्यानाः जिं हाकनं 
बखुंत त्वःता । जिगु मिखा सर्गतय्‌ प्यपुन । छूयं च्वयू, च्वच्वथ्यंक खोत्तेपिं 
बखुंत गुम्हं बुलुहुं कावा नयाच्वन, गुम्हं बाजी ननं ब्वयाच्वन । थः लिक्क 
लिक्क इमात ब्वयाच्वंगु खंसां बखुंत सदां थें मग्यासे ब्वयाच्चन। इपिं 
ब्वयाच्चंगु खाप बायूचात मध्ये सुनानं इमित लीगु आँट याये मफु । 


बापाला:-अप्पा - १९ 


न्हिनय्‌ म्हंगु म्हणस 





न्हिनय्‌ म्हंगु म्हगस 


हाकनं 'न्हू-व्यवस्था' वल धाल । जनता थःम्ह मालिक थः हे जुल हैं 
आ: ! देशया ख्वा: याकनं हे हिली हँ आः ! नेपाः नं एशियाया स्वीट्जरलैन्ड 
जुइ हैं आः ! छु छु गुबलय्‌ हिली, सु सु गुबलय्‌ गुबलय्‌ गुकथं हिली धयागु 
खँय्‌ जिं बिचाः याये मफु, या नं मयाना । तर जि थः ह्यूगु धाःसा जिं 
वाःचाः । गनं नै आमसभा दु धयागु खँ सिलकि तापाःथाय्‌ जूसां अजाःथाय्‌ 
वनाः भाषण न्यंवनेगु जि न्हापा जागीर नयाच्वनाबलयू सरकारी उर्दीइ वने 
हे माःगु, हाजिर जुइ हे माःगु थासय्‌ वने थें जुयाच्चन जितः । 

थौं नं तिंख्यलय्‌ 'मंकाः विजय-जुलूस' धुंकाःया आमसभाय्‌ भाषण 
न्यनेत वनाच्चना । भाषण न्यनेत देयू हे फातापुलाः अन मुंब: थें च्व॑ ! 
सिन्का छपु दिके छिंगु थायू छकू तक गनं प्वनाच्वंगु खने मदु । जि दथुइ नं 
मखु, सिथय्‌ नं मखुथाय्‌ लानाच्वन- काना: थानाच्व॑गु थें च्वंक | तस्सकं 
तान्वः । मनूतय्‌ सासः ल्वाः थें छखें, मेखें धुफ्वः न॑ दनाच्चन । 

तिंख्यः पिनें पिनें गज्जब-गज्जबगु, न्हापा गुबलें न्यना थें मच्वंगु नारा 
थ्वयेकाः मोटर गाडीत, बसत चाःहिला च्वंगु हूलया ह्वतं पुलुक्क पालुक्क 
जक जि खं । दथु दथुइ ततःसलं थ्वःगु बाजंस: धाःसा बांलाक हे तायेदु । 

तःम्हेसिया ताःहाकः-चीहाकः भाषण न्यनेधुन । न्ह्यःलिसे माकुगु 
छाःगु दुरुख्वः थें न्य॑लिसे न्यने मगाः । भाषणया दथु दथुइ न्ह्यैपुक मे हाःपिं 
नं दु, मे-प्याखं हुलाः क्याप न॑ दु। प्याखं हूगु धाःसा बांलाक खने मदु, 
माइक धाःगुलिं जक ...... | 

प्याखं हूगु खंके मफुगु जिगु मिखाय्‌ न्हापा न्हापाया लु खने दयावल । 
जिं खंक खंक थौंकन्हयूया रङ्गशालांनिसें रत्नपार्कथ्यंक छस्वागु तःधंगु 
तिंख्यः कुचा कुचा दल । चक्कंगु ख्यलयू गुबलें छुकिया, गुबलें छुकिया 
बार दत। चाकलाःसिमा दुथाय्‌ 'शाही सैनिक मञ्च' धाःगु दत, आः थन 
दुने हे 'खुल्लामञ्च- चकंदबू' धाःगु नं दत । उखेर पूर्वपाखेया सतक-पारिइ 
जिमिगु थःगु हे बुँ व गुथिया जग्गा दुथाय्‌ 'भूकुटी मण्डप' धाःगु प्रदर्शनी 
स्थल, "राष्ट्रिय सभागृह' व मेमेगु छु छु, छु छु न॑ दत । मचाबलय्‌ तःधीपिंलिसे 
थन थन हे गन गन न्ह्याः न्हिन्हिं धया थें म्हित: वयेगु | सँ हा हू धालकि 
'गुरुमापा वल !', 'गुरुमापा वल /- धकाः तःधीपिं तस्सलं हाली । जिपिँ 
मस्त ग्यानाः लिफः मस्वसें बिस्युँ वयेगु । ...... “झी गुरुमापायात सदांया 
निंतिं लीत ताःलाःगु दु ।” धयागु भाषणं जि झसंग न्ह्यलं चाःम्ह थें जुल । 
ततःसकं थःगु लापां सर्गः थ्वल । 

“आः छिकपिंसं थःगु हे मिखां खनी, थःगु हे मनं वाःचाइ, छँय्‌ लिथ्यनेवं 
महसूस याइ- न्हूगु ...... "- छम्हस्यां धयाच्चंगु पूमर्वीन मत वनाः माइक 
बन्द जुल । 

सें सें फुं फुं वइगु ल्वयू दुम्ह ल्वगि जि । हूलय्‌ च्वंच्चने थाकुया बल । 
छँयू लिहां वने मास्तिवल । नह स्वक्वः नयेमाःगु वासः नयेगु ई नं त्यइन । 
वासः ज्वना वयागु मदु, छँय्‌ हे थुबायूत तक थन लानाच्वनी धयागु बिचाः 
न॑ मदुगु। चीप्वाःगु कॅय्‌प्वालं सुका दुत छूवये थें जिँ थःत हूलया ह्वतं 
बल्ल बल्ल॑ पित हया- नाः नाः चःति वयेक सें सें फिनाः पित हया । वीर 
अस्पतालं महाबूपाखे वनेगु लँ मनूतसें ध्याप्प हे पं । तिंख्यः-ध्वाखापाखे 
बनेगु लँय्‌ प्याखं हुलाच्चंपिनि मूसतक धयागु हे ल्वःमं थें च्वं | गय्‌ गय्‌ 
यानाः जि भ्वताहितिया ल॑ असं जुकाः वना । 

असंया आपा: धया थें छँया झ्याःपाः चाः, लुखाया खापा व पसः 
धाःसा गुगुं गुगुं जक चाः । लँदथुइ खःमू दिकाः छम्ह ज्यापु-दाजुं तुसि 
मियाच्वंगु तापाकं हे खन । थौंकन्हयू न्हापा थें मखुत, न्ह्यागु मौसमयू नं 
न्ह्यागुं सिसाबुसा मीहःगु खनेदु । मौसमया तुसि स्वये हे ल्वःवं, साइ ख्वाःवः । 

न्याना: ज्वना वनेमाली का, थयूभनं तांन्वःबलय्‌ धयागु मतिं उखेर न्ह्याःवना । 
छम्ह मिसां च्वाफि याकुं प्यानाः मछिं मछिं तुसि पुइकाः ल्ययाच्वन । 
तुसिबन्जालं वयात हक्के थें धयाच्वन- “जिं मेपिन्त मी म्वाः ला ...... 
अय्‌ बासिख्वाः, मेपिंसं खनी ...... त्वःति तुसि !” 

मिसां तुसि मत्वःतू, झन्‌ पुत्तु पुइकल । बन्जाः झाँक्कय्‌ जुल- “अय्‌ 
धेत्ताःफै मिसा, ...... हुँ उखे ......” व॑ वया ल्हाः खिनाछ्वः थें जक च्वंगु 
मिसा चिल्लाय्‌ दनाः हाल,- “अय्‌ मचाया बौ ...... थन स्व, थ्व गामाःनं 
जितः वया कलाःयात थें म्हुतु ल्हात, हातपात यात । ...... ” 

छम्ह मिजं ब्वाँय्‌ वयाखतं तुसिबन्जाःया गःतां ज्वन । साबेल ज्वनातःगु 
मेपा ल्हातिं वयात न्ह्यःने लाःथाय्‌ पाता पाता दाल । तुसिबन्जाः बलतलं 
खःमू कुबियाः बिस्यु वन। लँजुवाःत निम्ह-प्यम्हस्यां वातां च्वना: 
स्वयाच्चन । चुँक्क नं नमवाः । जि तुसि न्याये मखन, छँया लँ लिना: वया । 

बालकुमारीइ थ्यंकाः सतकय्‌ बँ पुयाच्व॑म्ह छम्ह सफाइ मजदुर खना । 
ल्यूने मचा लुकुं छिनातःगु दु। संसार हे भाषण न्यंवनाच्चंगु इलय्‌ नं थ्वया 
ड्यूटी त्वःते मज्यू का ...... गुलिस्यां भाषण ब्युब्युं मलाः, गुलिस्यां भाषण 
न्यॅन्यं मलाः, गुलिस्यां ज्या यायां लिमलाः का ...... ' धयागु मतिइ तयाः 
वनाच्चनागु । जि न्ह्यःने थ्यन॑ नं व॑ स्वाइँ स्वाइँ बँ पुइगु मत्वःतू । पाखा-धःया 
ध्याचः-लः हे चिच्चाः दंक वं बँ पुयाच्चन । जिं “अय्‌ मैं, भचा आसे” धायेवं 
व तस्सलं हाल- “आः आसे-इसे धायेगु जमाना मखुत काइसाहेब ...... 
पाः धयागु सकस्यां पालंपाः वइ ...... ” व थःगु हे पहल हालां च्वन । भचा 
न्ह्यः असनय्‌ जूगु घटना लुमनाः जि थिकः न्हुयाः थःगु छँपाखे ब्वॉयू वना । 

छँयू थ्यंगु इलय्‌ वासः नयेगु ई त्ययाच्चने धुंकल । वासः नापनापं 
बाजि नं नयाछ्वया । सोफाय्‌ बाज नया च्वनाम्हेसिया न्ह्यः वःगु हे मचा: । 

जि सन्ध्याइलय्‌ तक तिंख्यलय्‌ हे लानाच्वन । आकाझाकां तःधीपिनि 
सः तायेदत- “वल, वल ...... गुरुमापा वल! ...... गुरुमापा ! गुरुमापा !” 

जि बिस्युं वयागु, सोफां भाराक्क बँयू लात। धत्‌ गय्‌ जक ग्याःगु 
जि! म्हगसय्‌ म्हंगु खनिं ! 

मचाबलयू !- 

पित्याःसाँ ख्वये मसः । हक धयागु छु, छुँ हे मस्यू ल्वाये सइगु ला खँ 
हे मन्त । 

निम्ह मचा नाप्पं हे बूगु हैं जिमि मांया । जि सिबयू भचा जक न्ह्यः 
बूम्ह जिमि दाजु द्वहं थें ग्वाथ्यामाथ्या, जि संन्यापति थें खिप्ति हँ ! मांया दुरु 
वत्तले व॑ हे जक त्वनीगु हँ ! मामं 'ग्यानि पुता, जि हिरा !- धकाः जिगु 
म्हुतुइ दुरु ल्वसुकीबलय्‌ दुरुपा हे प्याथःला-ग्वारा थें जुयाच्चने धुंकीगु हँ ! 

दाजुया वसः याकनं याकनं गू | वया न्हून्हूगु ल॑ फी दु। जि छजु हे 
वस: दंदँतक न्हू थें च्वंक पुनेदु । मामं उबलय्‌ जितः स्वयाः हालीगु मे 
लुम॑नि,- 'भाबा जुजु ! ताइभाबा ! बांलाः-बाना ! थः हे नाना ! 

ल्यायूम्हबलयू !- 

मां-अबुया गलखयू प्यंकाः नयेदु । जागीर-सागीर मनया । आरामै 
आराम ...... मस्ताराम ! 

जर्वालंज्वःपिं पासापिनि फिं फिं ग्वाय्‌ बुइधुंकल । ग्वाय्‌ चाचां, ग्वाय्‌ 
खाखां हीमी चाः हँ इपिं । जि धाःसा ग्वाय्‌ हे बुया मवः । न्ह्याम्हस्यां जितः 
मिसा थें च्वं धाइगु । न्ह्याम्हस्यां यः जि। न्ह्याम्हस्यां न्ह्यागु धाःसां छुं 
मधया जिं, न्हिला जक च्वनेगु। न्ह्याम्हस्यां न्ह्यागु याःसां छुं मयाना जिं, 
न्हिला जक बीगु। 

जितः जिमि अबुजुं धाइ,- “न्ह्यागुसां छगू ज्या ज्वँ, ब्याहा यायेमानि 
छं । जिपिं दत्तले ला छुं खँ मदु । लिपा नं आ: थें ज्या मयासें मोजं नये खनी 
ला छं?!” 

जि न्हायूपनय्‌ चिक तयाच्वने, न्हायूकनयू थःगु ख्वा: स्वस्वं न्याकुं 
कयाच्वने । जिमि बाः हीमी चाइ। जि ल्यायूम्ह खःसां ल्यासे थें च॑ चं 
धाये । 

थ्व इलयू !- 

धाधामधां अबुया दकिला नं सिधल । माँया भाग फुक्क॑ 'शेषपछि' 
धकाः दाजुं राजीनामा पास यानाकाये धुंकल। जिं न॑ थःगु भाग त्वःता 
मन्यू धकाः दाजु फफस्वइ । 

जि छँयू दुहां वनेबलयू गुबलें जा-भाग दु, गुबलें मदु । मदुबलयू मामं 
थःगु भाग न धकाः जा तानाबी । जिं नयेफइ मखु । मामं नं नइ मखु । 

बैँस वंकाः ख्वबिजा नये म्वाःलेमा छं !- मदये न्ह्यः छन्हु अबुजुं 
सुवा: ब्यूगु थौं थें लुमंनि जि। 

न्हिच्छि उखें-थुखें भजनयू वने । थम्हं नं हाले, मेपिन्त न॑ हायेके । 
'गुजाःगु मिसा-सः वःगु'- मेपिंसं जितः हायेकी। इमिगु खँ न्यनाः जि 
ह्यये, भचा छाःसलं भजन हाले । भजन सिधलकि मां लुमनी, मन खुल्ल 
मिनी । छँयू लिहां वये । 

पशुपतिइ भजन-कीर्तन जुयाच्वंगु दु धाःगु न्यनाः छन्हु छपुचः पासापिं 
अन थ्यंकः वना । पुचलय्‌ मिस्त हे आपाः। पशुपति थ्यनी थें च्वंकाः 
लँँसिथय्‌ च्वनाः छम्ह सन्त-सन्यासी ख्वा: वःम्ह मनुखं मनूतय्‌ ल्हाः 
स्वयाच्चंगु खनाः जिपिं छझाः अन दनाः स्वयाच्चना । जितः नं ल्हाः क्यने 
मास्तिवल । 

ल्हाः स्वइम्ह मनुखं छगू थ्यासफूचा कयना: उकी नोट छपाः न्ह्याथायूसां 
स्वचाकि धकाः धाल । जिं व॑ धाः थें यानाबिया | सफू पुइकाः स्वःबलय्‌ 
गजि सालाच्व॑म्ह महाद्यःया किपा दुगु थाय्‌ खन । ज्योतिष-पहः पिकयाः 

घुरय्‌ जुयाः ल्या: स्वये थें व पानाय्‌ स्वस्वं व मनुखं धाल,- “छ सुथय्‌ 
दनीबलयू ८४ वर्षया बुरा थें दनी। छ छेंयूनं धुँ जुयाः पिहां वःसां लिहां 
वनीबलयू छुँ जुयाः दुहां वनी । छं न्याम्ह आवारा पंछी थें न्याःपिं म्ह्याय्‌ 
दइ ।” 

वया खँ न्यनाः जि अजू चाल, पासापिं धाःसा हर न्हिल । 

ज्योतिषी जिके न्यन,- “छंगु नां छु ? नांया न्ह्यःनेया छगः जक 
आखः धाःसां ज्यू |” 

जिं कने न्ह्यः छम्ह मिसाम्ह पासां धयाबिल,- “पुण्यप्रसाद ।” 

ल्हाः स्वइम्ह ज्योतिषी जिगु जवगु पाल्हाः गुबलें तित्तु तियाः गुबलें 
निपा ल्हातिं पित्तु पिया: स्वयेधुंकाः जिमि पासापुचलय्‌ मिखा ब्वब्वं जितः 
धाल,- “प्यंगू चक्र | छंगु बाल्यकाल अभावय्‌ फूगु दइ। यौवनावस्था 
मोजमस्तीइ विचरण जूगु दइ। वृद्धावस्था मानसिक सन्तापय्‌ डुबय्‌ जुइ । 
छ कन्याराशि, मतलब छंगु राशि कन्या खः ।” 

पासापिं हाकनं छपाखं हर न्हिल । छम्हस्यां धाल,- “कन्या मरुम्ह 
कन्याराशि !” 

जिं धया,- “जिगु राशि कन्या मखु, मिथुन | जिगु जातःया नां 'का' 
आखल शुरू जूगुलिं मचाबलय्‌ जितः सकस्यां 'कान्तु' धाइगु । लिपा स्कूलय्‌ 
भर्ना यानाब्यूबलय्‌ जिमि बाःनं जिमि दाजुया नां 'पशुपति' अले जिगु नां 
'पुण्य' धकाः च्वकूगु खँ जितः जिमि मामं कंगु जि लुमं ।” 

जिगु खँ सकस्यां ध्यान तयाः न्यनाच्वं थें ताल । जिं ल्हाः 
स्वयाच्च॑म्हेसिके न्यना,- “गुरु-महाराज ! छिगु थःगु राशि छु थें ?! नां 
कनादी ज्यू ला ?!” 

व भचा अकमकयू जुल अले न्हिले थें मन्हिले थें, कने थें मकने थें 
यानाः कन,- “नां टोपबहादुर, राशि कन्या ।” 

जिगु लिकसं च्वंच्वंम्ह मिसा-पासां च्वाक्क धाल,- “मिस्तयगु राशि 
जक कन्या जुइ धकाः च्वनागु ला मिजंत नं ...... ल्हाः स्वइम्ह ज्योतिष 
तक नं कन्याराशि जुइ यः खनिंसा !” 

जिपिं मध्ये सुनानं हे न्हिले पी मफुत । 
भचा तापाक्क भजन यानाच्वंगु सः माइकयू थ्वयाच्वंगु थुखेथ्यंक 
तायेदत- 
“तन जोगी ला छुकिया जोगी 
मन जोगी जक ज्वी का जोगी !” 

बापाला: -अप्पा 


अप्पाया मिखा मदु धाइ। अप्पां कयेकीपिनि नं मिखा मदये यः खनिं ! 

अप्पा छप्पां झ्यालं क्वथाय्‌ स्वात्त दुहां वल । 

झ्याल क्वस्वया । लँय्‌ नं, पिचलँया थाय्‌ थासय्‌ अप्पाचुंयाः सिन्हः 
तिकातःगु थें, अप्पा नं छ्याल बिछ्याल। पुलिसतसें छ्याल बिछयालगु 
अप्पा मुनाच्वन,- पाकु पाक म्हुतु संकु संकु । 

बिस्युं वंपिं मनूत मध्ये छपुचः जिमिगु छँदुनेया चुकय्‌ खुसिबाः वल । 

चुकपाखेया झ्यालं स्वया । चुकयू, फोहोरय्‌ वाच्यावाच्या द्वाच्याद्वाच्या 
न्हुयाः अनं मेथाय्‌ गनं वनेगु लँपु मालाच्वंगु थें मनूत चाः चाः ह्यू । इपिं 
मध्ये गुम्हगुम्हेस्याँ लनय्‌ ल्हाः हुहुं थःगु पाल्हाः पुत्तुपुइकाः स्वयाच्वन । 
नाता पुलिसया सिटीसः ताये मदया वनेवं इपिं पिनेपाखे तुईँक तुइँक स्वस्वं 
कुचामार जुल । 

“हडताल धकाः चुकय्‌ बँ पूवइम्ह मवःगु बाःछि दइन जुइ, आ: सुनां 
गयू यानाः सफा यायेगु खः ? लः नं वःगु मखु ...... ”- जिमि तिरिमयूजु 
हीमी चाल । हीमी चाचां हे बं हानं धाल,- “न्ह्याग्गु झीत हे जक माःगु थें 
का...... चुकय्‌ धः मुंसां सुयां वास्ता मदु, ध्वंप्वा: त्यूसाँ झीसं हे धाःजुइ 
माःगु।” 

जिं चुकय्‌ स्वया,- खुसिबाः वनेधुंकाः बगलय्‌ फोहोर छ्यालब्याल 
जुइ थें फलय्‌ व फलंपिने लँब्वयू फोहोर जुयाच्वन । स्वःस्वःथाय्‌ सा-द्वहँन॑ 

लँय्‌ फानातःगु सुनानं न्हुयाः बँय्‌ इला थक्‌ थें उखें थुखें पाता पाता खने 
दयाच्वन । 

स्वस्व॑ दिक्क चायाः जि झ्यालं दुस्वया । अंगलयू खायातयागु, 
कायूपिनि कयूतापूजाया रडूगीन-किपायू चुक झः झः धायेक खने दयाच्वन । 

जि छझाः लुमन्ति-किपायू दुन । 

दथ्थुइ प्यकुंला:गु तक्कूगु चुक, चिक॑-अप्पां सियातःगु । प्यखेरं सिथय्‌ 
सिथय्‌ ततःग्वःगु फालाल्वहं दुगु फः । फलानिसें छस्वा जुइक दलान दयाः 
क्वथ्याःगु चुक । मचाबलय्‌ दलानय्‌ जक मखु चुकय्‌ नं ग्वाराग्वारा तुलाः 
तक म्हितेगु । पिने त्वाःयापिं मस्त नं म्हित: वः । चुकया प्यख्खें छँ । कुनय्‌ 
कुनयू त्वःताः गनं हे अंगःभू सी मदु, फुक्कं छँ छखा थें हे च्वं । भ्वय्‌-भी 
जुइबलयू बैगलं थायू मगातकि अन हे सुखू लाना: भ्वय्‌ नकोगु। थ्व 
चुकया फुक्क छँ न्हापा धात्थें छखा हे खः धाइ- जिमिगु हे । घाँयूघाँय्‌ 
बाज्यां निम्ह कायूपिं मध्ये छम्हेसित पूर्व व उत्तरयागु, मेम्हेसित दक्षिण- 
पश्चिमयागु ब्व थलाब्यूगु हँ । दलान दुथासं धालं स्वहायेकाः ह्वखनाः 
अनं हे स्वहाने छुनातःगु छँ। बाज्यापिनि पालय्‌ थ्यंबलय्‌ निम्हेसिगु भागय्‌ 
दुगु छँ, कायूपिं ब्यागलं ब्यागलं च्वंबलयू प्यंगू दिशाय प्यखा छे जूवन । 
दलानय्‌ दलानय्‌ आः नं स्वहाने छता अथे हे तिनि। 

जि मचाबलय्‌ तःबाःपिं व जिपिं छखा हे छेंय्‌, भुतू न॑ छप्वाः हे । 
ल्यायूम्ह जूबलय्‌ बाःपिं नं ब्यागलं जुल । छँ छखा, स्वहाने छपु हे, लब्व 
छगू हे तर बैगः, भुतू ...... छिं छिं थाय छिं छिं थें जुल । 

थौंकन्हयू जिमि चुकया, जिमि पुर्खाया छँया थुवाःत गुम्हं जिमि 
पुर्खायापिं हे, गुम्हं इमिगु छँभाग न्यानाः च्वंवःपिं। निकवः दुगु जिगु छँ 
न्ह्यब्व मूसतकय्‌ लाः । अन पसःकवः दयेकाः बालं बियातयागु दु । 
निकवःया बाः दाजु काइ, छकवःया जिं कायेगु। चुकय्‌ स्वःथायू दलान 
यानाः थाय्‌ सितिकं छूबये मते धकाः थःथितिं सल्हा बी । जिगु छँय्‌ बाहेक 
मेथायू ला दलान फुक्कं कवथायू हिलेधुंकल । फुक्क छँयू बाल॑ च्वंच्वंपिं 

हे ग्वा: ग्वा: । छथायू हे च्वंसां बांलाक म्हस्यूपिं, नतुसतु ब्याःपिं धयापिं हे 
मदु धाःसां ज्यू । 

जिमि छँय्‌ क्वथा-बालं तयातयागु मदु। जागीरया भरं म्वायेमाःपिं 
जिमिसं नं मेपिंसं थें क्यथा-बालं हे तइगु खइ, तर जि नं दाजुलिसे ब्यागलं 
जूबलय्‌ प्वंगु क्वथा छकू बाकू नं मन्त । न्हापाया धुकू-क्वथानापं क्वथा हे 
याना छूवयागुलिं जक छिनाच्वंगु । 

“शनिवार जुल नं निम्हं बेपत्ता का आःतक । द्यः खिउँइ धुंकल । गन 
जक वनाच्वंगु थ्व मस्त ?!”- मस्तयू मांम्हं पीर काल । 

“गुलि धन्दा कयाच्वनागु, छं स्वये जक मस्त का ! क्याम्पसयू 
ब्वनाच्वापिनि बारे नं स्कूलया मस्तयू पीर काये थें कयाच्वने माःला छं !”- 
जिं धया। 

“अयूनं साप हे दुख बिल का थ्व मस्तसें । तलयू दाइन॑ धयादीगु स्वये 
न्हाचः मुर्दाबाद ! धकाः हालावःपिनि हूलय्‌ झी बाउचा नं दु थें च्व॑ ! 
थुजाःगु आन्दोलन जुयाच्चन । ग्वःम्ह ग्वःम्ह मछिं ला गोली लानाः ...... 
दुःख बीत हे जन्म काःवःपिं का थुपिं !”- वं झन्‌ हे उप्वः पीर काःगु 
खनेदत । 

'दुःख !- दुःख ला कान्छाम्ह कायूनं ब्यूगु थें हे ताः जिं स्वये नं । 
न्हिच्छिं बेपत्ता । छँय्‌ दुकुन्हु नं थ्व छँ मियाः मेथाय्‌ छँ दंवने माल धकाः 
कचकच याइगु । सँझ्याः दुगु शहरया थ्व छँ बांलाःसां मेपिनि न्ह्यःने मल्वः 
हँ | थ्व छँ मिया: वइगु ध्वबां चकंथायू जग्गा न्यानाः नं छँ दनेत गाः धकाः 


धयाच्वंगु गुलि दत गुलि दत का वं। ...... बं धयां मी ला जिमिसं थः बूगु 
छँ! ...... तःधीम्ह बाउचा धाःसा द्यः हे धायेमाः । थौंतक छुँ खँय्‌ दुःख 
ब्यूगु मदुनि वं । 


बहनि जुइन । मशाल जुलूस नं छँ-क्वं हुतुतुतु ...... तु ब्वॉयू वन । 
गुगुं मिप्वाः जिगु झ्यालय्‌ तक नं तिं तिं न्हुयाव: । जिं टी.भी. चायेकाः 
बुखेँ न्यना । मू-बुखेँ वयाच्वन- “आन्दोलनकारीतय्‌ मागकथं सरकारं 

सीपिन्त शहीद घोषणा याइगु जुल, इमि परिवारयात झिंगू लाख दां क्षतिपूर्ति 
कथं नं बीगु जुल ।” 

जिगु मतिइ वल- चीधीम्ह काय्‌ छम्ह ...... थुबलय्‌ हे लाक्क 
चीधीम्ह काय्‌ स्वां स्वां सासः ल्हाल्हाँ क्वथाय्‌ दुहां वल, अले धाल- 
“याकनं झासँ ...... याकनं ...... दाइचित अस्पतालयू ...... fF 

जिपिं खुसिबाः वने थें ब्वाँयू वना ! क्वथायू खापा ती हे ल्वःमं ! 
अस्पतालया पिने जक थ्यन, गन॑ वः गनं वः जुइक अप्पा छपा भ्यात्त 
जूवल । जिं क्वथीक स्वया । पाला:-अप्पा बापाला: जुइधुंकल । जिं लिफः 
स्वया । जहानया तुतिइ लाकां छपा जक | जिं थःगु तुतिइ क्वथीक स्वया, 
छपा चप्पल लाकां जिं न्ह्यानातल खनिं। कायूपाखे स्वया । व॑ बापला:- 
अप्पा कयाखतं यां कयाच्चन । 

- हा... हा ... हा... हा...” 

थ्व न्हिलासः नापं निनेबलयू इपिं न्ह्यूगु प्यक्वः जुल । 

- “त्याङ्ग।” 

खा: ल्वाःगु थ्व सः गिलासया सः खः। थ्व नापं थथे ग्वःक्वः सः 
वल- उकिया ल्याःचाः तयां सह मजू। 

- “छ्याङ्लाङ्ग |” 

म्हुतुसिइ दीमाःगु गिलास बँय्‌ चिच्चाः दन । कोक ल्वाकज्यानाः 
चिक थें खनेदुगु ति कथुं क्वहां वनेमाःगु खः, तर बँय्‌ हे प्यात्त वात | 
सिङ्गमरमरया बँयू वाःगु व ति ग्वा: नयाः पिच्च ल्ह्वयातःगु थें च्वं, ग्वाः 
धाःसा टी-टेबलयू किश्ती जायेक हे दनि । 

- “ध्वाक्क ।” 

बँयू कुतुं वंगु थःगु गिलासया पल्सा लुखानापसं तयातःगु टेबलय्‌ 
ब्वयातःगु मेगु गिलास कायेत द॑म्ह व। प्लेट जायेक पुलाउ ज्वनाः दुहां 
वःम्ह छिनाप ल्वात व। वया म्ह छम्हं पुलाउनं लुत । छिं क्वातुक्क ज्वनेत 
स्वस्वं हे प्लेट बँयू कुतुं वन । 

- “ताङ्ग्राङ्ग |” 

असंया हूलय्‌ थथे जूगु जूसां हे छि तंचाये धुंकीगु खः | 'मिखा नं 
मदु ला गयू ?' धकाः ततःग्वः मिखा कनाः स्वयेधुंकीगु खः छिं। तर 
बफे-भ्वजय्‌ झाःम्ह छि, गुथि-भ्वजयू थें थन ल्वाये मज्यू धयागु खँ छिं थू । 
उकि वं 'सपरी' तकं मधाःसाँ वास्यां न्हिलादिल छि। इमिसं स्यू वा मस्यू 

तर अन छिगु न्हिलाया अर्थ खः क्षमादान ! मेगु प्लेट कायेत पिहां झायेत्यंम्ह 
छिगु न्हायूपनय्‌ लसतां प्याःगु सः थ्वइ- “स्व स्व बँय्‌ कुतुं वंगु प्लेट प्याखं 
हूगु ! क्या शानदार डान्स !” 

“हो ,.. हा... हा... ता...” 

आः छिं नं ताल । इमिगु थ्व न्हिला न्याक्वःगु खः | 

- निवाःत संस्कृतिइ साप धनी ।” 

- “धनीगु संस्कृतिं नेवाःतयूत गरीब यात ।” 

- “थः यःगु यक्व नये फयेवं जक मनू धनी जुइगु मखु । ...... थः 
गरीब जुइमाःसां मेपिन्त साक्क-भिंक-तःजिक नकीपिं नेवाःत धात्थें धनी 
हे खः ।” 

- “धात्थेंया आनन्द नयेगुली मखु, नकेगुली दु ।” 

- “झीसं नयाच्चना कि नकाच्चना ?!” 

- “आःयात त्वनाच्चना ।” 

= “हा... हा... हा ... हो ...” 

- “त्याङ्ग।” 

- छ्याङ्लाङ्ग ।” 

- “छं ला सकसिगुं नयेधुंकल । नकेगु जक गुबलयू ?!” 

- “ल्यासेत ल्यू ल्यू छ॑, भ्वय्‌ नकेगु जिं ?!” 

- “अँ, छँय्‌ वंसा कायू-म्ह्यायूपिंसं भुं, पिने वंसा परीतसें भुं थ्वयात ।” 

- “अय्‌ जुयाः ला छम्ह नं मथःगु नि जिमित ।” 

“हा हॉ. हा... हा...” 

- “जिमित मखु, जितः धा ले जितः !” 

= ह. हो हा तो» 

- “जितः धालं छु, जिमित धालं छु, आखिर झीत हे ला खः नि !” 

- “कविता ल्ह्वये मते आवंनिसें, अलयू ह्वाय्‌ ह्वायू याना: पुलाउ 
ल्ह्वये मफइ छेंय्‌ !” 

क हो हा. ही हा. 

- “जितः सा जितः हे का ! जितः जुल छम्हं मदु, ब्याहा यायेधुंकूपिं 
छिमि ल्यू ल्यू जुलं गय्‌ ग्वाः ग्वा: दुगु धयाम्ह का जि!” 

- “ब्याहा यायेधुंकूपिं मिजंतलिसे रोमान्स यायेगु साप न्ह्याइपु, 
कतिलाः । छँयू कनाबी धका: ग्यानाः धाःधाःगु न्यानाब्यू कलाः दुस ।” 

- विःदैँ मछिं संगत यायेधुन, छ मिसा धकाः ला सि हे मस्यू का 
जिमिसं ।” 

"ल. होः ही ५ ता. 

- “छिपिं धाःसा खँ हे मथू, न्हिले दयेवं गाः । जिं धयागु ला व, जिमि 
केहेंपिनि पासापिनि दथुइ मतायेक खँ ल्हानाच्वंगु ताःगु का जिं ।” 

- “नेवाःत साप मछाः ।” 

- “मछालं नेवाःतयूत नैतिक यानाच्वंगु दु ।” 

- “नैतिकतां नेवाःतयूत लिकुंकल ।” 

- “लिकुनेगुया अर्थ ल्यूने लाइगु मखु ।” 

- “ल्यूने मलाइगुया अर्थ सकसियां खनी धयागु नं ला मखु ।” 

- “सकसियां खंकेत तप्प्वाःगु मत च्याकि, तस्सलं स्टेरियो हायेकि ।” 

- “प्बालाक्क ... प्वालाक्क ... प्वालाक्क ...” 

- “धायूङ्ग ... धायूङ्ग ... धायुङ्ग ... धायङ्ग ...” 

- “त्याङ्ग।” 

= “हा... हा... हा... ह 

- “नये हे ल्वःमन झी । झी गफय्‌ तुम्पुङ्ग दुन ।” 

- “तांन्वःबलयू गफय्‌ दुनेगु क्या न्ह्याइपु ! थौंया गर्फ साप न्ह्याइपुका 
बिल- झीगु जीवनया छगू क्षणयात ।” 

- “न्ह्याइपुगु क्षण हे जक जीवन खः ।” 

- “तुतिं बँयू चुइगु जीवन 'न्ह्याइपुगु जीवन' मखु । फसय्‌ पला: 
छीमाः झीसं | का छ्यु, आक्सय्‌ पला: । का जिं थें ... छपलाः ... हः, 
थुकथं निपलाः ... हा ... हा ... हा ... हा ... धेंक का दःगु जि। दःसां 
न्ह्याइपु का स्वपला: ह ... ह ... ह ... |” ब 

- “मोबाइल न्यानादी हे मखुत ला छिं ?!” 

भाःतम्हं न्हापा न्हापा थें हे मताःछू यानाच्वन । 

“जिं हे न्याना हयाबी धयां नं ...... "- कलाःम्हँ म्हुतु स्यंकाः 
धाल । 

“छु यायेत माःगु दु जितः मोबाइल ! वयेमाःगु फोन लायून्ड लाइनय्‌ 
वयाच्वंगु हे दु ...... जि सुयांनाप मोबाइलय्‌ दुइमदु सुइमदु खँ ल्हायेमाःगु 
मदु । म्ह्यायूया फोन वइबलय्‌ छंगु मोबाइल द हे दु थें ! माल हे धाःसा काय्‌ 
eee ”- वया खँ पूवने मलाःनि कलाःम्हेसिया मोबाइलय्‌ कल्‌ वल । 

“म्ह्यायूया फोन का बौम्ह ! ...... हेलो ! हेलो मैयाँ, भिडिओलय्‌ 
वा! ...... छिमि डैडी नाप्पं दी, खँ ल्हा न्हिं!“- वं भाःतम्हेसित मोबाइल 
बिल । 

- “हैलो ! हैलो ! ...... सः ताये मदु, हैलो मैयाँ ...... छुं न॑ ताये 
मदु ...... का, डिस्कनेक्ट जुल ।” 

कलाःम्हं थःगु मोबाइल लित काल । फोन यायां व मेगु क्वथाय्‌ 
वन,- “हेलो ! हेलो ! हेलो ! छु जूगु थ्व ...... कनेक्ट हे पोर!” व हाकनं 


भाःतम्ह च्वंच्वंगु क्वथाय्‌ हे दुहां वल । 
- “थौँकन्हयूया जमानायू नं मोबाइल छगः मभ्यासें जुइ धयागु सुया 
जक दइ थें ! मुलुकयू मदुम्ह मिजं ! ई स्वयाः ...... जमाना स्वया: ब्वाये 

सयेके माःनि मनू जुयाः ...... ! न्हासय्‌ त्यूसा दुरु पिहां वइ ला धया थें 


च्वंपिं मस्तसें नापं मोबाइल ज्वना जुइगु जमानायू नं ......”- कलाःम्हेसिया 
हीमी चाःगु सः पिदन । 
- “जमाना ...... जमाना धकाः जमाना स्वयाः ब्वाँय्‌ ला वने, 


तर थुन्नां चुइक दइ धकाः ग्या: का जि!” 

भाःतम्हेसिया खँँ कलाःम्हेसिया नितिं सुनातःगु दुरुइ पाउँकः लाये थें 
जुल । 

छुं दै न्ह्यः, भाःतनाप मदिक्क हाला: यँय्‌ चक्रपथ-सिथय्‌ दुगु छकू 
जग्गा मीकाः म्ह्यायूयात अमेरिकायू ब्वंके छ्वयेत ताःलाःम्ह व, थौंकन्हय्‌ 
न्ह्याक्व हाःसां मोबाइल छगः हे न्याके बी मफत व॑। नकतिनि व हे 
म्ह्याय्यागु फोन वःगु । 

नकतिनि नकतिनि म्ह्याय्यात अमेरिका छवःगु इलय्‌, शुरू शुख्ह ला 
लय्‌ लय्‌ डलर छूवयाच्वने माःबलय्‌ मफतय्‌ हे छूवयेलात धया थें नं जूगु 
खः वयात, तर म्ह्यायूम्ह स्मार्ट जक मखु ब्रिलेन्ट नं जूगुलिं व ब्वनाच्चंगु 
युनिभर्सिटीइ हे ज्या नं चूलाःगुलिं बंगु गुलिचां मदुसांनिसें दां न॑ छवये 
म्वाःल । उसांनिसें वया नुगलय्‌ थप्पायूमछि फ्वःगु लाहुरे-स्वां ह्वः । यँया 
जग्गाया भाः चां चां हे थहां वनाच्वंगु खँ न्यनाः भाःतम्हेसिया नुगः धाःसा 
बराबर तिन्हिनसिया निभालय्‌ हिलातःगु अम्बः थें जुइगु । 

उबलय्‌ नं भाःतम्हं हतपतिं वया खँ गन न्यं धकाः ! भाःतम्हं ला 
उबलय्‌ धाःगु खः,- “छूवयेगु हे खःसा न्हापालाक कायूयात निं छूवयेमाः 
का पिने !” 

- “थौंकन्हयूया जमानाय्‌ नं काय्‌-म्ह्याय्‌ धकाः हालाच्चनेगु ल्वः 
ला ! छि ला पुलांपिं मिज॑त थें जुल का, उलिमछि ब्वनातःम्ह मनू धाये हे 
मल्वः ! कायूया सिबयू म्ह्यायूया च्यूताः हे मदु छितः !” 

- “थ्व मिजँ, थ्व मिसा धकाः जिं म्हगसय्‌ नं सुयातं मपाका। छु 
धयागु छं ?! ...... जिगु धापू ला छु धाःसां,- जि धयाम्ह जिवं बल्लाःम्ह 
मखु, थःम्हं थःत माःगु निगति निगतिगु ज्या तक छुं याना नयेगु बल मदयेधुंकू 

थें च्वं जिके । छुं गर्थें ...... छन्हु छुँ जूसा ........ मखुथे छता गुबलें 
मजुइमा, तर जु हे जुल धाःसा न जिं छन्त बांलाक बिचाःसन्चाः यायेफइ, 
न त छें हे कःघाये फइ। ...... जिं जक मखु कायूनं नं फइ मखु । मिस्त 
धयापिं थुजाःगु मामिलाय्‌ साप बल्लाः । म्ह्याय्‌ छँय्‌ नाप्पं दुसा धयागु छं 
थें हे माःगु सकतां कःघानाः यायेफु नि व॑ !” 

भाःतया खँ न्यनाः उबलय्‌ कलाःम्ह छझा: सुंक च्वंगु खःसां आखिरय्‌ 
व म्ह्यायूयात अमेरिकाय्‌ ब्वंके छूवयेत ताःलात । 

थौंकन्हय्‌ वं न्हिन्हिं धया थें मतिइ तयाच्वंगु खँ धयागु- “आः: कायूयात 
पित छूवयेगु पाः वल ।' 

वं छन्हु भाःतम्हेसित, म्ह्यायूया पालय्‌ थें हे कर यानाः धाल,- 
“मस्तयूत विदेशयू ब्वंके मछूवयेगु खःसा उलि उलिमछि ध्यबा खर्च यानाः 
वःदैँ बःदैमछि बोर्डिंगयू, प्राइभेट क्याम्पसय्‌ ब्वंकाया छु अर्थ दत !” 

कलाःया थुजाःगु खँ जक मखु, म्हस्यूतास्यूपिं व आपा: धया थें 
थःथितितय्‌ मस्त नं विदेशय्‌ तिन्हुयाः वने थें वनाच्वंगु खँ नं स्यूगुलिं जुइमाः 
ब॑ थः कायूयात पिने छ्वये मखु धकाः मधाये धुंकल । वया थ्व क्यातुपहः 
वाःचायेकाः कलाःम्हं थौंकन्हय्‌ न्ह्याथे यानाः जूसां, थः च्वनाच्चनागु छँ 
बैंकयू दि तयाः त्यासा कयाः जूसां काय्यात फुसा अमेरिकायू हे मफुसा 
अस्ट्रेलियाय्‌ सां छूवयेमाल धकाः ध्याप ध्याप यानाच्वंगु दु । कलाःम्हेसिया 
खँ भाःतम्हेसित अपायूसकं लुइ मखाःसां न्यने मयः थें धाःसा मताल, 
गुबलें गुबलें ला बैंकय्‌ छँ बच्ह: तयाः गुलि दांतक कायेफइ धकाः नं मन 
मनं बिचाः याइम्ह जुयावल व। 


निकरः 


छन्हु, सुथ न्हापन॑ भाःतम्ह लासाय्‌ हे सुकुसुकु ख्वयाच्वंगु थें तायाः 
कलाःम्ह जुरुमुरं दनाः न्यन,- “छु जुल हां छितः ?!” 

ख्वयेगु दीधुंकूसां हाकनं ख्वयेत्य॑म्हं थें सः पिकयाः बं कने थें मकने 
थें बुलुहुं खँ कन,- “मिसा, जि ला गुबायूततक धात्थें हे धकाः च्वनागु, 

म्हगसय्‌ म्हंगु खनिं ! ...... साप मभिंगु म्हन जि ....... फाला वनेमा 
प्रभु !” 

- “आसे, आसे कनादी मतेनि। न्हाप्पां बाथरूमय्‌ झाया: म्हंगु खँ 
न्यंकादिसँ, अले तिनि जितः कनादिसँ ।” 

भाःतम्ह कलाःम्हं धाः थें बाथरूमय्‌ वनाः म्हगसय्‌ म्हंगु खँ भुनुभुनु 
हालावल । 

बाथरूम लिहां वःम्ह व लासाय्‌ नं फ्यमतू सोफायू नं मच्वं, बँय्‌ 
गलैँचाय्‌ पुतुं च्वनाः बुलुं म्हुतु चायेका हल,- “स्व मिसा, छ ला कोरोनां 
कयाः सित धयां ...... कायू-म्ह्याय्‌ निम्हं विदेशय्‌। इपिं गुबलय्‌ थःगु 
छँयू लिथ्यनी, इमिसं त्याछिनाः धायेमफु हँ ! थःथिति व पासापिं सुं वयाः 
बिचाः हायेकः मव: । जि वाथावाथा कन । जितः नं कोरोनां गःपः त्यू थें 
ताल । सासः हत्तिनाः जि नं सीम्ह ति हे ग्यन। 'जि सी मत्यःनि, जि सी 
मयःनि' धकाः जि ह्वाँय्‌ ह्वाँय्‌ ख्वया । ख्वख्वं हे जि झसंग न्ह्यलं 
चाल ।”- थुलि खै कनेधुंकाः व न्ह्यलय्‌ थें ज्वलय्‌ न॑ ख्वयाहल । 

- “ख्वयेगु दिकादिसँ, मन चिनाः, थ्व फुक्क म्हगसया खँ जक 
खः; म्हगसया खँ म्हगसय्‌ हे फुत, मन्त धकाः बिचाः यानादिसँ । 
कायू-म्ह्यायूपिलिसे बायेमाली, थन च्वनाः याकःबाकःगु जीवन हनेमाली 
धकाः छाय्‌ च्यूताः कायेगु ? छाय्‌ ग्यायेगु झी जक, मेपिं सुं ग्याये म्वाः, 
मग्याः ! ...... छुं दँ सह यायेगु, लिपा इपिंनाप अन हे च्वंवनेगु का झी नं, 
मेपिं थें !” 

कलाःया खँ न्यनाः भाःतम्ह झन तस्सलं ख्वयाहल । कलाःया खँ 
वयात थौं नं लुइ मखाः । व॑ स्यू- कलाःया खँ वयागु च्यूताःया/ग्याःसूया 
वासः मखु । अयसां बं कलाःया न्ह्यःने छसः हे मतः । 

कलाःम्हं थः भाःत ख्वःगुया हुनि थुइके मफुत । 

उकुन्हु इमि सुथय्‌ दनेधुंकाः द्यः भागि याये हे ल्वःमं, च्या त्वने नं 
ल्वःमं, च्या त्वनेधुंकाः नयेमाःगु वासः नं नये ल्वःमं भाःतम्हेसिया । 

लिबाये धुंकल थें च्वं, तर निभाः मत्वःनि । सुपाँचं भुनाः सर्गः दुम्म 
च्वंच्वन । न्हापा न्हापासा मर्निंग वाक्‌ वनेधुंकीम्ह कायूम्ह न॑ आःतलें दना 
मवःनि थौं । 

स्वां हायेधुंका: 


जिमिगु त्वालयू छुं दै न्ह्यव॑निसें बालं च्वनाच्व॑पिं इपिं। साप न्ह्याइपुपिं 
खः इपिं । इपिं बालं च्वंवःबलय्‌ सकसियां इमित कलाःभाःत भाःप्यूगु 
खः, तर इमिसं सुयातं इपिं तिपू खः धकाः मधाः । शुरूइ ला इपिं निकू 
क्वथा बालं कया: अलग अलग हे च्व॑च्व॑पिं न॑ खः । 

निम्हँ नाप्पं पिहां वनी । सनिलय्‌ नाप्पं दुहां वइ । जिमिसं सिल- 
मिज॑या ज्या होटेलयू; मिसाया ज्या ट्राभल एजेन्सीइ । जिमिथाय्‌ त्वालय्‌ 
च्व॑वसांनिसें सकसियां मिखायात थःपाखे सालाच्वंपि इपिं । सदां छम्हसिया 
किपालु मेम्ह थें च्वंक ल्यू ल्यू न्ह्यः न्ह्यः जुयाच्वंपिं इपिं | बालं च्वंवःगु 
खुला ति दसांनिसें मिसा क्वथां पिहां मवल । त्वाःबाःया मिखा मिसाया 
दर्शन याये मखनाः बेचैन जुल । सकसियां शंका यात- सके सितुपातु बंक 
म्हं मफत जुइ व मिसा । गुलं गुलिँसियां ला छँथुवाःयाके जक मखु मिज॑याके 
न॑ व मिसाया बारे न्यन । “छुँ जूगु मदु' धयागु लिसः न्यनाः न॑ मनूतय्‌ मन 
मच्वं । इमि ध्यान व मिसा बालं च्वंच्वंगु क्वथापाखे उप्वः क्वसाल । 

छन्हु बहनिइ आकाझाकां इपिं बालं च्वंच्वंगु क्वथाया तिनातःगु 
झ्याःखापा ह्वख्खना: ख्वःसः पिदन, छम्ह नकतिनि बूम्ह मचाया 'उन्ह्याय्‌ 

उन्ह्यायू' सः । मचा बूगु खँ त्वाया छखा छखा छँय्‌ छगू महत्त्वपूर्णगु 

बुखँ थे थ्यन । त्वालयू सकसियां सिल- व मिसा मचामा मां जुल, अले 
मिज॑ बौ । तःला न्ह्यवंनिसें झ्यातुयाच्वंगु त्वाःबाःया मन झ्यातु-कु 
दिका ति याउँल । 

छन्हु, ख्या: याये थें छम्हसियां इमिके न्यँ हे न्यन- “छिमि ब्याहा 
मजूनि धयागु मखु ला गय्‌ ?! ब्याहा मयायेक॑ गय्‌ बूगु मचा ?!” 

“ख्या: यानागुलिं ।”- इमिसं नं ख्या:भासं हे पाःलाक्क लिसः 
बिल । शायद थुबलसंनिसें हे खः त्वाःलिसे इमि स्वापू त्वाःबाःयापिनि थें हे 
जुयावंगु । 

त्वाःबालं सिल,- स्कूलय्‌ ब्वँसांनिसे इमि मतिना जूगु जुयाच्वन । 
मांअबुपिंसं सिया: इमित फायेत स्वःगु जुयाच्वन । उसांनिसें हे इमिसं मबायेगु 
पाःफःगु जुयाच्वन । सम्भव जूसा सि तक नाप्पं सीगु बिचा: इमि | थ्व हे 
संकल्पं यानाः आई. ए. पास जुइव निम्हं थःगु छँ त्वःताः तराईन॑ यँय्‌ 
बिस्युं वःगु इपिं । इमि बारे थुलिमछि खँ सीकाः नं त्वाःबालं छता खँ सीके 
मफु- इपिं शुरूइ छकू हे क्वथाय्‌ छायू मच्वंगु ! 

इमि बारे त्वाःबालं छता खँ सीके मफुसां त्वाःबा:या छता खँ इमिसं नं 
सीकल- छम्ह मनूया कलाः निम्ह मस्त त्वःताः पयूनं वन । इमिसं थ्व नं 
सीकल- पयूनं व॑म्ह मिसा न्हापा नं लभ यानाः वःगु, आः नं लभ यानाः हे 
बंगु । लभ धयागु थुलि दं धकाः इमिसं मस्यूगु, इपिं अजू चाल । 

छन्हु मिजनं बिचाः यात- 'मिजनं मेम्ह कला: हःसा न्हापायाम्ह 
कलाः नं नाप्पं दइगु, मिसां मेम्हलिसे ब्याहा याःसा न्हापायाम्ह भाःत नाप्पं 
मदइगु । गजाःगु जुइ ! व गजब जुल । 'लभ यानाः ब्याहा यानाः नं मेम्ह 
कलाः हइगु, मेम्ह मिजंयाके वनीगु ! ब्याहा धुंकाः नुगलं लभ धयागु 
भावना गन वनीगु जुइ ! पुलांगु स्वां स्वांमां हाया व॑ थें मनूया नुगलं नं पुलां 
जुलकि मतिना-स्वाँ हायावनीगु ला ! मेम्ह मिसा हयेगु वा मेम्ह मिजंयाके 
वनेगु धयागु स्वांमाय्‌ न्हूगु स्वां ह्वये थें ला! थथे खःसा ला मनूया नुगःया 
मू हे छु दत ! मतिनाया मू नं स्वांया मू क्वःछ्यू थें क्वःछ्यूसां जिल का थथे 
खःसा ला ।' थःगु बिचाः खनाः व थारा न्हुल । 'छाय्‌ जुइगु थथे ? माया 
मगानाः ?! कि विश्वास च्वद्यलाः ?! 

ब॑ कलाःम्हेसित छम्ह भाःतं थः कलाःयात याये माक्व माया याः । 
शायद उप्वः हे याः, उकि ला व॑ मचाया इचा तक॑ थम्हं चायाबीगु, कलाःयात 

चिक नं थम्हं हे बुकाबीगु । विश्वास ले ! विश्वासं ला खः नि व॑ थः छम्हं 
कलाःयात लःल्हाःगु! तर ...... तर गुकुन्हु वं थः कलाः छँथुवाःया ल्यायूमम्ह 
कायूया क्वथायू दुहां बंगु खन, उकुन्हु व तसक ग्यात । उकुन्हुनिसें छँय्‌ 
लिहां वइबलय्‌ कलाःम्ह मखनकि छँथुवाःया व हे ल्यायमम्ह कायूया क्वथाया 
पिनेसं इवातां दनाः न्हायूपं बीगु यात । लुखाय्‌ तयातइगु तुयूगु पर्दादुने 
हाकुक लाबा लाबा सनाच्चनीगु मनू-बां थः हे कलाः व छॅँथुवाःया काय्‌ 
भाःपीगु यात । तर वया शंकां वयात छक्वःपतिं म्वाय्‌ चुइकल । छँथुवाःया 
ल्यायूमम्ह कायूया क्वथापिने दनाच्चनीम्ह व अनं थःगु क्वथाय्‌ वने लाइ 
मखुनि कलाःम्ह पिनें लःघः ब्यकुं च्यानाः वा ल्हातिइ नसावस्तु छुं ज्वनाः 
दुहां वइ । 

“कर्पिनि क्वथायू न॑ चिवा काये थें स्वयाच्चने धयागु बांलाः ला ! छु 
यानाच्चनी, छु यानाच्चनी कर्पिनि !”- कलाःम्हेसिया म्हुतुं क्वज्वइगु थ्व 
सः वं तःक्वः न्यनेधुंकल, तर वया बानीइ ह्यूपाः मवल । छँथुवाःया ल्यायूमम्ह 
कायूया क्वथापिने दनाः कलाःयात लायेगु वया बिचाः, तर व सदां सदां 
आशां हे जक द्यात । 

अफिसं लिहां वयेमाःगु ईया सिबय्‌ यक्व लिबाकतक न॑ कलाःम्ह 
लिथ्यनी मखु । व मिं पूम्ह थें जुइ । छँथुवाःया ल्यायूमम्ह काय्‌ नं छँय्‌ 
मदुगु खँ वं सी, वया नुग: खाउं त्यली । फाये फाये थें ब्वांवना: कलाःम्हेसिया 
अफिसयू स्वःवनी । ज्या यानाच्व॑म्ह कलाःम्ह खनेवं उकुन्हु ओभर ड्यूटी 
दु धाःगु लुमनी । वया मन सिचुइ, व थः खनाः थः हे वास्याक्क न्हिली । 

ओभर ड्यूटीइ च्व॑च्व॑पिं ल्यायम्हपिनि ख्वा: व म्हय्‌ जूगु वया 
मिखा भचा लना: थःगु म्हय्‌ जुइ । वया नुगलं याःगु हिसाबं वया वसः इभि 
सिबय्‌ दनी, ख्वा: नं बांमलाइ । कन्हयूकुन्हु वं कलाःम्हेसित जागीर त्वःतेगु 
सल्हा बी । जागीर नयाः नं अभावया महसूस यायेमाःगु जीवनया अनुभव 
दयेधुंकूम्ह कलाःम्हं गुगुं हालतय्‌ न॑ जागीर मत्वःतेगु थःगु बिचाः प्वंकी । 
वया नुगलय्‌ शंकाया बः बः सुपाँय्‌ वह । 

खः, थ्व हे सुपाँचं वया नुगलय्‌ भुंवसांनिसें वया ख्वालयू नं सुपाँचं 
भुन । सामाज्याया सर्गः थें चकंगु वया ख्वा: सिनाज्याया सर्गतय्‌ ह्यूगु खंपिं 
त्वाःबाः सकलें अजू मचाः धयागु मन्त । 

न्हापा न्हापा सा कलाःया किपालुं खःगु थायू जक खंसां लसतां 
झुमिं यनीम्ह व थौंकन्हय्‌ सदां झुमिं य॑म्ह थें । कलाः ला छु, वया किपालु 
जक खनकि न॑ व सातु व॑म्ह मचा थें जुइगु । कलाःया किपालु खनकि थः 
थारा न्हुइगु खँ व॑ नं चाः । वं स्यू- सीत्य॑म्ह मनू मनू’ खनाः मखु, मनूया 
किपालु खनाः ग्याइ । व ग्यात- 'अयूसा छु ले, जि नं सीन ला !' 

सुथय्‌ सुथय्‌ मचाया ख्वःसः जक तायेदइगु इमिगु क्वथां छन्हु 
मिसाया ख्वःसः तायेदत । मिसा ख्वःगुया कारण मस्यूसां त्वाःबालं व 
ख्वःसलय्‌ दुगु अनिष्ट-भाव थुइकल । छँखा छँखां धया थें मनूत हाप्वलं हा 
दने थें पिहां वल । सकसियां पला: मिसाया क्वथापाखे न्ह्यात । बँय्‌ चातु 
वानाच्च॑म्ह भाःतम्हेसिया नापसं मचा घयपुयाः मिसा ह्वाँय्‌ हवाय ख्वयाच्वन । 
कलाःम्हनाप थाकूथुक्‌ जुयाः भा.तम्हं विष नःगु जुयाच्चन । भाःतम्हं 
कलाःम्हेसित जागीर त्वःति धाःगु जुयाच्चन । कलाःम्हं जागीर छता 
सीसां त्वःते मखु धाःगु जुयाच्चन । कलाःम्हं जागीर मत्वःतूसा भाःतम्ह 
विष नयाः सी धाःगु जुयाच्चन । कलाःम्हेसियां कंसेलि त्वाःबालं थ्व 
खँ सिल । 

“वयूकः ला साप ख्याः फःम्ह मनू !”- छम्हसियां दुःख प्वंकु प्वंकु 
धाल । 

“जि नं ख्याः यानादीगु धकाः च्वनागु ।”- ख्वख्वं मिसां कन । 

“अय्‌ यानादी मज्यूगु का वयूकलं । छिगु माया ला दयेमाःगु खः नि 
वयूकःयाके ।”- मेम्हं तन । 

“थःगु ज्यानया माया ला मयाःम्ह वं कलाः व मचाया माया छाय्‌ 
याइ !”- छम्ह बुज्चुगं टिप्पणी यात । 

“वयूकःयात जिं छयनय्‌ छुयातयागु खः, तर वयूकलं जितः 
मनं कुर्कादिल ।”- कलाःम्ह झन्‌ तस्सलं ख्वल । वया ख्वःसलं जिमि 

त्वाःबाःयात छु यात मस्यु, सकलें छम्ह छम्ह यानाः पिहां ववं स्वानेसः 
मदयेक क्वहाँ वन । 

न्हि फपुपु दन । भाःतम्हेसिया मनं कलाःम्ह कुतुं वनाः भाःतम्ह 
सित । आः कलाःम्हेसिया मनं भाःतम्ह गुबलय्‌ कुतुँ वनी ! कुतुं वनकि 
कलाःम्ह नं सी कि मेलय्‌ वनी ? थ्व खँ सीकेत-स्वयेत जिमिगु त्वाःया 
मिखा आस्कुति-पहलं चाःगु चालं तिनि । 


बापाला:-अप्पा - 8३ 


गप्पायू हाकःगु जात: !- अहहअ ! 





गप्पाय्‌ हाक:गु जात: !- अहहअ ! 


“अहहअ !”- वं म्हुतु वाकु वाकु संकाः धाःगु जिं म्हससय्‌ ताल,- 
'अहहअ ! अःखतं न॑ अहहअ !' न्ह्यःखतं न॑ 'अहहअ !' 

आकाभाकां न्ह्यः चब्बुत | आः छु जुइगु जुइ ?!- चने हे मगाःनि । 

इक्कुसे च्वन, दनाबलय्‌ । इसाःथिसाः यानाच्वं थें च्वन सुनान । 

उखे स्व थुखे स्व, थःगु ख्वा: थम्हँ स्व धाइ । जिं धाःसा वयागु ख्वाः 
जक खनाच्वन,- तर लखयू च्वयातःगु किपा थें । 

“एक्का धयाम्ह छम्ह हे जक दइ ।”- व॑ पाच धस्वाकाः क्यनाच्वन । 

“ ओभरकोटं पुलि त्वपुइ हे मा: ।”- वयागु सलं जि थारा न्हुल । 

“अंश धयागु वंशं पिनेयापिन्त काशीइ वनाः वा चुलावःसां दइ 
मखु ।”- व॑ जितः न्यंकाः सुयात धाःगु खः, जिं थुइके मफत । 

अःपुक थुइकेत वयागु जातः हे पुइके माल/ प्वले माल । 

कःलिवा थें फुस्लुसां कःलिं थें ल्हाःतुति संकाः, न्ह्याम्हेसिया ककु 
ज्वनेगुली/ ककु तीगुली नं ज्वः मदुम्ह धाःगु व। 

'खसु तिसिनाः मालीबलय्‌ वा वयेका बी' धाइम्ह बं खासा बियातःगु 
खँँयू कयूच्याना जुइगु हँ कुकुमाखां थें- छँय्‌ च्वंसां, बुँइ वंसां ! 


४४ - बापाला:-अप्पा 


गप्पायू हाकःगु जातः !- अहहअ ! 





गन जुइ वया छँ? गन जुइ वया बुँ ? ...... सिमा या सिमा दुधाय्‌ 
धाःगु ला सिमाया नामं छमा हे मदुथाय्‌ धाःगु खः,- लुमंके मफत। 
फ्यनेमाःगु गथः फ्यने मफतकि कापू थें स्वयेक, सुनानं फ्यने मफयेक गथः 
चिनाः 'गथः-गुथि' स्वनेत धाःसा व दच्छिया निक्वः प्यक्व: कलाः सीधुंकूसां 
ससलय्‌ सराद्ध भ्वय्‌ वने थें वनाच्वनीगु धाःसा यक्वस्यां खं धाइ । 

घडी सिबय्‌ चलाकम्ह तर घरि घरि घडी स्वयेमाःम्ह, घ्वाना: घ्वानाः 
न्ह्याः वनेगुली पासम्ह खः धयागु खँ छता मेपिंसं थें जिं नं न्यनातयागु दु । 

डाथें चुलुगु जक मखु कुन्या थें चाः नं तू हैँ व। व॑ कॅथं सूसां 
'खँय्‌सगं' काये माःपिं वलिसे बाया: च्वने हे मफु हँ । 

चाति-लखय्‌ डा लायेगु व मनूतयूत चापाँय्‌ वांन्याकेगु कासायू वयात 
लिफ्याये फुपिं सुं मदु हँ ! 

छाती स्वःसा चर्खुचगु थें जक च्वंसां थः ल्यू ल्यू न्ह्यः न्ह्यः थुकुथुकु 
न्हिपं संकाः वइपिन्त 'जिगु थें भरायूधंगु तिंख्य:-छाती सुयाकें दयेफइ मखु' 
धाइगु हैं बं । 

*जनमत' धयागु 'जनता मत' खः, थ्व मत जितः मालकि न्हिनयू नं 
च्याकेफु, चान्हय्‌ नं च्याके फुसा बहनिइ छाय्‌ च्याकेगु धकाः व थःगु छंय्‌ 
तिंन्हुसांनिसें देशय्‌ 'लोड-सेडिङ्ग' मधा:सां हाकनं मत स्यायेगु यानाहःगु हैं 
विद्युत्‌ प्राधिकरण । 


'झमसि तिस्यूसां पाउँ-ति हे वइ, कागति तिस्यूसां पाउँ-ति हे वइ तर 
आमालि पाउँयां छु याये, नेपालय्‌ जक दुगु सि धयां छु याये, थ्व तिसी 
मज्यू थुकी तप्पुगु छाःगु पु दु!" धकाः धायेधुंकाः थम्हं छु धयागु खः धकाः 
थम्हं हे मथुयाः 'थुकिया मतलब छु ? थू ला छिमिसं ?' धकाः न्यनाच्वंपिंके 
हे न्यनाः सकसिगुं म्हुतु प्वाः तिनाब्यूम्ह हँ व ! 


बापालाः-आप्पा - ४३ 


गप्पायू हाकःगु जात: !- अहहअ ! 





“ञ' धयागु 'गोरुसिड्गे अ' जक खः, सर्गः पाःताः छस्वा जूसां सुनानं 
'दृह॑या डकू अ' धाये फइ मखु धका: वं सलं थें वां न्यासांनिसें- 

'टठ ड ढ ण' धाःपिं, मेमेबलय्‌ कःनि-मूसःदूपिं भाजु-मयूजुपिं 
सकलें थःगु ल्हातिं थःगु हे न्हायूपं व म्हुतु प्वाः तिनाः त्वलहं स्वयाच्वंगु दु 
हँ थौंकन्हयू, टहराय्‌ ठिङ्ग डबडबचा थें ढल्कय्‌ जुयाः बाण गनं वःगु इलकाल 
काये मफयाः । 

तमल थायेत छ्यं माःजुल हँ व॑ ल्हाः चासु म्वम्वं । 

थलबल थाना: जुलूस वःपिन्त सिटी पुयाः क्यन हँ वं । 

दंबदबचा थाना: सतक्य्‌ पिहां वःपिन्त 'हलूचा महाद्यः दलूचा खुँ' 
धकाः म्हुतु वात हँ बं । 

धनुर्विद्याय्‌ धुरन्धरम्ह वयाके 'शब्दभेदीबाण' नं दु धकाः वं हे थःगु 
'गोप्य शक्ति' या बारे बयूबयू याकाच्वंगु हँ । 

नेव-ग्रह-पुचलं गुगुं दशां कयेफइ मखु हैँ वयात । 

पाम सूर्यः लुइकेगुली ज्यान पानाच्वंगु दु हँ वं ! 

*फयकू-ग्वारा' धयागु सासः ल्हायेत मदयेक मगाःगु 'प्राण-वायु' हँ 
वं! 

'बल' धयागु 'बलराम' धकाः पाख्यातयूसं स्यूसां 'बल' धयागु ताकत 
खः, शक्ति खः; बल धयागु वीर्य खः, बः खः, सेना खः; बल धयागु भोजन 
यायेबलयू मन्त्र ब्वनाः बीगु बौ खः; दकलय्‌ ला भकुंग्वारा वा फूटबल खः 
धयागु खँ बं थः मांया प्वाःरूपी झ्यालखानां पिहां वसांनिसें स्यू हँ । अय्‌ 
जूगुलिं गुल्ल तुलेगु व तिन्हुइगुली छुं बलं नं क्वत्यले फइ मखु हैँ वयात । 

भय' या खातायू द्यनाः भययात बुकाः भयया भलसा कयाः व 'निर्भय' 
जुइधुन हैँ ! 


४६ - बापालाः-आप्पा 


गप्पायू हाकःगु जातः !- अहहअ ! 





मनू धयाम्ह याकःचा बुइ, ख्वयाः बुझ; मनू धयाम्ह याकःचा हे सी, 
ख्वयेका: सी धाःगु खँ मुक्कं सत्य मखु हँ । याकःचा ख्वया: बूम्हं यक्वसित 
ख्वयेकाः थः लिस्सें माः हना: यंकी धकाः व॑ हलिमयू ज्वः मदुगु महाकाव्य 
च्वये क्वचायेके त्यनागु दु हँ । 

यगाये न्ह्याःपिन्त इमि यब्बलयू, इमिसं धाःबलय्‌ यखायेत वं छूयं 
च्वस्सं च्वनाः खिपः ज्वनाच्वंगु दु, फाँसीया फन्दा तापाक्क माःजुइ म्वाः 
धकाः वया चम्चातसें चम्चा फ्यये थें पालितः फ्यफ्यं करुण रसं जाःगु 
ख्यालः क्यनाच्चंगु तःगू टी.भी. च्यानलय्‌ लिसा लिसा कयाः क्यनाच्वंगु 
दु हैँ। 

(रस' न्ह्याग्गु थजु उकी वं थें सुनानं खायूगु रस जायेकाः क्यनेफइ 
मखु हँ ! ब थः शास्त्रीय गुंगूगु-भिगूगु रस धुंकाःया न्हूगु 'विशिष्ट रस' 
जुइधुनागुलिं वया न्ह्यःने हलिंया फुक का फुक हे नीरस धकाः न्यंकूबलय्‌ 
गुलिंसिया म्हुतुइ ई बुयावल हैँ, गुलिंसिया म्हुतुया ई सुत हँ ! 

लक्षण धयागु व थें विलक्षण जुइमाः हँ ! 

“व धयाम्ह सिर्फ व थः हे बाहेक वयात बुइकूपिं जुइफइ मखु हँ ! 

'शनि' धकाः वयात धाइपिन्त शनि जुयाः लीत बुयाम्ह हैँ व ! 

'षट्‌-चक्र' धयागु 'षट्‌-कोण' धकाः थूम्ह 'षडभिज्ञ' पदवीया हकदार 
व हे छम्ह जक दु हैँ! 

सत्य धयागु धात्थें दुसा व थः हे जक दु हँ ! 

हलू धार्सोल कुतिं न्याये म्वाः हुँ, बं ति हलूयात सुनानं सीसां म्हसीके 
फइ मखु हैँ ! 

'क्षपा' धकाः वयात यक्वस्यां छप्वाः म्हुतुँ धाःसां वं थःत 'क्षपाकर' 
धकाः प्रमाणित यायेफु हँ ! 


बापाला:-अप्पा - 8७ 


गप्पायू हाकःगु जात: !- अहहअ ! 





“श्रयी' धयाम्ह व थः हे हैं! 
ज्ञिप्ति' या झ्वलय्‌ ज्वः मदुम्ह 'विज्ञप्त' हैं व ! 'ज्ञानद' जक मखु 


ज्ञानदा' हे हैँ व भी सकसियां ! ...... अहहअ ! अःखत॑ नं 'अहहअ' 
न्ह्यःखतं नं अहहअ ! 


षड्यन्त्र 

इन्द्रया वज्र 
बुद्ध, बोधिसत्व 
चन्द्रमा 


हलू; रात्रि 
बुद्धि 

ज्ञान बीम्ह 
सरस्वती 





8८ - बापाला:-अप्पा 


लः मगाःगु जीवन ?! 





ल: मगा:गु जीवन ?! 


जिमि जहानं जोशीयाथाय्‌ जिगु जन्मन्हिया जातः क्यनावःगु । 'लःया 
भय दु' धयाहल खनिँ ! 

लः यक्व त्वनेमाः धाइ। जि धाःसा न्हिच्छिं छें पिने पिने जक 
लानाच्चनीम्ह । लः त्वनेगु साप हे म्हो। प्यायूचाःसां न्यानाः त्वने नुगः 
स्याः । गनं सितिकं त्व॑सां ध्यबा पुला: च्च फाःजुइ माली । 

मचाबलय्‌ । तःकेहँपिंनाप यंलासेवा वनेगु । वाग्मती सत्ती। क्यहँपिन्त 
लयूतायेकेत न्ह्याग्गुं यानाः सनाजुइगु । ...... छक्वः, पचलि-भैलःद्यःया 
लँय्‌ लाःगु पलेपुखुलिइ दथुइलाक्क ह्वयाच्वंगु स्वां थ्वःवनागु । पलेस्वां 
थ्वयेत ज्वँ जक ज्वना, स्वाराक्क तुनाव॑ थें जुइवं पलेस्वां मथ्वसें, ज्वनागु 
दं मत्वःतुसें पुखू-सिथय्‌ हुत्तय्‌ जुयाः लिफः तुलाम्ह जितः पलेस्वांमां 
थःथायूरिखे हे सालात: थें च्वन। सा जःवयाच्वापिं सापूतसें खंकाः पुखुलिं 
थमकाःगु जूसा लखय्‌ दुनाः छु जुइगु जुइ ...... 

वाग्मती खुसि आः थें मखु । थुखेर पचलिया थास॑निसें उखेर 
राजतीर्थतक्क छस्वा । यंलाया यचुगु लखय्‌ न्यात म्हिताच्चनीगु खनीबलय्‌ 
थः नं अथे हे म्हिते मास्तिवइगु । फिइ ल्हातिं चुयाः गुलं सः-पहः वयेक 
तुति छ्याम्पां छ्याम्पाँ संका: लाल कयाः म्हिताजुइगु । 


************ 


बापाला: -अप्पा - ४९ 


लः मगाःगु जीवन ?! 





त्वालय्‌ लखं दुःख । 'लः गंगु त्वा: जूगुलिं हे त्वाःया नां 'लः गन 
त्वाः = लगंत्वाः' जूगु धाइपिं लुमनकि आः न्हिले मास्तिवइगु । 

छक्वः, वर्षाया ई । खुसि भचा भचा बा: वयाच्वंगु ई । मचा-पासापिं 
छपुचःचा त्वाःया नच्चा ल्यायूम्हतनाप वाग्मतीइ म्वः ल्हूवनागु । इपिलिसे, 
गुम्हं गुम्हं लाल कायेस:पिं खुसि-दथुइ थ्यंक वना: न्ह्यैपुक्क लाल काकां 
तापाक्क, गुम्हं गुम्हं ला टेकु दोभानथ्यंक नं वनाच्वन । छम्ह निम्ह कुपुन्द्र:या 
यलतां तिन्हुया वयाः पचली-घाटयू थ्यंकाः थहां वयेगु यानाच्वन । मसःपिं 
घाटया स्वहाने-त्वाथः लिक्क लिक्क लाल काये थें काये थें याना: म्वः 
ल्हुयाच्वना । छम्ह पासा तुंगलय्‌ च्वंगु नसिखः ज्वनाः लखयू दुनाः दुनाः 
म्हिताच्वन | जिं वयात जि दुथाय्‌ वयेत सःतेव॑ वःम्ह वयात मिखा 
फुति याये थें छत्थुं खुसिं थःलिस्सें ब्वाकल । व॑ ततःसलं लायूलायूबुं जिगु 
नां कयाः सःतल, तर वयात ज्वनेत जि वने मफु। जिं लायबुबुं 'खुसिं 
चुइकल ! खुसिं चुइकल ! धायेगु भायप्वः छुं याये मफु । व जिपाखें यक्व 
क्वयू थ्यन। क्वयूरिखे लाल कयाच्च॑पिं ल्यायूम्हतसें वयात लानाः खुसिं 
थत हल । ब्वाँयू वनाः स्वःवनाम्ह जिं भचा तापाक्कं हे खन,- वयात 
खुसि-सिथय्‌ ग्वःतुइकाः प्वाथय्‌ त्युत्युं लः ल्ह्वकाच्चन | लः ल्ह्वकूबलय्‌ 
वं लह्वःगु लखय्‌ छम्ह निम्ह असला-न्या तिं तिं न्हुयाच्वं थें च्वन ! ...... 
थ्व घटना/ दुर्घटना त्वालय्‌ बय बय्‌ जुल । छँय्‌ जितः साप ब्वःबिल । 
त्वालय्‌ नं मर्ग॑पिं, मन्वाःपिं धयापिं हे मदु धाःसां ज्यू । 

खँ अनं दछि-निदँ लिपाया जुइमाः । त्वालयू, दुवातय्‌ दनाः गफ मुइका 
च्चनीपिं ल्यायूम्हतय्‌ ल्यूने थः नं इमिसं थें ल्हाः ल्यूने प्वःचिनाः इवात्यां 
दनाः खँ न्यनाच्वनेगु । इपिं गुबलें सोल्टी होटेलया ल्यूने च्वंगु ध्वंखापुखुलिइ, 
गुबलें दानगाःखुसिइ सा गुबलें लैनचौरय्‌ च्वंगु पुखुलिइ, गुबलें गुबलें ला 
गोदागूया कुण्डय्‌ न॑ लाल काःवंगु खँ पिदनाच्चनी । 

छन्हु, लिक्क च्वंगु ल्हूघःत्वाःया रामचन्द्रद्यःया ल्यूने क्यबय्‌ बुँ 
ज्यानाच्वँपिं सुं मदुकुन्हु मौका लाकाः इपिं अन वंगु खँ जिं गय्‌ गय्‌ जुयाः 

सिल | जि नं मौका लाकाः, ह्वातां चालाच्वंगु पःखाः-लुखां, पंपिं-गंपिं 
मदयेक दुथ्याकः वना । क्यब-दथुइ साप हे बाँलाःगु, फः ल्वहँतं सियातःगु 
गाः-पुखू दुगु जुयाच्वन । बाप सकलें लाल कयाः पुखूया छगू फलं मेगु 
फःपाखे, मेगु फलं हाकनं मेगु फःपाखे वये-वने यानाच्वंगु खनाः थः 'नागया 
पुखुलिइ ध्वाम्पलाङ्ग' कासा म्हितेगु लुमना वल । थः नं इपिं थें पुखुलिइ 
क्वब्वाँ वनाः लाल काये मास्तिवल, तर मन साप हे ग्या: । स्वया जक 
च्वना । स्वस्वं खन- धिकलय्‌ जि सिबयू यक्व हे चीधिकःम्ह ब्यांचा 
(विज्ञानचा) नं छप्ति हे मग्यासे छक्वःपतिकं झुग्रुं ब्वानाः म्हिताच्वन । 
जिदुनेया ग्या: आँटयू हिल । वसः त्वयाकथं वनाइनाः ब्यांचा थें हे तिन्हुया, 
झन्डै पुखू-दथुइ हे थ्यनी थें च्वंक । ल्हाःतुति संकाः लाल कायेत सनां 
संके हे मफु । न्हासं नं म्हुतुं नं लः त्वन, वायू वायू हे हाल । लाल कयाच्तपिं 
ल्यायूम्हत मध्ये निम्हस्यां निखेर थःथःगु ब्वहलय्‌ जिगु छपा छपा ल्हाः 
पाछायेकाः जितः सिथय्‌ थत हःबलय्‌ जिगु न्हासं पाँयू पाँय्‌ न्हि पिहां 
वयाच्वन । 'छं ब्वहलयू न्याक्क त्यःगुलिं जिमिसं न॑ लः हे त्वन ख्वात्रा 
मचा' धकाः इमिसं ब्वःबिल । ल॑ फीत स्वयां सुनां गन सुचुका बिल खः 
मस्यु, घण्टौं तक लुइके हे मफु। नांगां ल॑ मालाच्चने माल । ...... थौं 
खँ लुमँमं याकःचा हे न्हिले वल । 

न्ह्युन्ह्युं लुमन,- मास्टर जागीर नयेधुंका: न॑ जि लाल काये हे मसल । 
इलं गुखे गुखे फ्वात उखे उखे हे ब्वायेमाःगु मनूया जीवन । जीवनय्‌ लाल 
काये मसयाः माःथाय्‌ वने मफुपिं, थ्यंके मफुपिं मनूत जिं आपालं खंगु दु । 
'लाल काये मसःम्हेसिया जीवन लाल काये मसःम्ह नांजवाःया जीवन थें 
हे खः' धकाः न॑ जिं तायेकागु दु । तर नं जि धात्थें धायेमाल धाःसा 'लाल 
काये मसःतले लाल काःवने हे मखु, का हुँ ! धकाः च्व॑च्चनाम्ह 
ध्वां-मास्टर हे जुल । 

छगू इलय्‌ लाल कायेगुली साप हे नां जाःम्ह मचाबलयूनिसेंया पासा 
पोस्तिगंचा (साप हे पोस्तिग॑ नयेमाःम्ह जूगुलिं जिं वयात पोस्तिगंचा धायेगु) 
नाप बालाजुइ स्वीमिङ्ग पूलय्‌ लाल काये सयेकेत वना । मिजंत न॑ मिस्त 

नं छगू हे इलय्‌, छगू हे पूलय्‌ लाल काःवइगु थाय्‌ खनिं । स्यनाच्वापि नं दु, 
सयेकाच्च॑पिं नं दु, तस्सकं हे लाल कयाः म्हिते सःपिं नं दु। ...... पूलय्‌ 
तज्जाःथाय्‌ नं दु, चीजाःथाय्‌ नं दु । संसार हे न्हू थें का जितः ला! न्हाप्पां 
जि सः सः थें चीजाःथाय्‌ सिथयूपाखे थःगु हे पहल म्हिता: सनाच्वनाबलय्‌ 
जिगु नां कयाः मिसा-सलं धाःगु ताल,- “सर पुखुलिइ न॑ खुसिइ थें लाल 
कयाच्चना दियागु ला ?!” 

वया खं जि सर मखु, न्हापा वाग्मती खुसिइ लाल कयाच्वनाम्ह मचा 
थें हे तिनि खनिं धया थें तायाः मछाःसे वल । 

पासा पोस्तिगंचा थयूभनं लाल काये सः कि ...... न्यागः वंगु 
सिलेबरया ध्याग ९/१० फिट तज्जाःथायू बँय्‌ थ्यंक कुर्का छ्वयाः वयात 
मालाः ज्वना वयेफु वं। ...... ब॑ शनिवार पतिकं जितः लाल कायेगु 
स्यनाच्वँसेलि जि धुक्क जुल- याकन हे जि न॑ व थें मखुसां जितः माः थें 
जि नं लाल कायेसइ। ...... छन्हु वं स्यनाब्यू थें जिं नं क्वय्‌ बँय्‌ मथ्यंतले 
सासः ल्हाये मखु, मिखा नं कने मखु, बँय्‌ तुतं थिलकि तिनि मिखा कनाः, 
ध्यबा ज्वनाः थहां वये धकाः स्वीमिङ्ग पूलया सिथं स्वार क्वय्‌ दुना । दथुइ 
थ्यनी थें च्वंका: स्वाँयूक सासः ल्हायेवल । लः सकय्‌ जुल । भ्वयू भ्वय्‌ 
कंक च्वयू थहां वयाम्हं वयात हूलय्‌ खंके हे मफु। ...... थ्व घटनां 
जिगु म्ह छम्हं सिजः थें च्वंक क्वःगु लांलांतक क्वमलाः । 

थ्व खै सीकाः छम्ह पासां जिगु खय्‌ थःगु खँ स्वाना: धाल,- “जिमि 
दाजु इङ्गल्यायून्डय्‌ वःदँमछि च्वनाः समुद्र लाल कायेगुली च्याम्पियन 
जुइधुंकूम्ह ...... बिदाय्‌ थन वःबलय्‌ बालाजु स्वीमिङ्ग पूलय्‌ लाल कायेगु 
इवलय्‌ डाइभ याःम्हेसित लखं छातीइ दाया: एक्सपायर्ड जूगु छँ ल्वःमन 
ला ?! झी थज्याःपिं म्याचुयर्ड मनूत टीन एजरत थें म्हितः जुइगु थाय्‌ मखु 
स्वीमिङ्ग पूल धयागु ...... !”- व॑ जितः लेक्चर हे बिल । ...... वयागु 
लेक्चर स्वीमिङ्ग पूलय्‌ वनेगुली जितः पने मफुत । इलय्‌-ब्यलय्‌ याकःचा 
हे न॑ वनां च्वना । 

छन्हु 'पासाया दाजुँ थनं हे डाइभ याःगु मखा जुइ' धयाभनं जिं डाइभिङ्ग 
बोर्डया च्वयू दनाः स्वयाच्वनागु । आकाझाकां वाःचाः हे मदयेक सुनानं 
जितः ल्यूनें घ्वाःगु थें जक च्वं, जि ला फसय्‌ मलाक छत्थुं लखय्‌ लाःम्ह 
थें छ्याम्पलाङ्ग का ! ...... 

जिं लाल काये सयेकेगु हे त्वःते धुंसां लाल कायेथाय्‌ वनागु खँ 
लुमंक्व पतिकं मन हे जिरिङ्ग च्वनाः म्ह हे थप्पायूमछि ग्वाराम्ह नां काये 
मत्यःम्हसिया थें च्वनावइगु । 

स्वनिगःया फुक्कं खुसिया लः क्वँयूनां तराईपाखे वनीगु खँ मस्यूपिं 
स्वनिगःमित नं दुगु जुयाच्वन । थन मुनाच्वंगु फुक्कं लः च्वःभाःया 
न्हसिकापय्‌ थःगु चन्द्रहास खड्गं पालाः पितिना छ्वयाः थ्व थायू मनू च्वने 
जीक दयेकूम्ह, महाचीनं वःम्ह महामञ्जुश्री खः धयागु बाखं न्यनातःसां 
आःतक नं थ्व थायूया लः अनं हे जक बाः वनीगु खँ सःस्यूपिंसं नं म्हो हे 
जक स्यूगु जुयाच्वन । थ्व खँय्‌ दुवालेबलय्‌ जिमि थःथितिपिं हे न्हायूकंया 
न्ह्यःने खने दःवइ । ...... थ्व खँ बाखं मखु, धात्थेंया खँ धयागु थःगु 
मिखां हे सकस्यां स्वये फयेक धकाः छक्वः थःथितिपिं भ्वछि भ्वछिं 
मुनाः क्वँयूना गणेद्यःयाथाय्‌ पिकनिक वनागु । सुथय्‌ छें पिहां वँसांनिसें 
हे खः थें मखु थें, दिनाः दिनाः वा वयाच्वंगु । न्हिनय्‌ जूलिसे उप्वः हे वा 
वल । क्वँयूनाया न्हसिकापं मन्ह्यं मन्ह्यं खुसिबाः वयाच्वंगु स्वये हे 
ल्वःवनापुसे च्वं । खुसि-दथुइ थ्यं ला धया थें च्वंगु छगः भरायग्वःगु 
ल्वहं-फातय्‌ दनाः, कुयातयागु कुसायात निपा ल्हातिं प्याखं हुइकु हुइकुं, 
लबु दनाः न्ह्यानाच्वंगु खुसिबाः स्वयाच्वनागु । ...... 

“हयू ! हय्‌ !”- धयागु चिल्लाय्‌-सः तायेवं लिफः तुलाबलय्‌ लबु 
किसिदुम्बः जुयाः दनावःगु खन । खनेवं कुसां पनागु, कुसा त्वःता छ्वये 
मफुगुसा धेचूम्ह जितः गन थ्यंकीगु जुइ ...... ! उकुन्हु भ्वय्‌ नयेगु सिबय्‌ 
उप्वःस्यां थ्व हे खँ लिसा लिसा कयाच्वंगु थौं नं न्ह्यानाच्वंगु खुसिया सः 
थें न्हायूपनय्‌ थ्वयावःनि । 


************ 

तःदँ लिपा, बस रिजर्भ यानाः स्कूलया मस्तयूत पोखराय्‌ व लुम्बिनीइ 
सोसियल टूर यंकागु । फेवातालया बाँध तज्ज्यानाच्वंगु ई । तालय्‌ 
फेवातालया नां हे वं ला धया थें च्वंक लः मदयाच्वन | मस्तमध्ये गुम्हं 
तालया सिथयू च्वनाः फोटो कायेगुली दुनाच्वन, गुम्हं सर-मिसपिंलिसे 
नांचाय्‌ च्वना: ताल-दथुइ च्वंगु वाराही-मन्दिरय्‌ वनाच्वन । च्याम्ह-झिम्ह 
मिजंमस्त फेवातालय्‌ लाल कयाः म्हिताच्वन । जिं गनां-पनां इमिसं “सर 
ग्यानादी म्वाः, जिपिं बालाजुइ, रङ्गशालाय्‌ च्वंगु स्वीमिङ्ग पूलय्‌ लाल 
कायेगु ट्रेनिज्ञ कयातयापिं खः ।”- धकाः खँ हे मन्यं । 

थः मस्तयूत छूवयाहये मखु धाःपिं अभिभावकतय्‌ छँयुथ्यंक वनाः 
'जिं बिशेष बिचाः-संचाः याये’ धकाः ह्ययेकाः भाला कयाम्ह जि। जितः 
धन्दा जुल, सुयातं छुं मखु थें जूसा ...... ! तालया सिथय्‌ न्याम्ह-खुम्ह 
नांजवाःतय्‌ वसः हियाच्वंगु । जिं इमिथाय्‌ वनाः ज्वज्वलपा यासे खँ छुना,- 
“जिपिं यँया स्कूल पोखरा-लुम्बिनी चाःह्यू वयापिं । छिकपिनि न्ह्यःनेपाखेर 
लाल कयाच्वंपिं व मस्त जिमि विद्यार्थीत खः । इपिं न्हापा गुगुं तालय्‌ 
लाल कायेगु अनुभव दुपिं मखु । इपिं धयाखँ मन्यँसे लखय्‌ म्हिताच्वंगु दु । 
छुं गर्थें इपिं मध्ये सुं लखय्‌ दुंसा माःगु ग्वहालि यानादिसँ, छिकपिन्त यक्व 
यक्व धर्म लाइ। ताल-वाराहीं सकस्यां रक्षा यायेमा ! छिकपिंसं छुं याये 
म्वाःलीगु अवस्थाय्‌ न॑ जिमिसं छिकपिन्त माःगु आर्थिक ग्वहालि वा सेवा 
याये ।” जिगु इनापयात इमिसं नाला मकाः । “थज्याःगु ज्या नं जिमिसं 
जिम्मा काइ ला, गजाःम्ह मास्टर छि! छिं हे बांलाक स्वया च्वनादिसँ छिगु 
विद्यार्थीतयूत ।”- इपिं मध्ये छम्हसिनं तम॑ लिसः बिल । 

ग्यानाः द्यः बः कायेधुन । मग्यानां मजिल । भाला कयाः वयाम्ह जुर्सेलि 
जिं हे भाला कुबुइगु भायप्वः मेगु छुं लँपु मखन । जि नं लखय्‌ तीजक कुहां 
वना । लः तज्जाः मजू। कक्कुइतक लः थ्यंथाय्‌ वना: जि नं मस्तलिस्सें 
म्हितः वना । जि नं लाल काकां थःथायूपाखे वःगु खनाः मस्त लयूताल | 
इपिं दथु दथुइ थ्यंक वन । ...... जिके ग्याःपहः मदया वन । छक्वः निक्वः 

दनाः स्वये, तुतिं बँयू थी, तज्जाःथाय्‌ धयागु व हे कक्कुइतक लः थ्यंथाय्‌ 
हे जक | 

नांचा छगः जि दुथायपाखे सललल ...... न्ह्याःवल । जितः थी थें 
च्वनाः जि इप्पः कन । बँय्‌ चुयाः दनेत स्वयां लखयू तुम्पुलुङ्क दुन । 
हथायूपथासं नांचिया सिथयू त्याप्प ज्वना । नांचा भ्वंया नांचा थें वाराक्वारा 
सन । नांचाय्‌ च्वँपिं सकलें छपाखं क्वः हाले थें हाल,- “हे बदमाश त्वःति, 
नांचा त्वःति !” छम्ह निम्हेस्यां जिगु ल्हातिइ पाता पाता दाल । “जि बालाक 
लाल काये मसः "- जिगु म्हुतुं खःगु खँ क्वज्वल । “लाल काये मसःम्ह 
तालय्‌ दुनाः सी वयागु ला ?” छम्हस्यां ब्वःबिल। जिं दुनुगल॑निसें 
तालवाराहीयात लुमंका: नांचा त्वःताः बलतलं मचाबलय्‌ खुसिइ लाल 
काये थें सना: सिथय्‌ थ्यंका । 

अब्सांनिसें लाल कायेगु त्वःता, तर खुसिं म्हंकः वयेगु मत्वःतू । 

तरकारी-सिला-लख॑ जक म्वानाच्चंगु, पःखाःम्वलय्‌ दयेकातयागु 
गमलाय्‌ ह्वयाच्वंगु स्वां जक मखु स्वांमा हे सुखू गनावनी थें खने दयाच्चन । 

चा क्वाना च्वनाम्हेसिया ना: नाः चःति वयाच्वन । ल्हाः दिनाः धया,- 
“जन्मन्हि कन्हय्‌ लाः धयाहल धयागु मखु ला जोशीं ! जि बाथरूमय्‌ म्बः 
ल्हुया वये, कट्टु-गन्जी गन दु ?” 

कःसिइ बँ पुयाच्व॑म्ह तिरिमयूजुया लिस: वल,- “बाःछिइ छक्वः 
वयेमाःगु लः न॑ उकुन्हुया पालय्‌ झीथाय्‌ मवः धकाः कनागु मखु ला जिं! 
आः न्हापा थें लुधंक म्ह नं म्बः ल्हुइत मेलम्चीया लः वयेकेमानि का! ” 

“मेलम्चीया लः वइबलय्‌ हितिया लःया भाः थहां वनाः त्वनेत हे 
नुगः स्यायेमाली । उबलय्‌ जक छु म्वः ल्हुइ खनी म्ह छम्हं प्याक्क !”- जिं 
ख्याः थें यानाः धया । 

लः मवःसां सुइँया सुइँया फय्‌ वःगु हितिफ्वलं थें वयागु म्हुतु खँ 
क्वज्वल,- “हितिं लः छफुति तिकि मनंसां इलय्‌ हे ध्यबा पूमवनकि गुलि 

गुलिमछिं प्रतिशत बं पुइकीगु धकाः छिं धयादीगु खँ जिं उकुन्हु मिटर जाँच 
वःम्हेसित धयां लः मवःगुया ध्यबा काःगु मदु हैं सरकारं । मिटर चाःह्यू 
अनुसार जक ध्यबा पुइकीगु खः, लः मवःगु हितिया न्यूनतम शुल्क जक 
पूसां गाः । लः मवःगु हितिया थुवाःतयूसं लय्‌ लयू पुलाच्वंगु ध्यबा ला 
छँयूतक हितिया पाइप लानाब्यूगुया बहा: जक काःगु हँ !' ...... कन्हय्‌ 
जन्मन्हि यायेत थौं, थन हे कःसिइ च्वनाः छूयं छगः जक ल्हुयादिसँ, जिं 
लः हायेका बी ।” 

थुलि धयाः कःसिं दुहां वंम्ह व निपा ल्हातिइ प्लास्टिकया निगः 
बाल्टिन ज्वनाः थहां वल । छगः प्वं, छगलय्‌ बाथलं भचा मयाक लः व 
प्लास्टिकया हे मग छागः दु । साब्वंबट्टा न॑ मगयूतु । भुवादारी रूमाल याकुं 
प्यानातल । 

व॑ लः हायेका च्वन। जिं साब्वं थानाच्वना । ब्वाँया ब्वाँया वःगु 
साब्वं चाये त्यल । 

“भचा क्वछुनादिसँ ले, छूयं थुखेथ्यंक हयाः ।” 

“जोशीं लःया भय दु धकाः धयाहल धयागु मखु ला छं! जि 
बाल्टिनय्‌ छ्यं क्वछुके ग्या: । छिमि सत्तिकं थः ला:म्ह अजि छम्ह म्वः ल्हूबलय्‌ 
बाल्टिनय्‌ छ्यं दुनाः, लखय्‌ सासः कुनाः मदुगु धकाः कनातःम्ह छ हे खः ।” 

“छु छु खँ जक लुम॑ धयागु नि छि छम्हेस्या नं ! आज्जु पुलांखँ ...... 
स्वयादिसँ थुखे”- व॑ थम्हं जिगु छ्यं भचा न्याक्क क्वत्यलाः लः म्हं चायेक 
छपा ल्हातिं म्वः चायाबिल । जि छ्यं बाल्टिनय्‌ दुंसा काचाक्क ल्ह्वनेमाः 
धकाः फसय्‌ ल्हाः निपां ब्वयेकाः क्वछुना च्वना; ग्याग्यां न्हिला नं च्वना । 
जिगु पहलं वयात नं न्हीकल । 

“साब्वंतिल: नं गमलाय्‌ बीत ज्यू धकाः लः हन्ताः मयानागु का, छिगु 
हे नितिं, स्वांबँय्‌ बुरा !”- व लयूताःगु न॑ मसिल, त॑ चाःगु न॑ मसिल । 

सुथ न्हापनं द्यैके वनेमाः धकाः बहनिइ लिबाक्क तक ग्वःपाः 
ग्वःपाःमछिं पुजाभः तयेधुंकाः नं सम्हयूज्वलं, सगंज्वलं ....... ज्वरयू 

याये सिधयेकाः व बैगलं कुहां वयाः क्वथाय्‌ दुहां जक वःगु। यक्व लिपा 
सर्गतय्‌ पालापिलिं न्हसला त्वयाः मलः जू थें च्वंक गङ्याङ्ग गुडुङ्ग नँ 
न्याःगु सलं थाराक्क हे न्हुल । 

बाचा इलय्‌, ग्राउन्ड फ्लोरय्‌ बालं च्व॑च्व॑पिं न्ह्यः हे पिच्याक्क 
हालाहःगु सः 'लः ...... हाः 44, ' जिगु न्हायूपनय्‌ दुहां वन । व द्यना हे 
च्वन | चान्हय्‌ हे लः वल खनिं भाःपाः वयात थना । 

थनाकथं व नं हाल,- “का, छु जूगु थ्व- क्वथा छकुतिँ लः या लः 
हरे !” 

निम्हं दना | खातां कुहां वयापिनि पालि हे त्वत्वपुक्क, कार्पेट फुक्क 
प्याक्क क्वथाय्‌ लः मुनाच्चन | खापा चायेकाः स्वयां स्वहानें लः बाः बाः 
वयाच्वन । स्वहाने-कुनं झ्वाला थें लः हायाच्चन । बालं च्वौपं नं थहां 
वयाः स्वःवल । कःसिया ध्वं स्वांमाहलं प्वाः तिनाः लः दुहां वःगु जुयाच्वन । 
कुसा दुसां उकिं वा फये मफु, थःगु म्ह छम्हं तिसी जीक प्याक्क ध्वंप्वाः 
चायेका च्वना । लः भचा पिहां वनकि हाकनं मेगु स्वांहलं ध्वंप्वाः त्यूवया 
च्वन | सकलें जानाः ध्वहुक्व थलबलं लः तुतुं वांछूवया च्वना । 

थथे थौंतक गुल्सं जूगु मदुनि थ्व छँयू | न्हिनयू तिरि मयूजुं कःसिइ 
सुचुक्क बँ पूगु लु मिखाय्‌ प्यपुं वयाच्वन | जिपिं हाःगु व पिने लँय्‌ लः 
वांछ्वःगु सः ताल जुइमाः, जःलाखःलातसें मत च्याका हल । 

कःसिइ जाःगु लः बैगः-लुखां दुहां वयाः स्वहानें बाः वनाः छँया 
मूलुखां न॑ पिहां वने मफयाः क्वथा क्वथाय्‌ तकं दुहां वःगु जुयाच्चन | सुथ 
जुल नं नँ न्यायेगु व वा वयेगु द्यूगु हे मखु । जिमि क्वथायू मुंगु लः 
कापः-भ्वाथलं तिका: तिसिनाः वांछ्वः जुजुँ लिमलाः । ग्वःन्हं गनीगु जुइ 
थ्व लः ? गथे यानाः गंकेगु जुइ थ्व लः ?! 

लः त्वने प्यायूचाल । त्वनेत स्टिलया जग कयाः हाया । लः छफुतिं 
क्वमहाः । उकी च्वंगु लः नं वातिलःनाप्पं वाँछ्वया तयेधुंकल खनिं । 

पासा छम्ह दु, साप न्ह्याइपुम्ह ! अबुया नं पासा, थःगु नं पासा,- 
बुरा-पासा । आपाःसिनं म्हस्यू वयूकःयात । जमीनदार वयूक: । मनू यँयाम्ह, 
जमीनदार तराईया सिरहा जिल्लायाम्ह । 

वयूकलं इलयू-ब्यलयू जिके न्यनाच्वनी,- “ओ ल्यायूम्ह-हिरो! गुबलय्‌ 
चाःह्यू वयेगु जि बुराया गामयू ?!” 

मोहनि सि जक धःगु ई। वयूकः स्वन्तिं वयेगु याना: गामयू वा-बाली 
म्हःवंगु खं जिं सिल । जि जनकपुर जुनाः अनं भारतया जयनगरतक 
'एन.जे. जे.आर.' रेलं वना । जयनगरं बयल-गाडायू च्वनाः वयूकःया गां 
अर्नामाय्‌ थ्यंकः वना । गाडावानंनिसें कयाः लँय्‌ जूपिंसं तकं म्हस्यू खनिं 
वयूकःयात। याउँक थ्यन वयूकःया छँयूतक । छँ नितँ जा: जक, प्यकुं 
लाःगु तर साप तख्खा, मेपिनि भिखाछँया न्ह्यःने महल हे धाये लव: । 

कन्हयूकुन्हु सिल,- वयूकःया अन च्वंगु छँ सत्तिक च्व॑म्ह मेम्ह यमि 
जमीनदारया कायू नं बाली म्हयेत थ्यंकः वःगु दु खनिं । वयूकलं धयादिल,- 
“का नु हिरो, हिरोयात छम्ह मिज॑म्ह हिरोनी म्हसीका बी जिं ।” 

“मिजंम्ह हिरोनी' ?! ...... जिं अनुमान याना- वयूकःया ख्या:खँ 
खः थ्व । अन थ्यनेवं जि अजू चाल, वयूकलं जितः म्हसीका बी धकाः 
हःम्ह जमीनदारया काय्‌ धाःम्ह ला जि कलेजय्‌ नाप्पं ब्वनाम्ह पासा भगवती 

लानाच्वन,- थौंकन्हयू उलि सत्तिकं नाप मलाये धुंकूम्ह । जिं स्यू- वया 
बौम्ह 'जाँचबुझ केन्द्र'या दुजः, साप हे नां जाःम्ह तर जमीनदार धयागु 
मस्यू। इमि अन छँ मदु खनिं, टहराचा छगू जक दनातःगु दु । 

गां न्ह्याइपु मजू । पसः-पिसः तकं मदु, तातापाक्क फाट्ट फुट्ट नां 
जकया छगू निगू चुरस-बिडी-पसः भाय्प्वः । ....... इमिसं, स्वन्तियात 
लाक्क नाप्पं छँयू लिहां वनेगु धाल । म्हाइपुसे च्वंक च्वंच्वना । गामय्‌ 
इमिथासं भचा तापाक्क हाट-बजार लगयू जुलकि न्ह्याइपुइ धाःगुलिं 
ला व खाखेँय्‌-हँयूखँय्‌ न्यायेगु आसं आइतवार पियाच्चना । थौं तिनि 
मङ्गलवार । 

बल्ल आइतवार जुल । आयबुबुं पियाम्ह जिलिसे बुरा-पासा वयेगु 
खँ मल्हाः । “जि न्यायेमाःगु छुं मदु । छ छिमि पासानाप हुँ । व॑ यक्व मनूत 
म्ह नं स्यू न्ह्याइपुइ । ...... भगवती नाप्पं दःसा भगवान्‌ छु यायेत माःगु 
दु हिरो ?!”- वयूकलं न्हिलाः जिगु ख्वा: स्वसेलि जि झलक्क लुमन,- 
बुरा ...... बुरा-पासा जक धायेम्ह वयूकःया नां भगवान्‌ । 

पासा भगवती छतिं हथाय्‌ मचा: । छपु धुंकाः मेपु मैथिली मे हाला: 
न्यंका च्वन । छगू निगू शब्द थू थें च्वं, गन॑ गिनं भाव त्याजीक मथूसां 
मतिनाया मे धयागु थू । मे हाःगु सः धाःसा खँ ल्हाइबलयूसिया सः सिबय्‌ 
बांलाः । सः बांलाःम्हेसियां हालकि मे बांलाइ धकाः च्वनागु, मे बांलातकि 
हाःम्हेसिया सः नं बांलाइगु जुयाच्चन ! 

इमिगु टहरा न्ह्यःने उखे थुखें हुँ चिनातःगु वाइ चिकिचा 
चिकिचा जाःगु गंगु पाःचा थें च्व॑ । गुगुं गुगुं वाहँ टहरा सिबय्‌ न॑ तज्जाः । 
हाट-बजारय्‌ वने न्ह्यः पासा भगवतीं छम्ह गंसिचाम्ह, फू जक याःसां 
क्वःदली थें च्व॑म्ह मनूयात छु ज्या ब्वःगु खः मस्यु, जिं ताःसां थुइके 
मफत । छु याइऽ ...... धकाः स्वयाच्चना । व॑ सिपू तानाः तज्जायेक 
दयेकातःगु, स्वहाने-त्वाथः थें दुगु खःचा मफु मफु ल्ह्वनाः वाइँया न्ह्यःने 
तयेहल । अनंलि टहराया ल्यूनेपाखे मुंकातःगु खरानी थःगु गम्छाय्‌ प्वःचिना 
हयाः वाहँयू चाकःछिं ग्वल्लाक्क छस्वा यानाः ध्वः साले थें साल, खःचाय्‌ 

गयाः च्वँ क्वयू बँय्‌ मथ्यंतक तग्व:-ल्वहंफातयू प्वतासं मन्दः च्वये थें ध्वः 
साल । छेँयू मोहनिबलय्‌ बां स्याये न्ह्यः खँचय भुइसिन्हलं ध्व: ध्व: साःगु 
लुमन । 

“आः झी हाट-बजारयू वंसाँ जिल । वा सुनानं खुयायंके फइ मखुत 
आ: ।”- पासाँ धाल । 

“छायू, जादू-मन्तर याःगु ला व॑ ?!”- जिं न्यना। 

“जादू-मन्तर मखु, खुँ लायेगु जन्तर का व खरानी-ध्वः । आः सुनानं 
छपासः जक वा खुयाकाःसां वाइ चलः वये थें वयाः ध्व: फुक्क स्यनी ।”- 
बं जितः कन। 

“अले खुँ गथे म्हसी ले ?!”- जिं अजू चायाः न्यना । 

“खुँ झीसं छाय्‌ म्हसीके माःगु दु, ...... डाँकुं ज्वनी का खुँ !”- वं 
नेवाःभासं हे धाःगु खःसां खँ मथुयाः जि वातां जुल । जि वातां च्वंगु खनाः 
पासां धाल,- “जिं म्हिगः छन्त डाँकातय्‌ बारे कनागु खँ बाख॑ धकाः च्वना 
लाकि हिन्दी फिल्मया खँ धकाः तायेका छं ?! ...... थ्व गांया सुरक्षाया 
ठेक्का डाँकातयूत बियातयागु का जिमिसं । जिमिसं इमित 'हप्तावारी' बीगु, 
इमिसं जिमिगु धन-सम्पत्तिया रक्षा याइ। सुयां छुं तनकि खुँ लुइकाः 
डाँकातयूसं लित बीहइ, लुइके मफुसा थम्हं पुली ।” 

ब॑ खुँ कनाच्चंबलय्‌ ग॑सिम्ह मनुखं म्हुतु वाऽ खाया: न्यनाच्चन । 
'डॉका' खँग्व: वःबलयू व॑ उखें थुखें स्वःगु जिं चा: । डाँकाया बारे खँ 
न्यनाः धाये लाकि बाखं न्यनाः धाये, जिगु म्हया छपु छपु धया थें चिम्सँ 
न्ह्यैपुक्क तिं तिं स्वात । 

हाट-बजारय्‌ चाःह्युह्युं जिं छम्हेसिके ल्यंदनिगु झिगः-झिनिगः खाखँय्‌ 
न्याना । भाय्‌ मसःगुलिं 'गुलि माल' धकाः मन्यँसें सच्छि वंगु नोट लिकयाः 
बियागु। जिं बियागु ध्यबा खँयूबन्जालं कयाः स्वथने हे मलाःनि, पासां 
स्वात्त लाका कयाः जिगु हे म्हिचाय्‌ स्वचाका बिल । खँयया ध्यबा वं 
पुलेत्यंगु जुइ धयागु मतिइ लुल । वं धाल,- “छं ध्यबा बी म्वा: खँय्‌या । 


६0 - बापाला:-अप्पा 


लसता-भ्वयू ! 





थ्वं झीगु जग्णायू पसः तयाच्वंगु, भीसं गुब्लें हे बा: मकया थ्वयाके ।” 
पासां थथे धयाच्वंगु इलय्‌ खैय्‌बन्जा:या ख्वा: म्हासुगु तज्याःगु खँय्‌ थें 
खन जिं। 'गुज्वःम्हेसिके खँय्‌ न्याये लाःगु जिं /- खँयूबन्जाःया ख्वाः 
स्वस्वं जिँ जितः हे ब्वः बिया । 

भचा तापाक छम्ह मनुखं जितः नये थें नये थें स्वयाच्वंगु जिं खन । 
“छ भचा हुं सिमाक्‍वयू च्वंच्वँ, गनं वने मते, जि तुरन्त वये”- धाधां पासा 
व मनू दुथायूपाखे वन । व॑ वयात पाचिनाः अनं उखेर, जिं मिखां न्ह्याये 
मदुथाय्‌ यंकल । 

बहनिइ । लालटिन-मत मच्याकुसें हे मकलयू, बुलुमिइ खँय्‌ छुछुं 
नयाच्वना । 

खँय्‌ खँयू जिँ पासायाके न्यना, -“न्हाचः जितः तुंक स्वयाच्वंम्ह व सु 
मनू हां ?!” 

पासा भगवतीं धाल,- “जिं छन्त कना नि म्हिगः,- हऽ व हे डाँकाया 
सरदारया काय्‌ का व, निमित्त सरदार । छ थ्व गामय्‌ न्हूम्ह मनू जूगुलिं स्वःगु 
का बं छन्त। जिं वयात छ इमि हे बारे अनुसन्धान यायेत गोप्य नक्सां 
काठमाडौँंन॑ वःम्ह पुलिसया हाकिम धकाः धयाबिया ।” 

“जि सिबयू बागःचाम्ह मनू न॑ डाँका जुइफइ ला ! म्वाःमदुगु खँ ! जिगु 
मन पत्याः मजू। ...... हाकनं वं स्वयाच्चंगु पहः ...... 'लाःसा धात्थें हे 
खः ला' मेगु मनं धाल । ग्यासें वल । ग्याःसः म्हुतुं हे ज्वल,- “पुलिस जुयाः, 
पुलिसया हाकिम जुयाः ठगय्‌ यानाजूपिन्त ज्वनाः कारबाही याःगु समाचार 
ब्वनागु तःन्हु मदुनि, मोहनि न्ह्यःया खँ तिनि। जितः नं ...... ”- जिगु सः 
खाखा तुल । 

पासा भगवतीं धाल,- “ग्याये म्वाः, छुं जूसा बाः द हे दु नि!” 

“बा: ...... ग्याये म्वाः' खँग्वलं व॑ जितः म्हिगः कंगु बाखं थें ताःगु खँ 
लुमंसे वल। वं जितः म्हिगः कंकथं गाया न्या-पुखुलिइ वनाः डाँकाया 
सरदार ठेकेदारयाके न्या काःवंगु ...... ठेकेदार थः-छँय्‌ भ्वय्‌ न्याःगुलिं 

न्या बीफइ मखु धाःगु ...... थ्व हे खँय्‌ कचमच जुया: ल्हाः वानाः दागादुगु 
जुइक ल्वापु जूबलय्‌ पुखुलिइ दुनाः गांयाम्ह छम्ह मनूया ज्यान वंगु ...... 
डाँकाया सरदारयात ज्वनाः झ्यारखानाय्‌ कुनातःगु ...... सरदार निर्दोष 
खः धकाः त्वःतके बीत पासाया बौ, जाँचबुझ केन्द्रया दुज:यात बिन्ती 
याःगु ...... ग्यायेम्वाः, जिँ माःगु यानाबी' धकाः बौम्हं बचं ब्यूगु ...... 
खँ फुक्कं नकतिनि हे क्वा: क्वा: न्यनागु थें ताल । 

खँयू ज्वनाम्ह जिं मसिल,- खेँय्‌ पूगु खः कि जि थः हे चुइँ चुईं 
पूगु ! टहराया लुखा न्ह्यःनेसं छपा ल्हातिं लालटिन व सिसि छगः, मेपा 
ल्हातिइ छु थें ज्वनाः न्ह्यलू वःम्ह मनूया 'हजूर ...... मालिक ...... ! 
सल॑ जिगु ल्हातिइ च्वंगु खँय्‌ बँय्‌ कुतुं वन । कुतुं वंगु खँय्‌ मकासे, वःम्ह 
मनूया ख्वालयू लिसा लिसा कयाः स्वया । बुलुगु जलय्‌ जिं खंगु ख्वा: 
न्हाचः हाट-बजारय्‌ जितः घुरय्‌ जुयाः नये थें स्वयाच्वंम्ह बाग:चाम्ह मनूया 
ख्वा: हे खः । पासाया बचं कयाः दुहां वःम्ह व आः जिं स्वये लुखाया 
सिबय्‌ तःधी; व क्वछुनाः दुहां वल । 

पासां जितः सचेत यात,- “छं व॑ थुइफुगु खँग्वः छूयलाः जिलिसे खँ 
ल्हाये मते न्हैं !- वं खयखँ थू भति भति भुयूभाय्‌ नं थू । जिं वयात छंगु 
म्हसीका बियागु धयागु खँ लुमंकि । जि व मखु, थ्व मखु, अथे मखु थथे 
मखु छुं धायेगु मखु । जिं धयाम्ह मनू-पहः वयेक खँ ल्हा छं ।” 

पासां थुलि धयाच्वँत्तले, वःम्ह मनुखं पुलिं चुयाः जिगु तुति-पालिया 
लिक्क सिसि दिकल, लालटिन पासाया छूयंच्चसं अंगलय्‌ तानातःगु नकिनय्‌ 
खात । तःहःगु फसिच्वतय्‌ प्वः चिनातःगु छप्वः ला जितः बीत स्वस्वं वं 
धाल,- “हुजूर तापाक॑निसें छिगु लागि हयागु शुद्ध मर्स्या-खसीया ला, 
हजूरयात दुधियायात ल्वसा ।”- वं खयूभासं धाःगु खँ मे हालेत कथु 
ख्वाक्‌ ख्वाक्‌ याइबलयू पिहां वइगु सः थें ताल जिं । 

मोहनि धुंकाः अयूलाः त्वनेगु ह्वःताः चूमलानाच्वंगु, 'दुधिया' धाःगु 
तायेबं सिसिइ मिखा वन | मन चं च॑ धाल, तर म्हुतुइ ई सुनावं थें जुल । छु 
जुइत्यन आः, जिं बिचाः याये मफत । त्वने न्ह्यः हे काःम्ह थें जुल 

जि। जिंथःम्हं थःत बः कयाः भचा तस्सलं धया,- “जिं अयूलाः सयूलाः 
मत्वना । म्वाःमदुगु ज्या छाय्‌ यानागु छं !” 

“हुजूर ...... गल्ती माफ हुजूर ...... मनूया ज्यान वंगुली जिमि 
बाःया ल्हाः मदु, दुर्घटना खः अबलयूया व घटना हुजूर ।”- बं छसासलं 
धाल । 

जिं थम्हं जक ताइ थें ताःहाकयेक सासः ल्हाना । 

पासा भगवतीं धाल,- “थ्वयाके धस्स्वानाः कुत्तुकुला: खँ न्यँ न्हैँ !” 

छु याये छु याये, छु न्यने छु न्यने जुल जि | जिं न्यना,- “छँय्‌ सु सु दु ?” 

“बाः झ्यालखानाय्‌। मां पाजुपिंथाय्‌ सीमा-पारिइ । काय्‌ व जि 
जक छेंय्‌ हुजूर ...... छिकपिं बाहेक जि सत्तीपिं आधार सुं मदु मालिक 
हुजूर !”- व॑ ख्वखना सल लिसः बिल । 

- “छं छु ज्या यानाच्चना ?” 

“मालिक कनादी धुंकल जुइ नि हुजूरयात”- वं पासापाखे स्वया: 
धाल,- “जिमिगु पुश्तैनी ज्या !” 

- “थःगु बुँइ ज्या यानानःसा गा हे गाः नि! मगाः ला ?!” 

“जिमि थःगु बुँ दुसा छाय्‌ थुजाःगु ज्या यायेमाली हुजूर ! झिन्झाया 
डाँकुतयूसं ज्या यानानये धकाः सरकारयाके जमीन नं काल, डकैटी यायेगु 
न॑ मत्वःतू । जिमिसं बेइमानी ज्या गुबलें मयाना रामोराम !”- व॑ निपा 
ल्हातिं थःगु निपा न्हायूपं ज्वन अले ल्हाः प्यपुंकाः जितः स्वत | जिं लिफः 
स्वये थें याना । 

आः छु न्यने ! जि अकमकयू जुल । काचाक्क न्यना,- “काययात 
आखः ब्वंका लाकि मब्वंका ?” 

- “व॑ जिं सिबय्‌ उप्वः ब्वन हुजूर, थ्व सालय्‌ पाँचवां पास जुल, 
आः गात ।” 

- “छायू गात ?” 

- “जिपिं डाँका मारयू यायेत वयेत्यनागु दु, ठीक याना ति धकाः 
च्चये सलकि गा हे गात नि!” 

- “डाका मारय्‌ यानाः दुःख बी ज्यू ला थः थें न्याःपिं मनूतयूत ?! 
मनू धयापिं सकलें उत्थें मखु ला ?!” 

“भगवानूया कृपां जिमिसं थः व कतः म्हस्यू । जिमिसं थःथायूपाखे 
गुबलें भूलं तक नं लूट मयाना हुजूर ।”- व॑ जिगु तुति-क्वयूया बँयू थियाः 
भागि यायां धाल । 

“अय्‌ धयागु थ्व गामयू डाँका मारय मयाना धयागु ला ?”- जिं अजू 
चायाः न्यना । 

हुजूर ... जिगु मतलब ...... नेपालयू, नेपालीतय्थाय्‌ आःतक 
यानागु मदुनि ।”- धाधां व॑ लाप्वः फ्यन,- “गिलास थन मालिकयाथाय्‌ हे 
दइ धकाः ज्वना मवया मालिक”- धयाः पासाया ख्वा: स्वत । 

प्वः बालाक ब्यने मलाःनि, पासां वया ल्हातिइ च्वंगु लाप्वः लाके थें 
यानाः काकां वयात हक्कल,-“साहेबं अयूलाः मत्वना धाःगु मथू ला छं ?! 
अलय्‌ भोजन यायेबलयूसित का थ्व ...... । अँ, दुधिया छं हे त्वनाछूव, 
ना ।”- पासां वया ल्हातिइ व॑ हे ज्वनावःगु थपायूमछिं ग्वःगु सिसि तयाबिल । 

“उत्सवयू बाहेक मेबलय्‌ त्वनेगु बानी मदु मालिक ।”- वं छ्यनय्‌ 


चासु म्वम्बं धाल | 
“थौं नं उत्सव हे ला खः नि, छंगु लागि साहेब झायाच्चंगु दु, गुलि 
दुःख-कष्ट यानाः थनथ्यंक । ...... का, गिलास-सिलास म्वाः, सिसिं हे 


हायाः त्वनाछूव ।”- पासां उजं बिल । 

जितः च्व फाये माः थें जुल । पिने खिउँथाय्‌ सारसुर सः व थें च्व॑ । 
सुनानं सुला: खँ न्यनाच्वंगु ला ! जि मवना । 

“का, साहेबयागु पाउ मिचय्‌ यानाब्यु ।”- पासां वयात ज्या वात | वं 
छूयं संकाः 'हस्‌' धाःगु, अयूलाः ह्वपुल । भचा भचा जिगु तुतिइ लात | वं 
काचाकाचां थम्हं न्ययातःगु गलबन्दी त्वयाः, जिं 'म्वाःल, म्वाःल ! धयां हे 


सिमेन्टया बँ हुइ थें क्वातुक्क हुयाबिल । 
“साला, अयूलाः फुकाछूव !”- पासां तंचा:-सलं धाल । 
- “गात मालिक !” 

लसता-भ्वयू ! 





- “मालिक धाःगु खँ न्यँ, याकनं हायाछव, कि जिं हे कक्कु ज्वनाः 
त्वंके छन्त !” 

ब॑ सिसि चिप यानाः बुलुं बुलुं त्वन । 

“ह; फुक्कं फुकाछ्व !”-पासाया लयूता-सः तायेदत । 

बं जिगु तुति ज्वन। निपा ल्हातिं तुति तीकल । “म्वाःल, गात !”- 
जिं धया। 

“पतिं-कापिइ पचिनं मालिस या !”- पासाया सः थ्वल। वं पासां 
धाः थें यात | वया छाःगु पाचनं जिगु तुति-पाचि, दिपाः मदयेक फायाच्वंगु 
थें ताल जिं। 

वया म्ह गुबलें न्ह्यःनेथ्यंक क्वछू वःसा गुबलें जवय्‌ गुबलें खवय्‌ नं 
धेचू वन । 

“जितः इकुल”,- व॑ धाल । घ्वार घ्वार्र छू छु ल्ह्वल, साप नवल । व 
दनेत सन, मफु । 

पासाया सः थ्वल,- “छ मनू मखु ।” 

- “खः मालिक ।” 

- “छ पशु खः पशु, अयूलाः भचा हे पचयू याये मफुम्ह ।” 

- “खः मालिक ।” 

- आः छु स्वयाच्वनागु, छं ल्ह्वःगु छं हे नयाछूव खिचा !” 

- “हस्‌ मालिक ।” 

बं थःगु लं त्वःताः, ल्स्वःगु फुक्कं जतन यानाः सुचुक्क प्वःचित । 

- “का हुँ, मेगु बोटल ज्वना वा। त्वंगु सिबय्‌ उप्बः उल्टी याये 
धुंकल छ॑। आः हाकनं गल्ती यायेदइ मखु छं । छंगु खँ फुक्क जिं बाःयात 
कनाबी, अले स्वइ का छं!” 

जितः खि फायेमाः थें जुयावल । जि टहराया ल्यूने च्वंगु मैदानपाखे 
वना । गुबायूत फ्यतुनाः तिनि भतिचा पिहां वल । सुं खिप्यं हुया । 
टहरायाथाय्‌ हुँ चिनातःगु खरानी कयाः, बाल्टिनचाय्‌ तयातःगु लखं ल्हाः 
सिलाः वयाबलयू पासा नं मदु, डाँका नं मदु, च्यानाच्चंगु लाल्टिन नं 

मदु 1 ५०२४६ बाचा इलय्‌ तिनि पासा भगवती लिथ्यन । वयेवं व द्यन, सुथ 
जुलं न॑ जि धाःसा छन्ह्यः तकं मव: । 

“मिजंम्ह हिरोनीनाप द्यने दुबलय्‌ जितः ला ल्वः हे मंकल का छं 
ओ ल्यायूम्ह हिरो !”- टहराचिया चुकू तये ल्वःमंगु खापा घ्वानाः दुहां 
ववं बुरा-पासा भगवानं धयादिल,- “म्हिगः सु पुलिस-इन्सपेक्टर वःगु हां 
थन, डाँकालिसे खँ ल्हानाच्वंगु हँ व॑ धकाः गामय्‌ बयूबय्‌ जुयाच्वन !” 

जिं लुखां पिने ससत्तिक चिकुलां थें खसु वयाच्वंगु खन । जिगु म्हय्‌ 
सुति थें फुति फुति चःति कनावल । 

पासा भगवतीं दनाखतं म्ह तिल्ल प्यंकाः धाल,- “इन्स्पेक्टर धाःम्ह 
गन वन खः मस्यु तःबाः। डाकु ललन वया हे छँक्वय्‌ सिंग्बं थें चातु 
वानाच्चन धाःगुलिं स्वःवना । ल्हाः निपां प्यपुंकाः थस्सः पायाच्चन । इमिगु 
बस्तीइ च्च॑म्ह वैद्य सःतके छ्वया । व॑ नारि ज्वनाः त्वःतु त्वःतुं धाल,- 
“परमधाम सिधरय्‌ यायेधुंकल !” 

“अहो जि जनकपुर धामं छँयू लिहां वनेमानि ।”-जिगु म्हुतुं मचायेक 
पिहां वल | जि खटियां कुतु वल ला छु थें । पासा भगवतीं थनाः घयूपुल । 
बुरा-पासा भगवान धयादिल,- “भी थौं सां कन्हय्‌ सां मिर्चैयापाखें लिहां 
वने । क्वःपूजा वा खिचा-पूजाकुन्हु भी छँयू थ्यनी ।”- 

म्हपूजाकुन्हु जिगु जन्मन्हि । जिं मतिइ तया,- थुगुसी निम्हं पासापिन्त 
लसता-भ्वयू सःते माली । 


६६ - बापाला:-अप्पा 


मदुगु ल्वय्‌ 





मदुगु ल्वय्‌ 


'छितः क्वाःगु हये कि ख्वाउँगु ?'- छुं दै न्ह्यः पासाया छँय्‌ 
वनेबलयू न्यनीगु, बरखाबलय्‌ । 

'छितः चिनी दुगु ज्यू लाकि चिनी मदुगु ?!- थौंकन्हयू थ्व छँय्‌ 
वयेबलयू न्यनीगु, चिकुलां न॑ बरखां नं । 

“खितः चिनी दुगु ज्यू ला ?”- थौं न्यन। 

जिं धया,- “चिनी मदुगु मज्यू ।” 

“जिमित ला चिनी शब्दं हे कुगाः । छि चाहिँ थुजाःगु थिकेगु इलय्‌ 
न॑ चिनी नये ज्यूम्ह भाग्यमानी जुल का ।”- जिगु लागि च्या दायेकः 
वंम्ह पासाया कलातं धाल । 

पासां कन,- “वया चिनी दुगु च्या दायेके साप हे न्ह्याः | जिं 
मखंक वं नं त्वं ला छू छु !”- पासा भौपलाखं किचनपाखे वन । क्वथाय्‌ 
लिहां वयाः वं धाल,- “बधाई ब्यु जितः, व॑ छगू कपयू जक चिनी 
तयाच्वंगु जिं खन ।” 

रिटायर्ड जुयाः पासापिं गंसि जुल । रिटायर्ड जुसांनिसें जि धाःसा 
झन्‌ झन्‌ ल्ह्वनावल । गंसिपिनि ल्ह्वंके थाकु, ल्ह्वनकि गंसि याये झन्‌ हे 
थाकु खानं ! कलाः-मयूजु जा तातां हालाच्वनी,- 'छितः आः बहनिइ 

बहनिइ छुचुंमरि जक नकेगु । ल्ह्वंके मज्यू धयां थौंकन्हय्‌ झन्‌ बेलि लिसा 
लिसा कयाः भपीगु यानादिल छिं। सुगरं थी, अले सी का छिं! 

वया खँ न्यॅन्यं गुगुं इलय्‌ जितः जिमि मल्जुँ धयादीगु खँ लुमन,- 'स्व 
बाबु, छिमि पाजुं गुल दुःख सिया: थ्व छँ धस्स्वाकूगु, थ्व सम्पत्ति मुंकूगु 
ए छं सि हे स्यू । आ: न्ह्याक्व दुसां छु याये, निपा छुचुंमरि नयाः धनया 
ख्वा: स्वयाच्वने माः, न्हायूकं स्वये थें । ...... थःत यःगु धयागु मौकाय्‌ 
हे, जीउ बल्लाःनिबलयू्‌ नये-त्वने यानातये माः | जिपिं पिनें स्वयेबलय्‌ 
जक त्यप थें च्वं, तर दुनें धाःसा ला मदुगु खँयूग्व: थें का जिपिं बाबु !' 

छन्हु, छु छु मतिइ वल ...... 'लिपिड प्रोफाइल टेस्ट मयाकागु दच्छि 
दइन जुइ ...... छक्वः याकास्वये' धयागु मतिं सुथय्‌ ख्वा: सिलाः द्यः 
भागि यानाकथं पिहां वना; छँय्‌ सुयातं छुं जूसा क्यंवनेम्ह, म्हस्यूम्ह डाक्टरया 
क्लिनिकय्‌ । 

वयूकः विदेशय्‌ झायाच्चन खनिं,- छगू सेमिनारय्‌ ब्वति कायेगु 
झ्वलय्‌ । पिहां वयेधुन, अथे छाय्‌ लिहां वने ?! जि मेगु हे क्लिनिक मामां 
छथायू लुइकाः कयना । छाती जाँचयू यायेधुंकाः डाक्टरं जिके न्यन,- 
“गपायूसकं ख्वाउँगु छिगु ल्हाः ! छिके सुगर दु ला ?” 

- “अहे, मदु ।” 

- छिँय्‌ मां-बाः सुयाकें दुगु स्यू ला ?” 

- “अहँ, मदु !” 

- “स्योर ?!” 

= “मदु, पक्का मदु ।” 

- “छिं गुबलें सुगर टेस्ट याका दियागु दु ला ?” 

- “अहे, मदु ।” 

- “छि याकन याकन प्याय्‌ चाः ला ?, पिसाब याकन याकन यायेमाः 
ला ?, म्ह-म्हि चासु ला ?” 

शर छता छता यानाः वयूकलं न्यनाच्वना दिल । “जि प्रोब्लम 
दयाः क्यं वयागु मखु, हसंमसं धाः थें च्वंगुलिं छकः प्रेसर चेक-अप्‌ याये 
धकाः ...... ” वयूकःयात कना । 

वयूकलं जिगु खँ मथुया: खः ला छाय्‌ खः मस्यु, जिगु ख्वालय्‌ 
क्वथीक स्वयादिल । च्या हे मत्वँसें पिहां वयाम्ह जि । अन च्वंगु ट्वाइलेटय्‌ 
हे वने ला धया थें जुल । उखे मछिं थें, थुखे मछिं थें, पिलाक्व चासु थें, 
जन्हुफातय्‌ चासु थें जुल । 

“नयाः-त्वनाः झायागु मदुनिसा थौं हे, आः हे सुगर टेस्ट छक्वः 
याकादिसँ न्हैं !”- धयाद्ूबलय्‌ जि लयूताये वल । क्लिनिकया मेगु क्वथाय्‌ 
च्व॑गु ल्यायूबय्‌ वनाः हि बिया, पी.सी.या नितिं मेगु हि बीत जा नयाः 
थ्याक्क दुई घण्टां थ्यंकः वयेत ल्यायूब आयूसिस्टेन्टं धाल । 

छँय्‌ वयाः जूगु खँ कनां कलातं धाल,- “छाय्‌ हथाय्‌ चायाः उम्हं 
थुंम्हं डाक्टरयात क्यंजुइ माःगु थें ! धात्थें सुगर जुड धकाः ग्यात ला छि!” 

जा नयाः, धाःगु ई सिबयू भचा न्ह्यः हे थ्यंकः वना । डाक्टर 
थःगु कक्षय्‌ हे दनि। हि लिकयाच्वंगु इलय्‌ डाक्टर थः हे वयाः न्हाचःयागु 
हिया रिपोर्ट कया सवयाः जितः धाल,- “ओ मिस्टर ! थय्‌ यानाः नं 
च्व॑च्वनेगु ला, छितः ला अट्याक्‌ यायेधुंकल नि सुगर !” 

जिं थारा न्हुयाः ल्हाः संकल खनिं, हि कायेत मुलु दुछवःगु प्वालं 
भचा उप्वः हि पिहां वयाः ताउतक कपायू तिका तयेमाल । 

“मेगु रिपोर्ट कयाः जितः क्यनेत कन्हय्‌ सुथय्‌, थौं भायागु इलय्‌ हे 
भास ।”- धाधां डाक्टर पिहां हे वनाछ्वत । रिपोर्ट-भ्बं दुगु खाम चीपायेक 
लथ्यानाः पाइँटया ल्यूनेया म्हिचाय्‌ स्वथना । जि खासा-पलाखं छँयू 
लिहां वया । छँयू रिपोर्टया बारे छुँ खँ मकना । न्हिच्छि उगुं थुगु च्यानल 
हिला: हिला: टी.भी. स्वयाच्चना । डाक्टरं धाःगु खँ टी.भी. स्वयाच्वंसां 
छक्वःपतिं लुमना च्वन | बहनिइ जा लिसा मकयागु जक मखु 'प्वाः धुस्स 
च्वंच्वन' धकाः न्ह्याबलें नयेगु सिबय्‌ बच्छ ति जक नया। 

“प्वाः धुस्स मच्चंबलय्‌ नं थुलि हे जक भपीगु का, अले डाक्टरयात 
ध्यबा नकःवने माली मखु, चिनी दुगु च्या दायेकेत जि ग्याये न॑ माली 
मखु ।”- कलातं न्हिलाः धाल । जि न्हिले मफु, न्हिले थें जक याना । 
कन्हय्‌ जुइके हथायू चाल जि। 

स्याक्क न्ह्यः मव: । बल्ल तल्ल सुथ जुल । दनेवं ख्वा: हे मस्युसें 
छगू कप च्या निं त्वनेगु बानी दुम्ह जिं धया,- “चिनी मदुगु, हाकुगु च्या 
जक न्हिं!” 

- “रिपोर्ट वये न्ह्यः हे छाय्‌ ले ...... ?!” 

जिं मताःछुपह: याना, छुँ लिसः मबिया। छुँ गर्थें डाक्टर धा: थें 
चिनी-ल्वचं बांमलाक हे थीधुंकूगुसा छु याये काऽ, ...... गुलि खाइसे 
च्वनीगु जुइ रिटायर्ड लाइफ ! 

डाक्टरं वा धाःगु ई सिबय्‌ भचा न्ह्यथ्याक हे क्लिनिकय्‌ थ्यंकः 
वना । रिपोर्ट कयाः डाक्टरयात क्यनेत ताउ पियाच्वने म्वाःल । रिपोर्ट 
स्वस्वं डाक्टर लसतां धाल,- “बधाई दु मिस्टर, छिके सुगर मदुनि !” 
वयूकलं जिगु ख्वालय्‌ स्वयादिल अले हाकनं धयादिल,- “छु प्याःम्ह 
छुँचां थें ख्वा: ज्यानाच्वनागु ! ग्यानादी म्वाः नि !- बांलाक म्हुतु म्हालादिसँ, 
'सुगर-छुँचित' भौचा जुयाः 'म्याउँ' यानादिस ।” 

“म्हिगः ला छिं सुगरं अट्याक्‌ यायेधुंकल धकाः धयादियागु म ......” 

जिगु खँ पूवने न्ह्यः डाक्टर॑ धाल,- “सुगर मदुगु मजिल ला 
मिस्टर छितः ! उप्वः धया थें ल्वगितसें ल्यायूब टेस्ट यानाः ल्वयूया छुं 
सिम्पटम्स्‌ मदुगु रिपोर्ट वलकि डाक्टर माःसां म्वाःसां जाँचयू याकेबिल, 
मफतय्‌ ध्यबा जक खर्च जुल धकाः भाःपी यः !” 

जि रिपोर्ट कयाखतं छुँ मधासे अनं लिहां वया। लँय्‌ लाःगु छगू 
हलुवाई-पसलयू वनाः जेरी-स्वारी छप्वः न्यानाः छँय्‌ दुहां वना । कलाःया 
ल्हातिइ रिपोर्ट-भ्व॑ तयाबिया, जिगु हिया रिपोर्ट स्वस्व॑ कलात॑ धाल,- 
“छगू रिपोर्ट ला म्हिगःयागु हे नि ! खाली-प्वाथय्‌ १०० एम्‌.जी. धकाः 
च्वयातःगु दु, मेगु थौं वःगु पी.पी. रिपोर्टय्‌ ८८ एम्‌.जी. । ...... क 

अय्‌ थय्‌ छुँ मधासें व॑ दायेकूगु च्या जिं हे गिलासय्‌ प्वंकाः निगू 
चम्चा चिनी तया अले धया,- “जिं स्यू डाक्टरं कनेधुंकल जितः ।” 

“अयू स्यूम्ह जूगुलिं का गुबलें चिनी मदुगु च्या, गुबलें जेरी-स्वारीनाप 
कफी दुगु चाकुगु-माकुगु च्या ! ...... सुंक छुं दिं म्हुतु म्हालाः, पियाः, 
पिहां वनाच्वंम्ह म्हस्यूम्ह डाक्टर लिथ्यंकाः क्यंवंसा गाःगुली ...... गुलि 
ग्याःगु ...... गुलि हथायू चाःगु माल्पा-सेल नयेत! आः हाकनं कन्हसंनिसें 
सेल-माल्पा छुँ न्याना हयेगु मखु न्हिँ ! चिल्लो धयागु मनयेगु हे बांलाः 
धकाः न्ह्याम्हस्यां स्यू ।”- धाधां व छ्वाइँया ...... सः वःगु प्रेसर-कुकरपाखे 
वन । जि गमलाय्‌ लः बीत कःसिइ बना । 

छवाःया दुने,- जिं स्वये जि स्लिम जुयावन तर व भति भति ल्ह्वन । 
वं धाल,- “छि ला झन्‌ झन्‌ ल्ह्वन न्हिँ ! बांलाक चेक-अपू मयाकुसें 
सुंक च्वंच्वनेगु मखु न्हि,- डाक्टर सुगर मदु धाल धकाः !” 

मोबाइलया घण्टी न्यात, नाप नापं धया थें रिटायर्ड जूम्ह, छगू हे 
अफिसया पासां याःगु जुयाच्वन। फोनयू वं न्यन,- “म्हंफुलाछि? 
थौंकन्हय्‌ थुखेर झा नं मभाः ...... र 

“एकदम फु, छि ले ?” 

“उकुन्हु छितः जिमि कायूनं क्लिनिकय्‌ खनागु धासांनिसें फोन याये 
धकाः च्वनागु । छिं वयात म्हमसिल थें च्व॑ हँ ! व न्हिलां नं छि न्हिला मदी 
हँ ! छि मफुम्हेसित फोन यानाः छाय्‌ ल्वय्‌ लुमंके बी धकाः मयानागु । थौं 
ला मन हे मच्वनाः यानागु। छायू-छु जुयाः क्यंभायागु छि ?”- वं 
ताःहाकयेक खँ ल्हायेगु बानी मत्वःतूनि खनिं। फोनय्‌ ताःहाकयेक खँ 
ल्हायेगु नं क्वमलाःगु ल्वय्‌ थें हे खः | वया खँ ल्हानाच्वंक च्वंक हे जिं 
धया,- “छुँ हे जूगु मखु, सुंक च्वनाः नयाच्वनागु पेन्सन पचय्‌ मजुइ धकाः 
जक डाक्टरयात ......” 

पासा 'हिहिहि' यानाः न्हिल । न्ह्युन्ह्युं धाल,- “छि ख्याः यायेगु 
बानी ला आ:तकं मतंनि खनिं ...... अँ, जिं छितः फोन यानागुया कारण 

छताः मेगु नं दु। छिं, जिं न्हू दनागु छँ स्यू हला ...... । अन छेँय्‌ 
निन्हु-स्वन्हु तिनि दत एस. फार्म्यास्युटिकल्स छँ छखां बालं कयाः च्वंवःगु । 
न्हू थासय्‌ च्वंवःगुया लसतायू स्वद्वः दामं होल बड़ी चेक-अपू यानाबीगु 
हैँ बाःछितक । छधू अन क्यंभासँ न्हैं लुमंक !” 

“हस्‌ ! छि च्या भपी सिधल ला थें, जि च्या त्वने त्यनागु ...... ह 
धाधाँ जिं फोन अफ याये त्यनाबलय्‌ पासाया सः वल,- “चिनी दुगु 
कि मदुगु ?” 

“जितः चिनी मदुगु मज्यू का सा आःयात तयाबी”- धाधां जिं 
चिया दुगु गिलास म्हुतुइ दिका । धन्य ! च्या ख्वाउँ मजूनि । 

वा वइगु मौसम शुरू जुइन। वा वयेक पिहां जुइ म्वायेक थौंकन्हसं 
क्यं वनेगु पायूछि जुइ भाःपा जिं कलाः-मयूजुयाके न्यना,- “छं नं होल 
बडी चेक्‌-अप्‌ याकेगु लाकि ?!” 

- छिँज्या फुक्क थम्हं हे याइम्ह सुँ मिसायाके न॑ ल्वय्‌ धयागु छुं 
दइ मखु । टीभीइ स्यनाच्वंगु योगाभ्यास-एक्सरसाइज्‌ सयेकादिसँ धयां 
स्वयादी म्वाः । जिं स्यनाबी, छिं यानादिसँ धाःसां ताः ला मताः ला यानादीगु । 
स्वद्वः स्वद्व:मछि दां छायू फुकेगु माःसां म्वाःसां; खाया ला न्यानाः न्हिन्हिँ 
नःसां बाःछितकयात गाइ | ...... पासां फोन यानाः हे धार्सेलि, वया छँय्‌ 
हे च्वंवःगु धार्सेलि क्यनादिसँ आः छिं हे जक ।”- व॑ मय:-पहलं धाल । 

“मक्यंसाँ नापं जक सां वये लाकि ! थायू नं सीके दइ, छु छु जाँच 
याइ नं स्वये खनी ......” 

“नयेत मग्याः, क्यं वनेत ग्याः ला छि! पासा नं वये मखु जि ।”- 
गिलास व बाजि नयेधुनागु प्लेट ज्वनाः व दनावन । 

स्वन्हु प्यन्हु लिपा । होल बडी चेक्‌-अप्‌ याकेत वना । न्हूगु छे । छें 
छखां यचुपिचु । मनूत सकलें सुचुपिचु । रडूंग-रोगन यानातःगु प्याः प्या: हे 
तिनि धाये ला क्वा: क्वाः हे (!), वासं यानाः न्हायप्वाः हे चाला बं, सन्चो 
नतुनेबलय्‌ थें । जिगु मनय्‌ लुल- थौँकन्हयूया जमानायू स्वद्ठः दां धयागु 

छु हे खः धकाः ! थुलि बांलाःगु थाय्‌ व थुलि न्ह्यूख्वाःपिं मनूत दुगु थासय्‌ 
थ्यँसेलि छुं ल्वय्‌ हे दुसां याउँक याकनं लनी ! 

हि बी सिधल । पिसाब नं धाःथायू तयाबिया । दिसा ज्वनाः कन्हय्‌ 
बी हिँ धकाः चिकिचा ग्वःगु बट्टाचा छगः ज्वना वनेत पचिनं सुया: क्यन । 
प्रेसर जाँचयू यायेधुंकाः छाती जाँचयू याःम्ह छम्ह स्वास्थ्य-कःमि मयूजुं 
नाइक न्यन,- “दाइया एज गुलि खः थें ?” 

“कार्डयू हे च्वकागु दु नि फुक्कं ।”- जिं धया। 

- “थुको ला सिक्सटी फाइभ धकाः च्चयातल, फिफ्टी सिक्स 
च्वयेमाःगुली च्वःम्ह बहिनीं मिस्टेक्ली सिक्सटी फाइभ च्चये लाकल ला 
धकाः !” 

- “सिक्सटी फाइभ हे खः ।” 

ब॑ ताउतक स्टेथस्कोपू छातीया उखे थुखे थाय्‌ हिला: हिला: जाँचय्‌ 
यायां न्यन,- “दाइया मुटु जवय्पाखे लाः कि छु ?” 

“थौंतक सुनानं थय्‌ धकाः धाःगु ला मदुनि | उकुन्हु टीभीइ लिटिल 
च्याम्प स्वयाच्चनाबलय्‌ छम्ह मिसामचाया जक मुटु जवय्‌ धाःगु न्यनागु । 
लाःसा जि नं उजाःम्ह हे ओल्ड च्याम्प लात ला !”- जिं धया । 

“दाइ ला बैँस वंगु जक खने मदुम्ह धकाः च्वनां खँ नं न्ह्यैपुक्क हे 
ल्हाये सः खनिं । जिं ला दाइया मुटुया धुकधुक्‌ हे मताःगुलिं ...... "व॑ 
गम्भीर-पहलं धाल । 

जिं ख्या: थें नी थें धया,- “भीथाय्‌ इ.एन्‌.टी. जाँच मजू ला ?” 

“दाइया व नं जाँच याकादी माःगु ला ?”- वं न्हिलाः हिलाः न्यन। 
जि लिसलय्‌ न्हिला जक बिया । 

व॑ न्ह्यःनेसं च्वंगु वेइङ्ग मेशिनय्‌ क्यन। जि उकी दनाः स्वया, ७२ 
के.जी. । जि मन याउँल, थौं स्वयाः न्यादँ न्ह्यः नं ७२ हे। तर वं 
धाल,- “वेट कन्ट्रोल यानादी माल, प्रेसर भचा लो का दाइया,- च्वयू ११० 
क्वय्‌ ७० |” 

प्वाः खस्स वल । जिं छुं धया मच्वना । लँकथं खसीया तुति प्यपा 
न्यानाः छँय्‌ दुहां वना । 

कन्हयूकुन्हु, जा नयेधुंकाः दिसा ब्यूवना | न्हिनय्‌ जूगुलिं ला, मनूत 
म्हिगः थें म्वः म्वः मदु । म्हिगः छाती व प्रेसर जाँच याःम्ह स्वास्थ्य-कःमि 
मयूजु नं मखना । वया थासय्‌ क्वथायू च्वंच्वंम्ह मेम्ह हे मयूजुयात धयाः 
प्रेसर छक्वः जाँच याका । ताउ मायेक प्रेसर जाँच यानास्वये धुंकाः वं 
धाल,- “देपापाखे नं छकः काये न्हैं !” जिं फहिलाः देपागु लप्पा वयापाखे 
स्वकाः टेबुलय्‌ चुल्या दिका बिया । निकः स्वकः जवय्‌ जाँचय्‌ याःबलय्‌ 
थें हे यानास्वयाः बं धाल,- “ठीक हे जू । जवपाखे भचा हाई का छिगु,- 
क्वयू ९० च्वय्‌ १३० । पाउँ, पालु, चिल्लो, ज॑क्स-फूड भपिया दीमते, लः 
भचा उप्वः त्वनादिसँ ।” जि 'हस्‌' धाधां पिहां वया । 

लँय्‌ वयाम्हेसिया मन मच्वं | छगू वासः-पसलय्‌ वनाः प्रेसर जाँच 
याका । जाँच यायेधुंकाः कम्पाउन्डर-पसल्यां धाल,- “एकदम ठीक जू 
प्रेसर, च्वयू १२० क्वय्‌ ८० भचा मथ्यं |” 

झितका वंगु नोट छपाः बियाः “सुभाय्‌ !”- धाधां जि छँयू लिहां 
बया । न्हिनय्‌ बाज नये सिधयेकाः कलातं धाल,- “छिं थौं छायू च्या 
भमपियागु ? भुजि लाल कयाच्चने धुंकल चियाय्‌। भचा पियादिसँ, जिं 
मेगु दायेका हये ।” 

“म्वाःल जिं पिने नं त्वनावये धुन”- जिं फत्ताःखँ ल्हाना, व पत्याः 
जुल । 

कलातं रिपोर्ट काःवनेत धाःसां प्यन्हु न्यान्हुतक मवना । छन्हु, “रिपोर्ट 
काःमवनीम्हेसिया छाय्‌ जाँचय्‌ याकादियागु ? जिगु खँ ला धायेसाथं गुब्लें 
न्यनीगु हे मखु का”- धकाः व थुस्स च्वँसेलि जिं रिपोर्ट काःवना । 

रिपोर्ट ब्यूम्ह भाजुं जितः बीन्ह्यः रिपोर्ट थम्हं निं क्वथीक स्वत अले 
धाल,- “छि सुगरया वासः नयेगु दिकादिसँ |” 

जिं अजू चायाः न्यना,- “छाय्‌ ...... रिपोर्टय्‌ छु दु ...... जिंला 
थौंतक सुगरया वासः नयागु हे मदुसा ?!” 

वं नं अजू चाः-पहलं हाकनं न्यन,- “सु डाक्टरं धयाः सुगर टेस्ट 
याकादियागु ले छिं ? वयूकःलिसे हे सल्हा यानादिसँ |” थुलि धयाःलि वं 
जिगु ल्हातिइ रिपोर्ट लःल्हाल्हां धाल,- “थ्व छातीया एक्सरे लथ्याना 
दीमते नहैं !” 

रिपोर्ट कयाम्हेसिया न्हासं अझ नं बांलाक मगंनिगु रङ्गया वास ताल । 
तर उकुन्हु थें न्हायूप्वाः चाला मवं । 

जिं रिपोर्ट कयाः अन हे च्वनाः दँदं स्वया । सरर स्वयाबलय्‌ 
छथाय्‌ खन- ग्लुकोज (एफ) ७५, पी.पी.८४ । रिपोर्ट स्वस्व॑ जिगु मिखा 
बुलुया वः थें जुल, भचा इकु थें नं जुल । बुलुहुं पिहां बया | लुखा पिने 
थ्यनेवं न्हासय्‌ दुगु रङ्गया वास तनावन। पिने वयाच्चंगु सिरिसिरि फसं 
न्ह्यपु हे चक थें जुल । 

छैँयू थ्यन। निम्ह तिपू जानाः छता छता दतले रिपोर्ट क्वथीक 
स्वस्वं ब्वँब्वँ वना । गुगुं थू गुगुं मथू। अम्बः रङ्गं हाई लाइट यानातःगु 
थासय्‌ निम्हसियां मिखा तक्क दित- हार्ट : एन्नर्मल । 

ब॑ पीर काः थें च्वनाः जिं धया,- “धन्दा काये म्वाः; रेड मखु, 
ग्रीन ला खः नि।” जि नहला, व मन्ह्यू । उबलय्‌ लाक्क हे मोबाइलया 
घण्टी न्यात । व हे पासाया फोन, ल्ह्वने ला मल्ह्वने ला यायां ल्ह्वना,- 
“हेल्लो !” 

उखे पासां धाल,- “क्य॑झाये धुन ला ? फुक्कं ठीक जू मखु ला ?” 

“छिगु न्हूछैँ साप बांलाः, ज्या छिं ताल। गुलि इया लागि बालं 
बियादियागु ?” 

“निर्देय्‌ू छक्वः पाँच प्रतिशत बाः थकायेगु यानाः झिदँया लागि बियागु । 
निदँया बाः एड्भान्स न॑ कायेधुनागु दु ।”- पासां लयूताः-सलं कन । 

“हैलो ! हैलो ! ...... का ...... छुं हे ताये मन्त ...... का, ब्याट्री 
फुत खनिं, जिं लिपा ...... ”- खःसां मखुसां जिं फोनया पावर अफू 
यानाबिया । 

“गज्याःम्ह खः ल्या; छि ...... अयू नं मखुगु खँ ल्हानादीगु ला 
क स्यूसा ...... गुलि नुगलय्‌ स्याकी ! बुरा जुलकि नासः हे मदइगु 
खनिं मनूतय्‌ ।”- धाधां व॑ जितः ज्वयू पिया: स्वत | जिँ मखंछु याना । 

“क्यने हे माःसा भचा पिया: सदां क्यनेम्हेसित हे क्यंसा ज्यूगुली 
तत "- व थःगु हे तालं हाल । 

न्हिछि न्हिछिं कलातं न्वानाच्वँसेलि स्वन्हु प्यन्हु लिपा क्यं हे वना, 
म्हस्यूम्ह पुलांम्ह डाक्टरयाथाय्‌ | वयूकलं प्रेसर जाँच यानादिल, छाती 
नं बांलाक जाँच यानादिल। पुलांगु कार्ड पुइका स्वस्वं उकी प्रेसरया 
न्हू-रिकर्ड १२०/८० च्वयाः धयादिल,- “फुक्कं पायूछि जू।” 

“छिथायू वयेबलयू ला प्रेसर न्ह्याबलें ठीक जू तर पिने मेथायू ...... 
गुबलें लो ...... गुब्लें हाई ।”- जिं खै गुकथं कने, जि भचा अकमकय्‌ 
जुल । 

“प्रेसर धयागु वनेवं कायेगु मखु, पाँच-दश मिनेट झासु लना: जक 
कायेगु का दाइ ।”- वयूकलं न्हापा धाये थें हे धयादिल । 

“मेपिनि डाक्टरयाथाय्‌ वनकि ग्यानाः प्रेसर थहां वइगु, जि धाःसा 
छिथाय्‌ न्ह्याबलें ठीक मेथाय्‌ जक ...... ”- जि बुलुहुं अन क्यं वनागु 
खँ स्वानायंका,- “उकुन्हु छि मदीगुलिं ...... ।” 

वयूकलं धयादिल,- “दाइनं जितः विश्वास हे याना मदी। जि 
नेपाः लिहां वयागु हे च्यान्हु झिन्हु दयेधुंकल ।” 

जिं तीजक मेथायूया रिपोर्ट-भ्वं न्ह्यःने तयाबिया । वयूकलं भ्वं 
स्वयाः न्यनादिल,- “ईसीजी व इको छक्वः याना स्वये का अयूसा मज्यू 
ला?” 

ध्यबा गाक्क ज्वनावनागु मदुगुलिं जिं धया,- “थौं ला मखु, कन्हय्‌ 
बये ।” 

“दाइया छँयू मस्तनाप सल्हा यानादी माःगु लाकि पीतनाप ? मेथाय्‌ 
क्यं झायाबलय्‌ सल्हा याना मदिया ला ?”- वयूकःया सलयू भचा तं 
ल्वाकज्याः थें ताल जिं। 

“मस्त ला निम्हं पिने हे ...... खास खँ ध्यबा ज्वनावयागु 
मगा:गुलिं ।”- जिं मछाः मछाः धया। 
“छुँ खे मदु ...... मूर्ख विश्वास यायेमाल का दाइनं जितः ।”- 


वयूकःया खँ न्यनाः जि अन ताउत दनाच्वने मफत। ज्वज्वलपा यायां 
पिहां वया । 

लिहां वयाम्हेसिया डाक्टरं धाःगु खँ मध्ये '...... जितः विश्वास हे 
याना मदी' खँभाय्‌ू जक लुमना च्वन, छक्वः पतिं । उकुन्हुयागु हे वासः- 
पसलय्‌ वनाः छक्वः प्रेसर जाँचय्‌ याकः वनेगु मतिइ वल । वनाः पूरा झिगू 
मिनेट झासु लना: प्रेसर जाँच याका, जव-ल्हातिइ नं खव ल्हातिइ नं 
वासःपसल्या-कम्पाउन्डरं प्रेसर जाँच यायेधुंकाः धाल,- “जवयू भतीचा 
हाई १३०/८०, खवय्‌ ठीक जू १२०/७०।” जिं झितका दां बियां वं 
धाल,- “निखें जाँच यानागुया नीतका माःगु खः, झिंन्यातका जक 
बियादिसँ |” जिं न्यातका दां तनाबिया। वं वास्यां न्हिलाः छपा ल्हातिं 
नमस्ते यात । 

कन्हयूकुन्हु इको व ईसीजी नितां याका । रिपोर्ट बांलाः, 'छुं मदुः 
धकाः धयादिल । जिं प्रेसर छक्वः जाँच यानादी ला धयां 'म्हिगः तिनि 
यानाः थौं म्वाः' धकाः धयादिल । 

जिं न्हिलाः न्हिलाः याकनं याकनं धया,- “म्हिगः थनं लिहां वनाबलय्‌ 
वासः-पसलय्‌ पूरा भिगु मिनेट भासु लनाः प्रेसर जाँच याका ...... तं 
चायादी मते ...... छितः अविश्वास यानाः मखु ...... जवय्‌ १३०/८०, 
खवय्‌ १२०/७० धाल ।” 

“जिं छम्ह भाइयात फोन यानाबी। व ए.बी.पी.टेस्ट यायेगु मेशिन 
ज्वनाः छिगु हे छँयू वइ । छु धायेमाः व॑ हे छितः धाइ, ग्यानादी म्वा: । छिगु 
मोबाइल नम्बर छक्वः स्वये धाधां वयूकलं कार्ड कयादिल । जितः छुं 
धायेमाःसा जिगु नम्बर नं का थन हे ल्यूने च्चयाबियागु दु”- धाधां वयूकलं 
धयादिल,- “दाइनं जितः विश्वास यानादिसँ, छितः छुं जूगु मदु, छिगु मन 
तयेत जक थ्व टेस्ट यायेगु सल्हा बियागु । छँय्‌ सल्हा यानाः म्वाः धाःसा 

याका मदीसां ज्यू। का दाइ, उप्वः ग्यानादी मते । ग्यायेगु धयागु नं छगू 
कथंया वासलं मथीगु ल्वय्‌ खः ।” 

छँय्‌ थ्यंकाः कला:-मयूजुयात डाक्टर धाःगु खँ कनां व॑ न्हिलाः न्हिलाः 
धाल,- “ग्याःल्वय्‌ ! व जाँच ...... थ्व जाँच ...... मदुगु ल्वय्‌ दयेके 
मास्तिवः नि छि!” 

“छिं हाकनं मस्तयूत फोन यानाः धयाच्वनी, छुं धाये मते मदुगु ल्वयूया 
बारे !”- जिं नं न्हिलाः न्हिलाः धया,- “का छं स्वयाः च्या छगू त्वंकि, 
चिनी दुगुसां ज्यू मदुगुसां ...... 17 

- “ज्वज्वलपा कविजु !” 

सः न्हायूपनय्‌ चिक तये थें हे सुल्ल दुहां वंगु खः, तर ज्वज्वलप्यूम्ह 
मनू न्ह्यःने मखना । थ्व जिगु न्हू हिलागु सुलचंया करामत का । ग्वःकःमछिं 
थ्व न्हूगु सुलचनं बांलाक ज्या मब्यूगु खँ चश्मा-पसलयू वनाः धाःवनागु 
नं खः, तर साहुजीं बँक्वपतिकं थथे धयाः जिगु म्हुतुप्वाः तिनाबीगु,- 
“भ्वाथःगु लाकां न्ह्यायेगु बानी जुलकि न्हूगु लाकामं पू थें च्वनेयः छिं !” 

ज्वज्वलप्यूम्ह मनू न्ह्यःने थ्यन । “छु ज्वनाभाया झ्यातुक्क ?”- वं 
याउँक न्यन । 

“न्हू पिदंगु सफू भचा म्हस्यूतास्यूपिन्त ...... ”- जिं खै पूवंके 
मलाःनि व मिं पूम्ह थें वाथावाथा कना: हाल,- “जि छगू इमर्जेन्सी 
मिटिङ्गय्‌ बनेत्यनागु ...... लिपा नापलाये का कविजु, आ:यात बाये !” 

“सुभाय्‌ !”- वं एफू.एम्‌. ज्याइवः न्ह्याकीबलय्‌ दकलय्‌ लिपा 
धाइगु खँपुया दकलय्‌ लिपायागु न्हिप्यं-खँग्वः जिं काचाक्क नवाना बिया । 
जिगु खँग्वः व॑ मताः थें च्वं !- व छुं मधासें, न्ह्यःने च्वंगु तग्गाःगु गाः हाचां 
गाये थें बेतालं थिकः न्हुयाः वन। थःगु ल्हातिं पुचुक्क वंम्ह न्यायात थें 
जिं वयात स्वया । स्वस्वं जिगु ल्हाः मचायेक थःगु न्हायूपाखे वन। 
सुलचं क्वहां वयाः न्हायू-च्वकाय्‌ थ्यनाच्चन खनिं । “न्हासय्‌ चश्मां 
मुल्ला ...... प्याच्च म्हितूगु न॑ गय्‌ मचाःगु छिं! स्वये हे पुलांगु 

हिन्दी-फिलिमया मुनिमजी थें च्वं। इक्कुसे हे च्वं का जितः ला ...... 
थछ्वइदिसँ चश्मा /- छन्हु न्ह्यः कलातं न्वाये थें धाःगु खे लुमंसे वल । 
पचनं घ्वानाः मिखायू चश्मा प्यपुंका । 

अय्‌ छु जूगु थ्व अजू चायापुक !- सुपाँय्‌ चिला वनेवं खनेदुगु 
नगु-तिमिला ...... थें जिं तापाक॑निसें थः दनाच्वनागु लँपुपाखे स्वयाः 
वयाच्च॑पिं म्हस्यू-ख्वाःपाःत खना । उपिं मध्ये छम्हसित जिं म्हिगःतिनि 
छगू शोक-सभाय्‌ नापलाःगु खः । न्हूगु-पुलांगु थी थी विषयया सफू 
वयातं थ्वयातं कर करं मियाच्व॑म्ह । 'सफू न्यानाः साहित्यकारतयूत तिबः 
बीगु धयागु मांया सेवा यायेगु खः । ग्वहालिकथं सां छगू निगू सफू न्यायेगु 
सकसियां कर्तव्य खः' धकाः ध्वाथुइका च्वंम्ह- मांभाय्‌ व साहित्या 
छम्ह मर्मज्ञ । जिं वयूकःयाके थःगु म्हिचाय्‌ दुगु ध्यबाय्‌ टेम्पो-भाडा वा 
बस-खर्च जक गाइकथं ल्यंकाः थः ब्वने म॑ मदुगु विधाया पुलांगु सफू नं 
न्याना कयागु । वयकः न्ह्यःने थ्यन । जिगु ल्हातिं पँचिंक ज्वनातयागु सफुतिइ 
वयूकलं पुलुक्क स्वयादिल- मछाःम्ह ल्यायम्हं बांलाः-मयूजुयात झ्यालय्‌ 
स्वये थें। वयूकलं भ्वगत्याख्वला पायूफिगु थःगु निफि म्हुतुसि न्याक्क 
प्यपुंकाः थयूक्क बेक्वयेके थें याःगु न॑ जिं खना। वयूकलं ल्यासेपाउँ 
खनाः म्हुतुइ बुयावःगु ई घुर्के थें याःगु खँ थुइकेत जितः आइतवार म्वाःल । 
जिं निपा ल्हाः प्यपुंके मछिनाः छपा जक ल्ह्वना। वयूकलं “नमस्ते ! 
नमस्ते ! ! नमस्कार ! ! !” धाधां थम्हं ज्वनावःगु एअरबायूग चायेका दिल, 
अले “छगू निगू सफू न्यानाः ग्वहालि यायेमाल कविजु !” धाधां थी थी सफू 
ज्वंकेत स्वत । 

- “थ्व सफू फुक्कं म्हिगः हे कायेधुन नि जिं” धयां वयकः पत्याः हे 
मजू। गज्याःम्ह ल्वःमंभाजु खनिं थ्वयूकः ! थम्हं नयेधुनागु ज्यःनां-ब्यालि 
न॑ ल्वःमं जुइ ला थ्वयूकःया ?! थ्वयूकःया भुतूसुवाः मयूजुयात ला साप 
थाकुइ का थय्‌ जुलकि ! 

- “सत्य सत्य ...... धरोधर्म छिके हे न्यानागु” धकाः म्हाइपुक्क 
पाः फयेकुसेलि तिनि वयूकल सलं वां न्यायेगु त्वःतल । अहो ! थ्व बैँसय्‌ 

हे थथे का, लिपा नं थथे हे जुलकि ला ...... गथे यानाः छ्याइगु जुइ थःगु 
जीवन ! 

ल्याःचाः याये थें वा द्याःत्याः स्वयेत्य॑म्हं थें ल्हाः पुत्तु पुइका च्वंम्ह 
वयूकःयात धया,- “अँ, बरु जिगु थ्व सफू छगू छिं .....”- जिगु खँ 
पूवने मलाःनि वयूकलं धयादिल,- “जिके दु आम ।” 

- “मखु ! थ्व थौंतिनि पिहां वःगुपती !” 

- “खः, न्हाचः सुथय्‌ प्रेसय्‌ वनाबलय्‌ खनाः जिं अन हे कायेधुन । 
सत्य, धरोधर्म कायेधुन ।”- वयूकलं नं पाः फयेकल- “पत्या: मजूसा 
स्वयादिसँ, जिके थन हे दयेमाः”- धाधां एअरबायूगय्‌ वात्तु वालादिल । 
जि न्हिले नं मछाः ख्वये नं मछाः । ह्याउँख्वाः ज्याना: वयूकःया न्ह्यःने 
इवाता जुयाच्चने सिबयू अनं मेथाय्‌ वना छूवयेगु भिं भाःपा जि न्ह्यज्याना । 

बारिया फूटपाथं पारिइ वनेत जेब्रा ऋसिङ्गयू निपलाः प्यपलाः जक 
छु छी लात, उखेरपाखें मुखू-स्वां हवये थें न्हयुन्ह्युं छम्ह मयूजु जिपाखे 
स्वयाः वयाच्चंगु खन । व मयूजुयात जिं म्हस्यू म्हस्यू थें च्वं, रङ्ग लाया 
बनेधुंकूगु पुलांगु रङ्गीन किपा थें वा गनं लँयू-लिं हूलमूलय्‌ न्ह्यःनें हे खंम्ह 
थें नं च्वं ! चश्मा दयां छु याये !- थःगु मिखां थें गनं ज्या बी थुकिं ! मेपिंलिसे 
न्ह्यूगु ला धकाः जवं-खवं अले लिफः तुलाः नं स्वया। सुनानं वयागु 
न्हिलाया लिसः बियाच्चंगु मखँसेंलि न्हिले थें मन्हिले थें यानाः, खासा थें 
कयूकुनाः न्ह्यफः स्वयागु ला व मयूजुयात ध्वाक्क न्ह्यपने थें जुल । वं 
क्रसिङ्गय्‌ हे दिनाः जिगु ल्हातिइ च्वंगु सफूपँय्‌ स्वः थें च्वन | जि वलिस्सें 
तुं गुखेर॑ वनागु खः उखेर हे लिफः तुलाः वया । 

- “छिं जितः म्हमसिल थें च्व॑ .... छिं जिमि मामायात प्रिजेन्ट 
बियातःगु आपाः आपाः बूकत जिं खनागु दु। जि रस्‌ ...... ॥ 

व॑ थःगु नां रस्‌ ......' धकाः जक धाये लाकल, पूवंक कने हे 
मलाःनि, वया रसं जाःगु सलं जिगु न्हायूपं लयूताल, नुगः नं सिचु सिचु 
धाल | जिं छगू सफू वयात ज्वंका । जिगु मनय्‌ धाःसा खँ ग्वारा ग्वारा 
दायाच्वन- वं 'मामा' धाःम्ह- जि सत्तीम्ह सु मनू जुइ व ! 'मामा' धकाः 

धाःम्ह वया 'पाजु' ला ? न वया 'मा' जक॑ खः ला ? जि मस्तसें मांम्हेसित 
'मामा' धाइगु । थ्व मयूजुं ...... 

- थायुङ्कयू अङ्कल ! छिगु सिग्नेचर छगू न॑ याना बियादिसँ रे- मेपिंसं 
खनीबलय्‌ भ्यालु हे मेगु जुइ !” व॑ सफू फर्र पुइकल अले चिठ्ठा लाःम्ह 
मनू न्यासि चायाः लसतां तिन्हुइ थें हाल,- “अहा ! गज्याःगु बांबांला:गु 
पिक्चरत नं दु खनिं ! जि नं इङ्गलिस्‌ व नेपालीं सः थें मसः थें च्वया तयागु 
पोयम्सत छापय्‌ याकेमाःगु । थय्‌ हे यानाः, थपाय्‌ हे धंक पब्लिश यायेत 
गुलि इन्भेस्ट यायेमाली ...... आं, गुलि ध्यबा तुइ थें हला ?”- बं थः 
स्याःन्याःम्ह मनूलिसे थें ल्हाःगु खँ थौंकन्हयया ल्वहं-हितिं लः हाः थें 
हायाच्चन। जिं धया,- “स्वलाया तलब ।” 

“हां; !?!”- वं मे वां न्यात । “हऽस्‌ सा ...... मामानाप छकः छिथाय्‌ 
छँय्‌ हे वयाः भचा भचा करेक्शन नं याके । अँ, मामां जितः कंगु- भाउजु 
लाखयू साप हे साक्क कफी दयेके सः हँ । त॑ धयागु गबलें हे चाये मसः हँ 
हला! ...... अले साक्क कफी न॑ त्वंवये का, मज्यू ला ...... एक पन्थ 
दो काज धाइ थें मखु ला छिं ?”- धाधां व बायावंगु थें जक च्वंगु, मिखा 
फुति याये मलाःनि ध्वाँचया न्यकू थें तन। जितः न्ह्यः ला ज्वः ला थें 
जुल । जिं थःत हे कुतिं न्याना । जँय्‌ कुति न्यानागु खःसां सफू दुगु ल्हाः हे 
हीसे च्वंक स्याः थें जुल । 

हाकनं जेब्रा क्रशं वने ला मवने ला जुयाच्चंगु इलय्‌ च्वंपाखें छम्ह 
पुलांम्ह, नतुसतु ब्याः स्वये पासा धाये ला म्हस्यूम्ह तास्यूम्ह धाये- क्वयूपाखेर 
हे वयाच्वंगु खन । वया निप्पां ल्हातिं मफु मफु निपाः ततःपाःगु प्लास्टिकया 
म्हिचाय्‌ जायेक जायेक तरकारी-सरकारी छु छु खः- ज्वना वयाच्वंगु दु । 
थ्व मनू अबलयूनिसें थौंकन्हय्‌ तकं स्कूलय्‌ धाल ला क्याम्पसय्‌ धाल ला 
न निथासं हे धाल थें-नेवा:भाय्‌ व साहित्य ब्वंकीम्ह धका: न्यना 
तयागु। छगू सफू वं न्यानाहःगु हलंज्वलंया फ्वसा थें वा मछिं मछिं ज्वना 
वयाच्व॑म्हेसित सितिक सां व हे म्हिचायू तया बीमाली का आ: । न्ह्याथे 
सां थम्हं मालाच्वनापिं मध्ये छम्ह सां ल्वःम्ह पात्र ला लुल धयागु मतिइ 

लुल । वयाथायूपाखे स्वयाः सलाम याये थें ल्हाः ब्वयेका। जिं चा हे 
मचाः- जिगु फसयू ब्वःगु ल्हातिँ सफू नं ल्ह्वनाच्वन खनिं ! 

सतकयू निम्ह स्वम्ह ट्राफिक पुलिसतसें मोटर-साइकल चालकतय्‌ 
लाइसेन्स जाँच यानाच्वन । लाइसेन्स मदुपिन्त बं पुइका च्वन । मोहनि- 
नख: न्ह्यःने थ्यंगु झसंग लुमन । ...... अरे, जिगु सफू दुगु, फसय्‌ ब्वयाच्वंगु 
ल्हाःयात व मास्टर/प्रोफेसर धाःम्हं छु खन खः मस्यु- व ला लाइसेन्स 
जाँच यानाच्व॑म्ह ट्राफिक पुलिस खना: तापाक हे थःगु मोटर-बैक स्वाँयूत्त 
ब्यायूक यानाकथं बिस्युँ वंम्ह, म्हिचा प्वंम्ह, लाइसेन्स मरुम्ह चालक थें 
फरक्क फहिलाकथं फाये फाये थें वन । बिचरा !- जिं याना: अप्पायूमछिकुगु 
भारी कुबियाः गप्पाय्‌ हाकःगु ल॑ वने मालीगु जुड आः ! लाःसा 
वं जितः 'ख्वाः हे स्वये मत्य:म्ह अल्छिना:' धाल जुइ, 'भरिया जुइमा !' 
धकाः सराः नं बिल जुइ । जिगु नुगःपाय्‌ भचा गरखेसे च्वन, पश्चात्ताप थें 
जूगु ला ...... 

- “हूलमूलमा अलमल नगर्नुस्‌, आफ्नो बाटो लागुस्‌”- सतक-पेटीइ 
लँ पंक तयातःगु पसः थने थें थने थें यानाः कथि संकाः ख्यालः पिहां वये 
थें वयाच्वंम्ह छम्ह नगर-प्रहरीं जितः नाइक धाल, जिं धाःसा छाक्क ताल । 
मिखा बमलाःसां न्हायूपं ला बल्ला: जि । तर जिं तिफ्याये मफुत- थःगु लँ 
च्वयूपाखे ला क्वयूपाखे ला ! 

नीगू-नीन्यागू ति सफू ज्वनाः पिहां वयाम्ह जि । म्वः म्वः लँजुवा:तय्‌ 
पुचलय्‌ च्याम्ह-भिम्ह ति सत्तीपिं ला छु म्हस्यूपिं तकं लुइके मफुनि | जिगु 
ल्हाः त्यान्नुसे च्वन, तर म्हस्यूगु लँय्‌ मिखा तिसिनाः लेफ्ट-राइट यायेफुगु 
जिगु पुलांगु तुतिं धाःसा दीगु बिचाः मया: | नकतिनि जक न्हूगु घःचाः 
ह्यूगु पुलांगु बाइ-साइकल थें जि थःगु पुलांगु छँ दुगु त्वाःपाखे वना । 

जिगु पुलां-त्वालं जितः दुने दुनेथ्यंक साल । गुलि दुहां वना उलि हे 
जिगु हिनू हिनुलिइ थःगु हे रङ्गया- थःगु हे पुचःया हि न्ह्याः वनाच्वंगु 
वाः चायाः म्ह छम्हं कुचुया वल । जितः यचुगु लः न्ह्यानाच्वंगु, वने 
धुंकूगु ईया वाग्मती-विष्णुमती लुमंसे वल । मचाबलय्‌ पचिनांगां ध्वाम्पुं 

ध्वाम्पुं लाल कयाः म्हितागु थौं हे थें च्वनावल | जिगु छपु छपु दत्तले 
रचनाया दुगःक्वैंयू जक मखु दुस्यः थ्व हे थायूबाय्‌ व थन हे ह्वःगु स्वांया 
कं व नस्स्वाः खः । तर अहो !- थ्व छु ? म्हस्यूगु पुलांगु प्यपा: ख्वाःपाः 
तकं थनया लँय्‌, थनया दुवातयू, लुखाखलुइ वा झ्यालय्‌ पिलुया च्वंगु 
मखना थौं । जि लँ दापा जुयाः तनाः मेथाय्‌ थ्यंगु लाकि मेपिं न॑ जि थें हे 
तनावंगु ! थःगु हे त्वालय्‌ जिं याकःम्ह परदेशी उखें थुखेंया किपा काइ थें 
मिखा वानाच्वना । 

सुपाँय्‌ मदुगु सर्गतं छत्थुं इवार्र वा गाये थें आकाभाकां छम्ह मनू 
निपा ल्हाः प्यपुंकाः, व हे प्यपुंगु ल्हाः निपां द्यःयाथाय्‌ धुं-धुपाँय्‌ थने थें वा 
इताःमत बी थें याना: जिगु न्ह्यःने क्वछुइ-भावं तुप्लुक्क दंवल । थ्व मनूयात 
जिं व मचाबलयूनिसें हे म्हस्यू । खानदानी व्यापारीया कुलय्‌ बूम्ह व । 
थौंकन्हय्‌ राजनीतिक ख्यलय्‌ वया नां साप जा: | ल्यायूम्हचाबलय्‌ तक 
स्वक्वः जंक्व सिधःम्ह चकूचाम्ह माक: थें च्वंम्ह व आ: गुगुं पशुफार्मय्‌ 
लहिना तःम्ह विकासे-फा थें ग्वाथ्यामाथ्या चिं । टी.भी., पत्र-पत्रिकाय्‌ 
बराबर धया थें वयागु किपा खनाच्वनागुलिं म्हमसीगु ला खँ हे मन्त । वं 
छुँ धायेन्ह्यः जिं हे धाये लाका,- “त्वाःबाःयापिन्त जिगु न्हू पिदंगु सफू 
निगू-प्यंगू मी धकाः थुखेर वयागु ।” 

ब॑ चुनावया ताकयू थें प्यपुंगु ल्हाः प्यपुंकाः तुं तस्सकं नायूगु सलं 
धाल,- “छि थें नां जाःम्ह लेखक न॑ थःगु किताब थःम्हं हे म्यू झाये ल्वः 
ला! थ्व ला जिपिं थें जाःपिं छिगु भक्ततयू, छिगु प्रशंसकतय्‌, न्हूगु पुस्ताया 
नेतातयूत हे मछाःसे च्वंगु ज्या जुल । छु याये !- गरीब देश, छिकपिं थें 
जाःपिं विभूतितयूत राष्ट्रं हने मफुनि ...... ।”- वयागु खँ न्यँन्य॑ परवल 
पाय्ग्वःगु जिगु न्हाय्‌ सिलिं प्वलःचा पाय्ग्वः जू थें च्वनावल । दबुलिइ 
दनाः भाषण यायेबलय्‌ थें बं थःगु खँ ततःसलं न्यंकाच्चन,- “छिकपिं थें 
जाःपिं वरिष्ठ लेखकतयूसं जिमित लँ क्यनादी माः । देश थज्याःगु सङ्कटया 
इलय्‌ लानाच्वंबलय्‌ साहित्य मखु आः छिकपिंसं राजनीतिक चेतनां भय्‌ 
भयब्यूगु, ल्यायम्ह-ल्यासेतयूत जुरुजारुं थनीगु लेखत च्वयेमाः ...... 

जिं वयागु खँ दथुइ हे त्वाःल्हानाः थःगु सफू द्यःयात सिसाबुसा छाये 
थें बुलुहुँ न्ह्यच्याका । व॑ं सफू थःगु ल्हातिड कयाः न न त त यानाः ब्वन- 
“सर्गतय्‌ थ्वयाच्वंगु इलं हाःगु मे।” जिं थयूक्क थस्वयागु पाः, व॑ न्हाय्‌ 
कयूकुंकूगु पाः । व॑ अर्ती-उपदेश बी थें जितः धाल,- “थौंकन्हय्‌ नेवारी 
भाषां च्वयां सुनां ब्वनी, ब्वनेस:पिं हे मदये धुंकल । राष्ट्रभाषां च्वयादिसँ 
ले सकसिनं थुइक । मेपिंसं साम्प्रदायिक नं धाये फइ मखु । देशय्‌ विखण्डन 
नं वइ मखु ।” 

जिं 'स्वांया नस्स्वाः धयागु पिनास जूपिंसं बाहेक न्ह्याम्हेसिया न्हासं 
न॑ ताइ' धायेत्यनागु । व॑ जितः सफू लित ब्युब्युं धाल,- “आःयात जि बिदा 
हे जुइ । राज्य पुनर्सरचनासम्बन्धी छगू अर्जेन्ट मिटिङ्गयू वनेमानि । 
नेवाःतयूपाखें जिमिगु पार्टी जि हे वनेमाःगु। हाकनं जिगु गाडी नं न्यूरोडय्‌ 
अथें पार्किङ्ग याना थकागु । ...... अँ, राष्ट्रभाषा च्वयेगु लुमंकादिसँ खं ला !” 

बनेत्य॑म्ह वयात जिं धया,- “थ्व सफू छगू छितः हे द्ृहलपा जुल, ना 
कयादिसँ ।” जिं सफुतिइ छुं मच्वया, सही छगू तक नं मयाना । थःगु भासं 
च्वयेगु नैसर्गिक अधिकार छ्यलकि साम्प्रदायिक जुइ धकाः ग्यानाः जिं छुं 
मच्वःगु धकाः वं मतिइ तल जुइ | लाःसा वं थ्व खे गुलिसित जक भाषण 
न्यंकी तिनि जुइ। तर जिगु बिचाः मेगु हे। अयूनं जि अपायूसकं छाय्‌ 
हथाय्‌ चाःगु जुइ ! थः हे अजू चाः का जि! व॑ न्हाय्‌ कय॒कुंकाः तर ग्वाःगु 
मिइ लाःगु दाः नाः थें फ्यास्यां न्हिलाः सफू काल । तप्पाः-लंसुरुवाःया 
द्यःने फिनातःगु प्रे-कोटया म्हिचायू स्वथन । जिं वयात स्वयागु पहः खनाः 
वं हाकनं छक्वः न्हाय्‌ कयूकुंकू थें च्वन | जितः छु नवः छु नवः थें ताल । 
न्ह्यःनेसं छम्ह मनुखं साः जुइधुंकूगु फोहोर खःमुलिइ तत॑ यानाच्वंगु खनिं । 
जिगु नं कपाः नं न्हायू न॑ कयूकुन । 

जिं वाः हे मचाः- अन ला चाकुइ भुजं भुने थें छचाःलिं मनूतसें 
भुनाच्वने धुंकल खनिं । मनूत गुम्हं गुम्हं जक म्हस्यूपिं, उप्वः धया थें नेवाः 
मखुपिं डेरावालत । इमि दथुइ मचाबलयूया छम्ह पासा नं खना । नयेधुंकाः 
थी मज्यूम्ह द्यःयात तापाकं स्वये थें भचा उखे च्वनाः व न्हिलाच्चन । जिं 

नतुर्सेलि बं नकतिनि वंम्ह मनूया बारे खँ कन,- “न्हू वानेश्वरपाखे छँ दनाः 
च्वंवने धुंकूम्ह, थम्हं थःत नेता धकाः धाःम्ह व ग्वाराफसि पुलांभसाःतक 
गाडीं वःगु का । अन उकुन्हु तिनि न्यानाः मारवाडीतयूत बालं बियातःगु 
छँयू बाः कायेत कलाःम्हेसित छ्वयाः थः याकःचा न्यासि वयाः पुलांगु, थः 
बूगु छँ दुगु त्वाःपाखे थःगु ख्वा: ब्वःवःम्ह खः ला थुखेर च्व॑पिनि ख्वाः 
स्वःवःम्ह का व, सिल ला छिं!” 

खँ न्यनार्वीलसे जिं सिल- वयात थःगु त्वालयू खनाः त्वाःबाःयापिंसं 
देशयू याकनं हे हाकनं छक्वः तःधंगु नखः वये थें हे चुनाव वयेत्यंगु दु धकाः 
तायेकूगु जुयाच्चन । 

हूलया दुं जितः म्हस्यूम्ह छम्ह ल्यायम्हचाम्ह मनुखं धाल,- “थौंकन्हय्‌ 
न्ह्याग्गु एफ.एम. रेडियोय्‌ नं न्हिन्हिं धया थें तःबाःयागु मे हायेका हः । 
गज्याःगु बांलाः का छिगु मे। जिमि ततां ला गुलि कपी यानाः पासापिन्त 
नापं बियाछ्वःगु दु। ...... उलिमछिं दां कमाय्‌ यानाः गयू यानाः जक 
फुकेगु तःबाःनं ? !” वयागु तारीफ॑ ल्हानाः जिगु जन्हुफाः धुसि लुल । 

'उलिमछिं दां कमाय्‌ यानाः गयू यानाः जक फुकेगु तःबाःनं ?'- 
मायां जाःगु खँपु जिगु नुगलय्‌ गुन्न गुन्न थ्वल, तर न्हायूपनय्‌ गसुलिं सू थें 
स्यात । थःथाय्‌ भ्वयू वःपिं पाहाँपिनि न्ह्यःने न्ह्यूख्वाः न्वये थें जिँ धया,- 
“थय्‌ यानाः फुकेगु का, ना कयादिसँ । ..... कयादिसँ, ना!” जिं न्ह्यःनेच्व॑पिं 
सकसितं थःके दुगु सफू छगू छगू यानाः इनाबिया । सिधइ थें च्वंकाः ला 
धौबजि काये थें लाकालुकु याःपिं न॑ दत। मनुखं ख्वयाः ख्वयाः थःगु 
दुःख इनीबलय्‌ थें जिगु मन याउँल । 'धौबाज इनकि थःगु दशा फालावनी' 
धकाः मचाबलय्‌ आजं कनातःगु खँ लुमनाः जिगु पला: चं च॑ धाल । 

“अय्‌ भाइ ! पुलां-त्वालयू वयाः थःगु न्हूगु सफू इनाच्वनागु का 
मखु ला ! अथे दुवातय्‌ च्वनाः इनां नं सह ला ! अथे यानाः इयुंसा ला सर्बय्‌ 
न॑ घौछिं फुइ का ! भाइया ध्यबा खायेगु सिमा पिना तयागु दु कि छु! सफू 
हे जति पिथने मासॉल छगू तःधंगु होटेलय्‌, तःधम्हेस्या ल्हातिं हे विमोचन 
याके का । थज्याःगु खँ न॑ जिं स्यनाच्चने माः ला ! अय्‌ यायेफुसा थःगु 

इज्जत नं च्वनी, बांलाक प्रचार-प्रसार न॑ जुइ । नयूपा: व बयूपाः ल्वयेकेमाः 
धकाः अथें धयातल जुइ ला पुलांपिंसं !”- आकाझाकां आकाशवाणी थें 
थ्व सन्देश गनं वःगु धकाः जिं मफु मफु छूयं लह्वनाः स्वया । छपाः सँझ्यालं 
क्वस्वया च्व॑म्ह, थौंकन्हयू गनंगिनं भ्वजयू-भिजय्‌ जक नापलाइम्ह जिमि 
सीगुथिया थाकुलि गुथ्याःया सः जुयाच्चन। वयूकलं धयादिल,- “उकुन्हु 
भाइया त्वाय्या हे सफू मखु ला नाचघरया लिक्क च्वंगु पार्टी प्यालेसय्‌ 
विमोचन याःगु ! काय्‌ व भौपिंनाप जि नं वनागु। मेमेथाय्‌ सिबय्‌ तःजिक 
तुच्चा नं भ्वय्‌ नके थें हे नकूगु का हला अबलय्‌ ! लिसा लिसा कयाः नःपिं 
हे गुलि ! झन पिने वा वयाच्वंबलय्‌ ला सलिंचा ज्वयेकूपिं हे गुलि; गुलि 
का! आः भाइया न्हूगु सफू पिकायेबलय्‌ अथे हे ...... अझ फुसा वया 
बय्‌ तःजिक यायेगु का भाइनं ।”- वयूकःयागु सः न्यँन्यं जितः त्यानु थें, 
तुतिइ लाग्वारा थाहाँ वः थें, बैन्डेज॑ पिलाक्वयू चीमा: थें जुयावल । हाकनं 
छुं धयादी त्यन ला धकाः थस्वयां वयूकलं 'क्वार॑ ...... क्वार्र .....' सः 
वयेक बजां त्वनाः फुर्र फुर कूँ ल्हवयाच्चन । चाक चाकलाःगु कुँचा: वयूकःया 
जःखः चाःह्युह्युं तना वनाच्वन | वयूकःया खँ फुक्कं जिगु नुगलय्‌ थाना 
मच्चंसां तुच्चा' 'भ्वय्‌', धाःगु खँग्बलं जिगु पित्याःयात म्वाकाबिल। जि 
सरासर थःगु छँपाखे स्वयाः लिहां वया । 

लँ-दथुइ, छम्ह तःध॑म्ह हे, छगू तःधंगु हे पत्रिकाया स्तम्भकार लिस्सें 
बहुभाषिक आलोचक धाल ला समालोचक धाःम्ह प्राज्ञ भाजु छम्ह 
नापलात । वयूकलं जितः खनेवं नये पित्याःम्ह धुं न्ह्यःने ध्वदूम्ह प्यपांचूयात 
हयूकाये थें तिप्पा नक्कल,-“गयू कविजी ...... छिगु वःगू वःगूमछि 
काव्य-कुतित प्रकाशित जुइधुंकल हँ ! जिं ला छगू नं दर्शन यायेखंगु मखु ! 
धात्थें पिहां वःगु ला खः ला ? ! कि झिगू नीगू प्रत अफिसयू कम्प्युटर- 
टाइप यानाः फोटो-कपी जक पिकया दियागु ? !” 

जि परिबन्दय्‌ लाःम्ह खुँ थें जुल । जिं मछाः मछाः क्षमा फ्वँफ्वं 
धया, “भ्वताहितिया सफू-धुकू धाःथाय्‌ झाःसा छिगु ल्हातिइ लाइगु 
खइ !” 

वयूकलं वकीलं थें जोडदार ढङ्गं धयादिल,- “आलोचक-समालोचक 
धयापिं साहित्य-ख्यःया डाक्टरत थें खः छिं! डाक्टरतयूत वासः उत्पादकतसें 
थःगु उद्योगया वासः फुक्क सायूम्पल बी थें, लेखकतसें न॑ जिपिं थें जाःपिन्त 
थःगु सफू बजारय्‌ वनेन्ह्यः सितिक बी हयेमाः | पसलय्‌ वनाः छायू न्याः 
बनेगु जिमिसं! जिमिसं बालाक च्वयाब्यूसा धकाः चुइ छिकपिं थें ज्याः पिनिगु 
कविता । युनिभर्सिटीया पाठ्यक्रमय्‌ न॑ लाइ ...... ना, कयादिसँ जिगु 
भिजिटिङ्ग कार्ड ! जितः फोन यानाः छिगु फुक्क सफू छगू छगू, फुसा मेपिं 
म्हस्यूतास्यूपिनि सफू नं कयाः हया बियादिसँ। अँ ..... अले आः मेगु 
सफू प्रकाशन यायेबलयू भूमिका-सूमिका माःसा प्यला-खुला न्हापा हे 
पाण्डुलिपि टाइप याकाः बी हयादिसँ खं ला!” धकाः वयकः जितः त्वःताः 
न्हिपं तिं स्वाकाः झाल । जि दथुलँय्‌ गबयूत तक याकःध्वं थें थिङ्ग 
दनाच्वना । 

जि सँन्ह्यलं दनाम्ह थें धे धे चुल। धे धे चूम्ह जिगु मिखायू च्वंगु 
चश्मा न्हासं चुलुं बी थें हे च्वन। जिं निपा ल्हातिं थःत हे न्हायूपं नीके थें 
यानाः मिखाय्‌ प्यपुंक चश्मा तयेयना । इवाग्रापाग्रागु लँय्‌ छम्ह सुटेड-बुटेड 
मनुखं दुगुचा छम्ह लुत्तु लुयाः यनाच्वन । दुगुचिया गःपतय्‌ खिपतं चिनातःगु 
दु। व मनूया छपा ल्हातिं वाउँगु स्याउला ज्वनातःगु दु। दुगुचा गुबलें 
धेत्ताः जुयाः दी, गुबलें स्याउला नयेगु आशां खः ला लोभं खः- म्हाः म्हाः 
न्ह्याः न्ह्याः वनी । थयूक स्वये व मनुखं दुगुचित गुगुं देगलय्‌ च्व॑म्ह द्यःयाथाय्‌ 
बलि बीत यंकाच्वंगु थें च्व॑ । पुजाभः ज्वनाः भःभः धायेक तिसा-वसतं 
छायूपापिं मनूत उम्ह मनूया न्ह्यः न्ह्यः ल्यू ल्यू दुगुलिं थथे हे धाः । जि मू 
हाल । 

सुथय्‌ पूर्व लूम्ह ल्यासेम्ह निभाः न्यलाः पश्चिमपाखेर भ्वसू वनाच्वंगु 
खना । व निभाः चच्छिया दुने हाकनं गथे ल्यासेया ल्यासे तुं जुया वइगु 
जुइ !- जिके फ्वयातःगु बूबलय्‌ चुलि जाया बः थें बिचाः जायावल । 
जायावःगु बिचाः प्वंकेगु मनसुवां थःत त्यानुम्ह खच्चरयात थें छँपाखे तुक्रु 
तुक्रु न्यासिका । छँय्‌ थ्यंकाः खापा खनाः दुहां वनाम्हं ख्वार्‌ ख्वार्‌ छुं न्हू थें 


ट्ट - बापाला:-अप्पा 


थाथामाथा 





च्वनाः स्वयां छपाः तप्पाःगु-भिलिमिलिगु ब्वनापौ खन । कयाखतं 
खाम चायेका स्वयां आखः बुल्लुसे च्वं, बांलाक ब्वने मफु । ताःहाकयेक 
सासः ल्हाये लात ला छु थें चश्मायू म्हुतुं पिहां वःगु वाफया खसुं भुन । 
ब्वनापौया द्यःने ध्वानातःगु निम्ह तिपूया किपा धाःसा बांलाक हे म्हस्यूपिं 
थें ताल । चश्मा त्वयाः स्वयां मचाबलयूनिसेंया पासा व वया कलाःया 
किपा जुयाच्चन । चश्मा हुया: क्वथीक स्वसेँलि तिनि बालाक खन/सिल- 
पासाया इहिपाः जूगु नीन्यादँ क्यंगु लसताय्‌ सोल्टी होटेलय्‌ डिनर सःतातःगु 
जुयाच्चन । थप्पाय्‌ ग्वःगु आखलं 'माचाछिं' धकाः नं च्वयातल। जि 
झसंग वन- जि ला वयासिबय्‌ ग्वःदँ ग्वःदैमछि न्हापा हे ब्याहा यानाम्ह । 
नीन्यादँ-स्वीदँ धयागु छुं मखु थें, छपु चुरोट त्वनाः फू थें खनिं ! अथे खःसां 
थुलि ईया दुने झीगु तजिलजि भुखाय्‌ ब्वयेधुंकाःया न्हूगु शहर थें पात खनिं ! 

जि तलयू थ्यन। कलाः व ल्यासे-ल्यायूम्ह जुइधुंकूपिं निम्ह मस्त 
जानाः जिगु न्हूगु सफू ल्ह्ययाच्चन। सफू तयेगु थाय्‌ लुइके मफयाः इपिं 
हीमी चायाच्वंगु थें ताल । भः भः न्हुयाः सनाजू स्वये धकि उलेधुंकाः नं 
दबुलिइ पिदने मफुपिं प्याखंम्वःत थें खने दयाच्चन इपिं | जिगु प्वंगु ल्हाः 
खनाः लयूतातां कलाःमयूजुं न्यासि चायाः न्यन,- “नीन्यागूचा सफू मीत नं 
न्हिच्छिमछिं माःगु ला ! वं-च्वंथाय्‌ अयोध्याम्ह ...... गन जक वनाः गफ 
मुइकाच्वंगु जुइ !” 

जिं वां खाये मलाःनि वं हे स्वन्तिबलय्‌ झ्याः-लुखाय्‌ खायेत 
चीफ्वःस्वांया स्वांमाः हने थें खँ हनायन,- “गुबलय्‌ जक फुइगु थें थुलि 
थुलिमछिं सफू (?) थन तयां तये मछिंक, स्वःस्वःथाय्‌ पंक ! न्हापा 
न्हापायागु सफूत ला गन छ्वयेगु धकाः हालाच्वनां ...... ! मेपिनिगु सफू नं 
ग छ f ल 
जक न्याना हयेमाःगु । क्वथा स्वःसा कबाडीतयगु ज्यास: थें च्वनेधुंकल । 
निसः स्वसःगू जक पिकाःसा गाःगुली माःगुया द्वःछि दः छिगू मछिं पिकाःगु 
ला व! हेम्व ह्वः थें ध्यबा ह्वलीम्ह वँय्‌-बुरा !” 

सफू मिया: वःगु ध्यबा ग्व धाइ, क्यने मफइ धयागु भयं ला मखु 


बापालाः-अप्पा - ८९ 


थाथामाथा 





मछालं यानाः धायेमाली- जितः भति भति ग्यासें वल । सफू मिया: गुलि 
ध्यबा वल धकाः न्यंसा छु धकाः त्वहः चिनेगु ? मखुगु खँ ल्हाये धाःसां खुँ 
लातकि ...... पुलांखुँ थें जुयावनी जि लिपा ! 

जि चिडियाघरया खोरयू बाम्हयू काःम्ह चलाचा थें जुयाच्वंबलय्‌ 
कायूभाजुं घालय्‌ मलम पाके थें धाल,- “बाःनं थम्हं हे पिमकासें सुंक छम्ह 
पब्लिशरयात बीमाःगु का । माःगुया टेन्सन कुबिया च्वनेगु ला व- ब्लड 
प्रेशर हाई जुल धाःम्हेस्यां !” 

- “हाई ! ब्लड-प्रेशर हाई ! जि ला लो, जुल धाःगु धकाः च्वनागु । 
हाई ब्लड-प्रेशरवालात नं बाः थें न्हिला च्वनेफइ ला व !”- म्ह्यायूमयूजु 
अजू चाल । 

जि धात्थें न्हिले वःम्ह थें च्वंक हे न्हलाबिया । 

जिगु ल्हातिइ च्वंगु ब्वनापौ स्वहायेका कयाः थम्हं ब्वनेधुंकाः 
कलाःमयूजुं मायां नह दाःगु घालयू ती थें यानाः धाल,-“ग्व, छिं जक 
गबलय्‌ नकेगु भ्वय्‌ !” 

मांम्हेस्या खया आशय मस्तसें थू-मथू मस्यु, जिं बुँज्याय्‌ सिंख्वंम्ह 
ज्यापु दाजु खुसिधाः थःगु बुँपाखे हीकू थें यानाः धया,- “भ्वय्‌ हे नके 
त्यनागु ला खः नि थ्व सफू पिकयाः ।” 

- “छुकिया भ्वय्‌ बाः ? !”- कायू-म्ह्यायूपिंसं छपाखं न्यन । 

- “जिगु जन्मन्हिया भ्वय्‌ का ! हायूपी बर्थ डे ! दः छिम्ह मनूतयूत छगू 
छगू सफू द्यछायाः नकेगु !”- जिं न्हायू म्वाकाः धया । 

- “बाःया जन्मन्हि मयाःगु ला ग्वःदैमछि दयेधुंकल धकाः मामां 
धाःगु।”- म्ह्यायूमयूजुं शंका यानाः जिगु मिखाय्‌ स्वत । 

- “बाःया जन्मन्हि याःगु धयागु जिं ला थौंतक गुबलें ख॑गु मदुनि । 
हाकनं बाःनं ब्यूगु सफू फुकस्यां ब्वनी ला मब्वनी ला का | ..... बाः ! 
बाःया जन्मन्हि धात्थें गुबलयू लाः धयादिसँ रे !”- कायूभाजुं पाल्चाय्‌ 
इताः कुले थें कुत्तु कुलाच्चन । 

माम्हेस्यां जिगु जन्मन्हि गुबलय्‌ लाः धयागु स्यू । अयूसां वं धयाबिल,- 


४० - बापाला:-अप्पा 


थाथामाथा 





“थ्व सफू छिमि बाःया जन्मन्हिकुन्हु पिकाःगु ला खः नि । जितः, न्हापा 
ब्याहा मजूनिबलय्‌ छिमि बाःनं थम्हं च्वःगु फुक्क॑ सफू छगू छगू उपहार 
ब्यूगु दु । व सफू फुक्क मांपिंथायू आ:तकं दनि । ...... अथें हे तयातइ का 
मेपिंसं न॑ उपहार काःगु सफू ......” 

- “मामां ला भाःतयागु सफू जूगुलिं जक॑ मुंकातल का, मेपिंसं अथे 
तया तयेमाः धयागु दु ला ?”- म्ह्यायूमयूजुं न्ह्यसः ला मांम्हेसित थंगु खः, 
तर जिगु कथु सू थें जुल । 

जिँ सकसिगुं ख्वा: स्वया । सकसिगुं मिखाय्‌ न्यनाचिं, अजूचिं, छु छु 
चिं...... छु छु चिं खना जिं। चःतिं चिल्ल कनाच्वंगु ख्वा: हुइत चश्मा 
त्वयाः ड्रेसिज्ञ टेबुलय्‌ तयाम्ह जि त्वलँ कन- न्ह्यःने च्वंगु भिंगु न्हायूकं 
जायेक जिगु ख्वाःया थासय्‌ तलय्‌ बैगलय्‌ च्वंगु जाकि फूगु बोरा फ्याच्यां 
च्वंच्वंगु खना । छग्वारा जुइक ग्वारागिरा चिनाः स्वहाने-तःले वांछ्वये 
ला |, थाथामाथा यानाः निभालय्‌ पाये ! 


बापाला:-अप्पा - ९१ 





९२ - बापाला:-अप्पा 
खालि 


बापाला:-अप्पा 





तव्‌ 
बाखंच्चमि भाजु भूषणप्रसाद श्रेष्ठया न्हापा पिदने घुंकूजु 
बाखं/चिबाखं सफ़ व हनेबहःपिं समीक्षक व साहित्यकारपिनि 
भिखाय्‌ वयक: अले वयूक:या बाखं 


बापाला:-अप्पा 





खालि 


बापाला:-अप्पा 








१. फिस: 
पिकाक ल्यायूम्ह-पुचः प्रकाशन 
न्हापां खुसी द्वछि (१०००) गू. १०९३ म्हपूजा 
(8 च्वमि 
सफूया बां ११.५ cm > १७.५ cm 
पौ १२+ ४७+१= ६० 
बाखंपाः छतका (१/-) 
थाकू स्मृति प्रेस, न्हायूकंतला, सँ । 
सफुतिइ दुथ्याःगु बाख॑या छूयं : 
१. मास्टर साहेब ७. अनुसन्धान 
२. मतिनामि ८. भाग्य! 
३. सुलाखे . असार 
४. संवेग १०. छुथें छु थें! 
५. बाखं ११. परिचय 
६. ख्याः १२. फिसः 


तपं - (क) 


बापाला:-अप्पा 





प्रेमबहाठुर कसा: 


(3 


'फिसः'- थथे धाये मात्रं थन फिया फि जक दइ धयागु सकसियां 
धारणा । तर, फिसलय्‌ दुने 'ओसिस्‌' अर्थात्‌ मरूद्यान नं ला दु। अले 
अन बुलबुल भंग: हालाच्वंगु तायेदइ, फिसःया लँँजुवाःतयूसं प्यायूचाः 
लंका: तान्वः व त्यानु तंकी । 


भाजु भूषणप्रसादया थ्व 'फिसः' सफुतिइ नं थज्याःगु हे मरूद्यान जिं 
खना । कवितां जायाच्वंगु शैलीइ गुगु ध्याचू सुलाच्चंगु दु, व हे थ्व 
'फिसः' या विशेषता खः । अले व ध्याचू थःप्रति, थौंया सामाजिक 
अवस्थाप्रति व थौंया मनूतयगु गतिविधिप्रति खः धयागु बालाक हे 
सीदु । 


थ्व 'फिसः' थुगु ल्याखं थौंयागु भीगु जीवन व दशाया छपाः किपा 
धाःसां ज्यू। 


('फिसः? ने. स: १०९३ म्हपूजापाखें) 


सिद्धिचरण श्रेष्ठ 


(0. 


तपं - 


भोगु भाषाय्‌ नं न्हूकथं बाखं च्वइपिं उदियमान बाखंमित बराबर 
खनेदया वयाच्वन । नवयुवक भूषणजुयागु थ्व 'फिसः' नं जिं 
वयूकःयाके सुलाच्वंगु कथाकारितायागु चुलि भाःपिया । 


तताःहाकःगुया ल्यू ततःधंगु खँत न॑ चट्ट चीहाकयेक न्ह्यथने फुगु 
बाखंमिया विशेषता प्रशंसनीय जक मखु अनुकरणीय नं जू। 


छुँ खैयात मनय्‌ दुग्यंक धायेगु वयूकःयागु भाषाया प्रखरता जितः 
यल । 


('फिसः? ने. स: १०९३ म्हपूजापाखें) 


(ख) 


बापाला:-अप्पा 





दुर्जालाल श्रेष्ठ 

७ छिगु फिसलय्‌ जिं कविता बाः वयाच्वंगु खना । 

0 मछिंमछिंगु, चुईं चुईँ पुक्क च्व॑च्वंगु नुगःया फिसःतयूत नाइसे, प्याल्यां 
बःगु शैलीया रसं फूचायेकाः न्ह्यच्याके हःगुलिं थुकिया भावात्मक 
स्पर्श जिगु नुगलय्‌ च्चाप सुकुमार कवितातयूत थनाबिल । 

9 ....... थुकियात छिं 'फिसः' धाःसां जितः ला थ्व पुलां-बाखंया 
जादूँ जाःगु लुँया कथिचा थें जक च्वँ। 

('फिसः, ने:स १०९३ म्हपूजापाखे) 


मंगलप्रसाद श्रेष्ठ 


(9. ३ 'फिसः'ल॑ नेपालभाषा-साहित्यया चिबाखं-क्षेत्रय्‌ छगूकथं 
हलचल यानाब्यूगु दु । न्हूपिं च्वमितसें नं भचा जक च्वया:सां आपा: 
च्वयेधुंकूपिं पुलांपिन्त लिलाके फु धयागुया सकलिगु दसि 'फिसः' खः । 

0 वयूकःयागु सफूया नां 'फिसः' जुयाः न॑ फिसःया दुनेयागु आबादगु 
क्षेत्रं सयेकातःगु बाखंचात अति हे ल्वःवनापुसे च्व, यइपुसे च्व॑ । 

0 भूषणजुया मेगु विशेषता, वयूकःया बाखं कनेगु कलायू अति हे सरलता 
दयाः हिसि व प्रौढतां बिलिबिलि जायाच्वंगु दु । 'फिसः' या बाखंचात 
ब्वनेबलय्‌ शुरूनिसें अन्ततक सरर वंगु खं वयूकःया थ्व विशेषतायात 
प्रमाणित याः । 


ह 'फिसः'लं नं नेपाःया मुक्तक बाखं-साहित्यया क्षेत्रय्‌ भीगु 
इज्जत तयाच्वंगु जिं तायेका । 

0 'फिसः'यागु बाखं ब्वनास्वयेबलय्‌ भूषणजु समाज व व्यक्तिया जीवनया 
सूक्ष्म अध्ययन यानाः मार्मिक कथं व्यक्त यायेगुली अति हे सफल 
खनेदु । 


तपं - (गो 


बापाला: -अप्पा 
0 'फिसः' चिबाखं-पुचःयात ब्वनास्वयेबलय्‌ भूषणजु भीगु जनजीवनया 
छचाःखेरं लानाच्वंगु न्हिन्हि खनाच्वनागु विषय वस्तुत ल्ययाः उकियात 
सूक्ष्म अध्ययन यानाः, ं-बिट्ठं क्यनाः झीगु न्ह्यःने तयाबीगुली अति 
हे च्वन्ह्याःगु खनेदु । 
('किकिपा व 'फिसः'- निगू मुक्तक बाख-पुचःया दुने 'पल्पसा" निलापौ, 


ल्या: १०, ने. सं. १०९४ नहूदँपाखें) 





तपं - (घ) 


बापाला:-अप्पा 








२. उव:फय्‌ 
पिकाक शारदाभक्त श्रेष्ठ व शैलेन्द्रलाल सुवाल 
न्हापाँ खुसी द्वछि (१०००) गू. १०९४ म्हपूजा 
(8 च्वमि 
सफूया बां ११.५ cm > १७.५ cm 
पौ १२+ ४७ -- १ - ६० 
द्यबः-किपा बाखंमि थः हे 
बाखंपाः न्यासुका (१/२५) 
थाकू विकास प्रेस, इवः छेँ, यँ । 
सफुतिइ दुथ्याःगु बाख॑या छूयं : 
१. लाखयू-लसिंतयगु बाखं ७. विद्रोह 
२. तीन तिरकी ८. जाँच 
३. यःपौ . हिभ्याः-ल्हाः 
४. वातावरण १०. मुखुलिइ 
५. जात्रा ११. कवि! 
द. कलाः-भाःत १२. ग्वःफयू 


तपं - (ङ) 


बापाला:-अप्पा 





माणिकलाल श्रेष्ठ 

(9 कलली कलाया दृष्टि उत्कृष्ट कलात्मक बाखं, अले विचारधाराय्‌ 
बहुसंख्यक जनताया आकांक्षायात न्ह्यज्याकीगु बाखं झीत थौं माःगु 
दु। थ्व ज्याय्‌ छगू संकल्प ज्वनाः युवक-लेखक भूषणप्रसाद श्रेष्ठ 
न्ह्यचिलाच्वंगु दु । थुगु संग्रहया बाखं ब्वनेबलय्‌ हे वयूकलं 
कहानीकारया उत्तरदायित्व बाँलाक थू धकाः खनेदु। 

8 5 भूषणजुया थ्व 'ग्वःफय्‌' संग्रह न्हूबाखंया न्हून्हूगु प्रयोग खः । 
वयूकःया बाखं कनेगु ढड्गय्‌ मौलिकता दु, चित्रण तस्सकं तप्यं, छतिं 
हे त्वमपुसें फुक्क हे उदाड़ग यायेगु । 

0 लेखक नेपालभाषाया कहानी-क्षेत्रय्‌ ग्वःफय्‌ हयेत संगु दु । 

0 साहित्यया मूल विषयवस्तुप्रति लेखक गाक्क सतर्क खनेदु । 

० थः हे न्ह्याचलाः पाठकनाप तप्यंक सम्पर्क तइगु निबन्धया रूप 
वयूकःया बाखनय्‌ खनेदु । 

0 विचारधारा पक्षय्‌ वयूकल सही प्रवाह ज्वंगु दु । 


('वःफय्‌', ने.स. १०९४ म्हपूजापाखे) 
+++ 


माणिकलाल श्रेष्ठ 


० _नेपालभाषा-साहित्यख्यःया छम्ह प्रतिभाशाली युवक कवि भूषणप्रसाद 
श्रेष्ठ (वयूकःया मू प्रतिभा कविया कल्पना हे खः) बाखंमिया रूपय्‌ 
भीगु न्ह्यःने 'फिसः' जवनाः पिहां वयेधुंकूगु खः । 'फिसः' पिदनेधुंकाः 
नं वयूकःयात कवि धायेगु हे उप्वः ल्वः । 


(90 ७०335 भूषणजुया 'ग्वःफयू' संग्रहस दुथ्याःगु बाखंतय्‌ विषय विभिन्न, 
कनेगु तरीका नं पाः, अथेसां फुक्क बाखनय्‌ छगू थःगु ढड़गया प्रयोग 
खनेदु । थ्व हे प्रयोगयात जिं 'सशक्त प्रयोग” धयागु खः । 


तपं - (च) 


बापाला:-अप्पा 





0 प्रगतिवादी लेखक भविष्यय्‌ विश्वास यायेमाः, उज्ज्वल भविष्य हइपिं 
जनता खः धकाः जनताय्‌ आस्था तयेमाः । थ्व स्वस्थ प्रवाह 
भूषणप्रसादया 'ग्वःफय्‌' बाखनय्‌ दु । 

(9. 524 साहित्यया थ्व न्हूगु विधा झीसं थःगु साहित्यय्‌ दुथ्याकागु 
नापं झीसं छगू कर्तव्य नं भाला कयागु दु- व खः भीगु पुलांगु 
बाखंया कलात्मक परम्परा कायम यानाः न्हूगु युगया बहुसंख्यक 
जनताया आकांक्षायात न्ह्यज्याकोगु प्रवाह ज्वनेगु | थ्व कर्तव्य पूरा 
यायेगु प्रण यानाः युवक-लेखक भूषणप्रसाद न्ह्यज्याःगु खनेदु । 

(“भूषणजुया 'वःफय्‌' बाखंया छगू सशक्त प्रयोग”, 
वातावरण” निलापौ, दँ ४, ल्याः १०, ने.स. १०९४ थिला) 


तपं - (छो 


बापाला:-अप्पा 





पुष्पबहादुर चित्रकार 


(0. 


लि 'फिसः' व 'ग्वःफय्‌' सफुतिं नेपालभाषाया बाखं-ख्यःयात 
तब्या-तफाः यानायंकेगु विशेषतायू जक मखु नेपालया थौंकन्हयूयागु 
चहःपहःयात ब्वयेहयेगुली खः । 


देशया व्यवस्था, समाज व मनूतयूगु नैतिकता आदि बिचाः यानाः 
स्वयेबलय्‌ भूषणप्रसाद श्रेष्ठजुँ स्वइगु मिखा तेयूलाः अवश्य खः, 
वयूकलं थःगु बाखनय्‌ ब्वयेहयादीगु तथ्यत यथार्थपरक व वास्तविक 
जू, व्यक्त यायेगु पहलय्‌ सशक्तता खनेदु । 


भूषणजुं थौंया साहित्य प्रगतिशीलताया लँय्‌ न्ह्यानाः जनताया आस्थाय्‌ 
ब्वलंगु जुइमाः धयागु सैद्धान्तिक खयात ध्वाथुइका ब्यू । 


नेपालभाषाय्‌ उपमा छ्यलेत विषय मदु धाइपिन्त कुगाक्क लिसः 
भूषणजुया प्रत्येक बाखं खः । 


थनया क्वपुंगु संस्कार, क्वह्यंगु व्यवस्था, संकुचित संकीर्ण प्रगतिया 
लँपुइ छचाःलिं वालं चिनाच्वंगु थौंया स्थितियात ग्वःफसं थें पुइकाः 
न्हूगु हे वातावरण सृजना यायेगु सैद्धान्तिक बिचाः जक मजुसे 
न्ह्याकेमाःगु पलाः हे भूषणजुया बाखं थौंयात खः । 


बाखनयू नं कविताया रस बाः वयेकेफुगु वयूकःया खूबी खःसा 
बाखंयात माःगु विशेषता नं खः । 


('चिबाखदुने झ्वयूप्यूगु मिखा, 'बाख-समालोचना” नेस १०९५ कछला-म्हपूजा) 


तपं - 


(ज) 


बापाला:-अप्पा 











ध्य 


3. लँपु 
पिकाक : झी मांभाय्‌ प्रकाशन/सौगः, यल; किलागः, यै 
न्हापाँ खुसी : द्वःछि गू १०९५ म्हपूजा 
सफूया बां : १२८m > १८ 0) 
पौ : टन ४३२ -- १- ५२ 
द्यनः-किपा : बाखंमि थः हे 
बाखंपा: : स्वम्वः (१/५०) 
थाकू : ज्ञानोदय प्रेस/ लग, यै । 

सफुतिइ दुथ्याःगु बाख॑या छ्यं 

१, शान्ति सन्देश 

२. मूर्त-अमूर्त 

३. कथिइ तियातःगु ध्वाँय्‌ 

४. जीवन-मृत्यु 

५. वा वल, निभाः त्वल, धुँया मचा बुल 

६. द्यःखः 

७. चेतना 

८. त्यपू 


- (झो 


बापाला:-अप्पा 





क 


१०. 
११, 
१२, 
१३. 
१४. 
९5, 
१६. 
१७, 
१८, 
१९, 
२०. 


तपं - 


विष्णु कका- छगू युग ! छगू चुनौति ! 
लयू मदुगु मे = मे मदुगु लय्‌ 

नसंचा 

स्वार्थान्ध 

पासा 

अपूर्णता 

न्ह्यपुइ प्वाः घाये मफुम्हेसिया म्वानाच्वंगु म्हुतु 
वर्षाया खुसिचा 

कानूनया गैरकानूनी मचा 

पाप 

सीगाः 

लँपु 


(ञ) 


बापाला:-अप्पा 





कमलप्रकाश मल्ल 


0 ...... थ्व पीप्यपु चिबाखं छसिंनिसेँ स्वयाःलि जितः मतिइ वन,- 
आवलि झीगु साहित्यय्‌ चिबाखं-धुकूया छुँ अभाव ल्यनी मखुत । 

0 चिबाखनयू दकलयू बिचाः यायेमाःगु पक्ष अनुभूतिया तीक्ष्णता व 
केन्द्रीकरण खः । चिबाखंया चिकिचाधंगु परिधिदुने विषयवस्तु ल्ययेगु, 
अनं व विषयवस्तुयात नुगलयू थुंदिक्क प्रस्तुत यायेगुकथं भाषा, शैली 
व घटनाक्रमया विधि-विधान न्ह्यथनेगु- थुकिया लागि कवितात्मक 
संवेदनशीलता लिस्सें औपन्यासिक दृष्टिकोण व नाटकीय चित्रणया 
आवश्यकता दु । 

0 भूषणजुया 'फिसः', ग्वःफय्‌' व थ्व 'लँपु' सफुतिइ च्वंगु आपा: धया 
थें चिबाखनय्‌ लेखक चिबाखंया विधि-विधानया आधारभूत तत्त्वतयूत 
कस्सिक ज्वनातःगु खनेदु । 

0 जि स्वये भूषणजुया बाखनय्‌ क्यातुगु, छाइसेच्वंगु भावनायात नुगलय्‌ 
तिक्क मिंक प्वंकेगु अभिव्यक्ति पूवंक जुया वयाच्वंगु दु । 

(9 जीवनया व्यवधान व विक्षिप्त, विरोधाभास व विषमतायात छम्ह 
क्यातुम्ह नःलि-कलाकारं गुकथं समाजयात इवयूपीकथं थःगु कृतिइ 
न्ह्यथनी, अथे हे तुं भूषणजुं थःगु चिटिक्क च्वंगु चिचीचापाःगु 
किपापतिकं झीत बहिद्यः ब्वये थें ब्वयाः क्यनादीगु दु । 

0 वयूकःया ...... गुगुं गुगुं बाख॑या प्रस्तुतीकरण गाक्क' न्ह्यइपुसे 
च्वं । आपालं बाखं प्रतीकात्मक जुयाः नं प्रभावपूर्ण जू । 

09 ...... भूषणजुया बाखनय्‌ नं गन कविता व प्रतीकया प्रखरता दु अन 
वयूकः कलाकार धाये ल्वः; गन नीति व उपदेशया प्राधान्य अन 
वयूकः कलाकार बायू बाखंमि जक मखसे उपदेशक थें खनेदये फु । 


(लॅप, ने.स. १०९५ म्हपूजापाखे) 


तपं - (ट) 


बापाला:-अप्पा 








8. धकिंठुने (ने.सं.१०९४ दँया “श्रेष्ठ सिरपाः” त्याग) 


पिकाक : ल्यायूम्ह-पुचः /ज्या:बहा:-दलाछि, यँ 
न्हापाँ खुसी : द्वःछि गू ने.सं.१०९७ दिल्ला 
सफूया बाँ : १००) > १६ ता) 
पौ : ८+ ८४ - ९२ 
द्यबः-किपा : हृदयराम सिंह 
बाखंपा: : स्वतका (३/-) 
थाकू : मदन प्रिन्टिङ्ग प्रेस/ असं-बालकुमारी, यँ । 
सफुतिइ दुथ्याःगु बाखंया छूयं : 
१. जिगु मिखाय्‌ जि- स्वां/ भ्वंस्वां/ मिस्वां 
२. म्वानाच्चंगु बाखं- पर्तामानया 
३. थःथम्हं म्हूगु गाः 
४. गां जिगु: जि गांया 
५. धौबजिया मूल्याङ्कन 
तपं - (ठ) 


बापाला:-अप्पा 





०0 ७ 6 ah 


खुसिया निसि 

म्वाये जक फयेमाः 
धकिंदुने 

चाकुगु च्याया फाकु-सवाः 


. गन जि दु: जिगु ई दु! 


तपं - (ड) 


बापाला:-अप्पा 





श्रेष्ठ सिरपाया 
दसिपौ 


भाजु भूषणप्रसाद श्रेष्ठ, 


(0. 


छिगु साहित्यिक कुतःया फलस्वरूप बाखं विधाय्‌ छिगु 'धकिंदुने' 
बाखं-सफुतिं ने.सं. १०९५ दँया श्रेष्ठ सिरपा' त्याकादिल, थ्व खँय्‌ 
जिमित जक मखु ब्वँमिपिनिगु नुगः न॑ सालाकाये फइगु गुण छिके दुगु 
जिमिसं ताया । 


नेपालभाषा व थ्वया साहित्य न्ह्यज्याकेत छिगु बाखनं छपला: अप्वः 
न्ह्यज्याका यंकूगु जिमित विश्वास दु । लिस्सें युगयात न्ह्यब्वयेफुगु 
छिगु भाषाशैली झीगु साहित्ययात देन जूवंगु दु। छि थें जाःम्ह 
प्रतिभाशाली साहित्यकारयात हना: 'श्रेष्ठ सिरपा' व थ्व दसिपौ देछाये 
दुगुलिं जिमिगु लयूता धयां मब्याः । 

अले छिगु तब्यागु नुगलं पिज्वःगु मेमेगु न्हूबाखंत विश्वया 
न्ह्यज्यानाच्वंगु साहित्य थें थन्ह्यानाः नेपालभाषा-साहित्य-क्यबय्‌ 
तफ्वःस्वां थें हवये फयेमा धकाः मनं तुनाः थ्व दसि लःल्हाना 
च्वना । 


छ्याञ्जे नायः 
राजा शाक्य स्वयम्भूलाल श्रेष्ठ 
च्चसापासा च्चसापासा 


तपं - 


ने.सं.१०९८ कछलागाः १२ 


(ढा) 


बापाला:-अप्पा 





५ २्छास्जय या 


1114 


। शि ह 2) 

खिग साहित्यिक कश श्या झूल 
स्वनूय वाश्वे विषय छिंगु ७ ” वाई झरूगिं वस. १०- 
४५ईया उ्याकादिल - २4 इवँय्‌ जिलिग झोक शउवू व्व- 
मिथितिगु 'तगध्नं साला कार्य रूट गुल ळिक दूणु जिमि 


"ताया 
गाया । न्याल राया ब थ्या स्ताह्हिष्य 


मसला कंत क्िगु क | कयत्ता9 प्या ह्लख्ाका यंकूगु 
जिनिग विश्न।स दू । लिश्सं यूगयाग नव्यं रूगु किंगु राखा 
(ठेली मीगु रबा दत कु बण द्‌ | कि (थं काख, सति- 
राशी झाद्रित्यकाययात ह वा8 त 4 
दकाय दूखुलि जिलिगु स्या शर्या सथ्या8। 
'अूल किगु गव्य्राणु नगलं घिडू<- 

गु शमु हू वाइबंग विश्वया ज्काला थ्वंण साहिप्य (थ थक््राताई म 
यालू राया शाहिएय छचय्‌ गरुःश्वा (4 कथ रूथशा 'छका लतं गताः 
थ्व दसि लध्काता व्वता| ९ 

च्छना एर नार्या 
(जाडा ४४ ) ( स्वयम्छ लाल (४१०० 

अबज्ञाण्स्ा ` क्यातो 





तपं - (ण) 


बापाला:-अप्पा 








४. बीलिभा: 
पिकाक : साहित्यया मूलुखा/ बकुम्बहाः, यल 
न्हापां खुसी : द्व/छे (१०००) गू ने.सं. १०९८ स्वांयाःपुन्ही 
वि.सं.२०३५ जेथ 
सफूया बां : १० दा > १६ cM 
पौ : ८ + ३२ ८ ४० 
द्यबः-किपा : हृदयराम सिंह 
बाखंपा: : स्वम्वहः (१/५०) 
थाकू : मदन प्रिन्टिङ्ग प्रेस/ असं-बालकुमारी, यँ । 
सफुतिइ दुथ्याःगु बाखंया छूयं : 
१. क-स्वाँ ७. जिदुनेया 'जि' 
२. भू ८. उलिंचिया बाखं थुलिंचा 
३. सुथया छुमां ९. पाकयू जूगु ई 
४. मे: मतिनाया १०. दुर्घटनाया शहरय्‌ 
५, सीदुःख ११. शब्दचित्र 
६. स्वापू १२. बीनिभाः 


तपं - (त) 


बापाला:-अप्पा 





छत्रबहादुर कायस्थ “यल” 
(अध्यक्ष, साहित्यया मूलुखा) 


0 'बीनिभाः'दुने थौंया बाखनय्‌ दयेमाःगु गुण जिं खना । 


0 'बीनिभाः'खय्‌ जिं खना- यइपुगु शैलीइ वास्तविक जीवनया किचः 
अले विद्रोहया छगू आभास | 


(प्रकाशकया थःगु खँ, 'बीनिभाः? ने.स. १०९८ स्वायाःपुन्हीपाखे) 


तपं - (थ) 


बापाला:-अप्पा 








&. समानान्तर 
पिकाक : देग:/विजयरत्न वज्राचार्य 
न्हापाँ खुसी : ने.सं. १०९८ गुरुपुन्ही 
सफूया बां : १०.५ ला X १७.५ ला 
पौ : ८ ७० ७८ 
द्यबः-किपा : हृदयराम सिंह 
मू : स्वतका (३/-) 
थाकू : आर्ट प्रिन्टिङ्ग प्रेस/ ज्याःबहाः, यै 
द्यबः थाःम्ह : मदन प्रिन्टङ्ग प्रेस/ असं-बालकुमारी, यँ । 
सफुतिइ दुथ्याःगु बाख॑या छूयं : 
१. शिलु!- छगू खलबल ५. आरोह 
शिलु !- छगू बेचैन अवरोह 
२. जि सी ममग्याः ६. कया लासा 
जितः सी मयः स्वांया खोल 
३. समानान्तर- ७. निभाः त्वल 
ववजिव! खसु वल 
४. घोषणा ८. ई!- ईनाप जि; 
अघोषित जि !- जिनाप ई 


तपं - (द्‌) 


बापाला:-अप्पा 





जिरिजाप्रसाद 

0 नेपालभाषाय्‌ कविता-भासं बाखं च्वइम्ह, अले थौंया बाखंमिमध्ये 
दकलयू नां जाःम्ह भूषणप्रसाद श्रेष्ठ खः । वयूकल नं नासः मदुगु 
वाक्य च्वःगु दु । 

0 भूषणप्रसादया चट्ट च्वंगु वाक्य फुक्क वयूकःयागु नैसर्गिक गुणं प्याहां 
वःगु खः, शैक्षिक ज्ञानं मखु । 

0 मथुरा सायूमि व भूषणप्रसादया मू-पात्रतयूके नैतिकता दु, अपिं तसक॑ 
भिं। भिंम्ह मनूया जीवनयू म्ह हे जक बाखं दइ | उकिं अमिगु बाखं 
बाखं मजूगु खः, अले ब्वगिंया नुगलय्‌ प्रभाव लाके मफुगु खः । 

७ 242 भूषणप्रसादया मू-पात्रत नं तसक॑ भिं। वयूकःयागु च्वसु नं 
बाखं जुइथे च्वनीगु इलय्‌ बाखं मजुइगु खः ।..... 


० ...... थयू च्वंक भिंपिं पात्रपाखें म्ह हे जक बाखं सिर्जना जुइ । उकें 
भूषणप्रसादया 'समानान्तर' या बाखं भिंम्ह मनुखं बियाच्वंगु मर्भिपिं 
मनूतयूगु रिपोर्ट जक जूगु दु । 


(नेपालभाषाया बाखनय्‌ भाषा; जीवन-दृष्टि व सौन्दर्य, 
'तयूजु' लसतापौ, ल्याः १९. ने.स॑. ११०१ गुला) 


तपं - (घ) 


बापाला:-अप्पा 











७. उव, जुबलय दुनावइ थें जिजु छँ ! 


पिकाक : ल्यायूम्ह-पुचः /ज्या:बहा:, ये 

न्हापां खुसी : द्वःछि (१०००) गू ने.सं. ११०१ कौला 
सफूयाबां : १०८M > १६८m 

पौ : ८ न ७२ ८ ८० 

चबः-किपा : हृदयराम सिंह 

बाखंपा: : प्यतका (४/-) 

थाकू : रत्न प्रिन्टिङ्ग प्रेस/ इखाछँ, यल 


द्यबः थाःम्ह : मदन प्रिन्टिङ्ग प्रेस/ असं-बालकुमारी, यैं । 


सफुतिइ दुथ्याःगु बाखंया छ्यं : 
लसकुस, छितः जिमिगु आगं कने ! 
दुर्घटना 

जितः घ्वार्र ल्ह्वयेवल 
गद्य-कविता 

ह्यूपाः 

जू?! 


पती पा. ०८ MN :5 


तपं - (न) 


बापाला:-अप्पा 





७. हल्ला नम्बर १ ...... २ ...... २... ४ ...... 
ववजिव 

९, तर खुसि अःखतं मन्ह्याः, तर खुसि अःखतं न्ह्याइ 

१०. अस्पताल वयागु छँ खः 

११. थःथःगु मिखा 

१२. मनूया तुति- मनूया न्ह्यपु- मनूया तुति..... 

१३. आखिर इपिं नं भी हे खः ! 

१४. ...... अयूसां लयूतायेमाः ! 

१५. ग्व, गुबलय्‌ दुनावइ थें जिगु छँ! 


कमलप्रकाश मल्ल 


छ पी म भूषणजुँ थ्व विधा ब्वलंकेगुली भीगु साहित्यय्‌ यानादीगु 
कुतः स्तुत्य जू। 
SE थ्व सफू चीग्वःगु मल्ता थें साप हे पालु । 


0 भूषणजुं थःगु कलायू गाक्कं ल्हाः जः धयागु धिसिलाःगु दसु थ्व 
बाखं-मुनाय्‌ ब्वयादीगु खना । 

0 व्यङ्गय, भूषणजुया छगू सशक्त न्हूगु ज्याभः जुयावःगु खनेदु । 

0 वयूकःया कृतिइ कलाकार-व्यक्तित्व व उपदेशक-सामाजिक-टीकाकार 
व्यक्तित्वय्‌ छगू सम्मिश्रण पिज्वः | गनं कलाकारं टीकाकारयात 
क्वःथलाच्वंगु दुसा गनं टीकाकारं कलाकारयात । निम्हं छम्ह गन गन 
जुल अन अन वयूकःया बाखं च्वछायेबहः जू । 

0 थुकी वयूकःया थःगु अनुभूतिं फूचाःगु बाखं गीति-कविता थें नुगलय्‌ 
दी । विषयचयन भावनात्मक बाय्‌ व्यङ्ग्यात्मक थजुइमा, प्रभावपूर्ण 
प्रस्तुतीकरण जू-मजू हे पाठकया लागि मू-दापू खः । थ्व दृष्टिकोणं 
स्वयेबलय्‌ भूषणजुं भीगु चिबाखं-साहित्यया तँ च्वछायादीगु दु धयागु 
खँँया दकलय्‌ ग्यसुग्यंगु दसि थ्व सफू खः । 


तपं - (प) 


बापाला:-अप्पा 





O 


थुकी कविया संवेदनशीलता व उपन्यासकारया दृष्टिकोण ज्वनाः 
नाटककारया शैलीइ छम्ह ल्यायूम्ह व विक्षिप्त सामाजिक टीकाकार 
नुवानाच्वंगु दु । 


('जिगु मिखाकुन', "व गुबलय्‌ दुनावइ थें जिगु छेँ !, ने.स ११०१ कौलापाखें) 


रत्नध्वज जोशी 


oO 
० 


तपं 


थ्व बाखं-पुचलय्‌ च्वमिया दकसिबय्‌ तस्सःगु सः ध्याचू खः । 
भ्वासिपहः, राजनीतिक नेता धाःपिनिगु अवसरवादी नीति आदि खनाः 
लेखक लागिमिगि चाः अनुसारं उजाःगु खँया चित्रणयात आकर्षक 
भाषा-शैलीं न्ह्यःने ब्वयेगु शक्ति न॑ च्वमिं आर्जन यायेधुंकूगु दु । 
तःताजिया टेकूनिक्‌ दुथ्याकातःगु तःगूमछि बाखं-पुचलं हे सीदु- 
बाखंच्वमिया बाखं-साहित्यसम्बन्धी अध्ययन नं तफ्फाः जुजुं वयाच्वंगु 
दु। 

भूषणया बाख॑-साहित्यय्‌ आकर्षण म्हो मजू। 

छपु हे बाखंया माध्यमं तःतामछि खँ याउँक धायेगु लँ भूषणं लुइके 
धुंकूगु खँ थ्व बाख॑-पुचलय्‌ च्वंगु 'लसकुस, छितः जिमिगु आगं कने ! 
आदि बाखं ब्वनेबलय्‌ सीके फु । 

थुकिं लेखकया कथाशील्प विकास जुजुं वयाच्चंगु खँ याउँक हे सीदु । 


(भूषणया बाख भूषणया न्हायूक'; "व गुबलय्‌ दुनावइ थें जिगु छेँ / 
ने.स॑. ११०१ कौलापाखें) 


- (फ) 


बापाला:-अप्पा 





पूर्णदास श्रेष्ठ 


0 न्हूबाखंया उत्थानया श्रेय पाश्चात्य देशयात हे मबिसें मगा: | उकिं 
अन वइगु प्रवृत्ति भीथाय्‌ मवइ धयागु खँ हे मरु । न्हापा लिपाया जक 
खँ खः, प्रभाव ला लाये हे धुंकूगु खनेदु । थौंकन्हय्‌ इम्प्रेसनिज्म 
(वाद) धकाः आधुनिक बाखनयू वयाच्वंगु दु । उदाहरणया लागि 
भीथायू नं भूषणप्रसाद श्रेष्ठया बाखंयात कायेफु । 


0 भूषणया 'ग्व, गुबलयू दुनावइथें जिगु छे ! नांयागु बाखं-सफुतिइ 
इम्प्रेसनिज्मया स्पष्ट प्रभाव लाःगु खनेदु । थ्व प्रभाववाद चायेक॑ वःगु 
खः वा मचायेक॑ वःगु खः, थथे हे खः धकाः धाये थाकु । थ्व प्रभाव 
थौंकन्हयूया जिगु बाखनय्‌ न॑ मचायेक लाःवःगु दु। 


(चकना' दँपौ, ने, सं. ११०२ जयाःपुन्ही) 


तपं - (ब) 


बापाला:-अप्पा 








ए. दासिवःम्ह मनू 


पिकाक : ल्यायम्ह-पुचः ८ ज्याःबहाः-दलाछि, यँ 
न्हापां खुसी : द्वःछि (१०००) गू, ने.सं. ११०४ यंला 
सफूयाबां : १० ०) > १६ 0) 
पौ : ८--८७-१-९६ 
द्यबः-किपा : शरद रंजित 
बाखंपाः : न्यातका (५/-) 

भिंनितका (१२/-) : ख्वातु-द्यबः 
थाकू : इनाप प्रेस (थायूमदु, यै) 


दब: थाःम्ह : कान्तिपुरी प्रिन्टिङ्ग प्रेस 
(बालकुमारी, यै) 


सफुतिइ दुथ्याःगु बाख॑या छूयं : 

१. लगाम !- सन्तोष-असन्तोषया 
२. उबलय्‌ शायद ....... 

३. ल्यहेंपूगु ख्वा: 

४. .... अन थ्यंकाः जुइगु दुःख 


तपं - (भ) 


बापाला:-अप्पा 





तिबः 

क्वाःगु सासः 

ई : जिन्दगीया 
मायाया पुखुलिइ 
समानता 


. इलं फ्वाःगु लँपुइ 
. स्वापू/बायभू 

. संक्रमण 

. मतिना 

. अभ्यास ! 

. दासिवःम्ह मनू 


जनकलाल वैद्य 


O 


नेपालभाषाय्‌ धूस्वां सायूमि, प्रेमबहादुर कसाः, माधवलाल 
कर्माचार्यपिंसं छझाः चिबाखं न्ह्यब्वयादीगु लुमंकेबहः जू । आः थ्व 
बिधायात ब्वलंकेगु ज्यायू क्वातुक पला: च्वयेकादीपिं दुर्लभलाल 
सिंह व भूषणप्रसाद श्रेष्ठ खना । 


र धात्थें खः, थ्व सफूया बाखनय्‌ मनूतय्‌ नुगलय्‌ दासि वइगु थी 
थी अनुभूति, प्रतिक्रिया, मतिना ...... इत्यादिया प्रतिनिधित्व जूगु 
खनेदु । जिं स्वये- थुपिं बाखंया आधार-स्रोत जीवनया वास्तविकता, 
प्रवृत्ति यथार्थ उन्मुखता खः । दासि वयाच्वंगु लखय्‌, दुरुइ, चिकनय्‌ 
RR लुयाच्चनीगु आकृति थें सरल सहज स्वाभाविक कला बांलुइक 
बाखं सिर्जना यायेगुली भूषण नासलं लिनावःगुया, वयाच्वंगुया पला:-चिं 
वयूकःया बाख॑-मुना सफूतयू तुलनात्मक अध्ययन यायेबं यचुक 
सीदु । 


तपं - (म) 


बापाला:-अप्पा 





(0: हर पारिवारिक कचिंगः, सामाजिक जीवनय्‌ नित्तु निलावं वःगु 
संक्रमण, हित्तु हिनाव हःगु सन्त्रास व सङ्कट, Brain Drain 
इत्यादि समसामयिक जटिल समस्या नं तिफ्यानाः लाना: भूषणं थ्व 
सफुतिइ न्ह्यब्वयादीगु दु । 

0 इलं पुलां याःसां भूषणया बाखंत पुलांगु अयूलाः थें झन झन मूसया 
च्वनेफइ थें ताया । भूषणया बाख॑ंतसें सदां लयूतायेके फइ थें ताया 


******* 


(दासिवःम्ह मनूया बाखं ब्वनास्वया; 'दासिवःम्ह मनू, ने. सं. १९०४ यलापाखें) 


तपं - (य) 


बापाला:-अप्पा 





डा. दयाराम श्रेष्ठ 


O 


भूषणप्रसाद श्रेष्ठजुया गुलिखेय्‌ बाखंतसें जिगु नुगः व न्ह्यपुयात थ्यूगु 
दु । समकालीन नेपालभाषा-बाख॑-साहित्यया परम्परायू वयकः सशक्त 
रूपं खनेदुगु जिं भाःपिया। वयूकःया बाखं-च्वज्याय्‌ थःगु पहःया 
छाप दुग्यंक लायेधुंकूगु जिं खना । वयूकः न्हर्याचला च्वनादीगु लँपुया 
बाखं-स्वांतसें आ: मगमग बास्ना ह्वलेगु यायेधुंकूगु दु । झी ब्वँर्मिपिं 
उगु बास्ना नतुनाः भावमग्न जुइ, बिचाःया पुखुलिइ दुने अले झीगु 
मानसिक संसारया नितिं उपलब्धि ठोस जूगु अनुभव याये । 


वयूकःया बाखंत गुलि चीहाकः अले सरल, उलि हे गम्भीर अले तीव्र 
न॑ जू। 

थुकी मुनाच्चंगु थी थी बाखनय्‌ वयूकलं मनूया मानसिक व सामाजिक 
जीवनया थी थी पक्ष अले समस्यातयूत न्ह्यःनें स्वया: उकिया 
वास्तविक रूप न्ह्यब्वयादीगु दु । थ्व सन्दर्भय्‌ विशेष यानाः जीवनगत 
अले सामाजिक मूल्य-विघटनया सूक्ष्मान्वेषणपाखे वयकः प्रवृत्त 
जुयादीगु जिं खना । 


न्द्रं वयूकःया बाखनय्‌ महत्तवपूर्णगु थाय्‌ कयाच्वंगु दु । 


भूषणजु थ्व बाखं-पुचलय्‌ छम्ह पर्यवेक्षक व अध्येताया रूपयू यचुक्क 
खनेदुगु खँ न॑ विशेष महत्त्वपूर्ण जू । 

खास यानाः वयूकलं हिलावंगु अवस्थाविशेष व मनूदुने भ्यलयू पुनेत 
थाकुयाच्चंगु असामाजिक प्रवृत्तिया दुग्ययेक पर्यवेक्षण यानादीगु दु । 


बिघटिट मूल्या प्रभावया लिस्सें मनूया थः दुनेया सामर्थ्य व विश्वासया 
अवमूल्यनयात गुलि दुग्ययेक अध्ययन यायेमाःगु खः, व बाखंमि 
भूषणजुपाखें सम्भव जूगु दु । 


तपं - (र) 


बापाला:-अप्पा 





0 व्यङ्ग्ययात वयूकलं क्वातुक्क ज्वनादीगु दु । 
0 वयूकः मानव-जीवनया किपा कीम्ह बाखंमि खः । 


0 भूषणजुया बाखंत सारगर्भित जू. अर्थयुक्त जू। वयूकःया बाखंत 
ब्वनेबलयूया अनुभूति केवल कलाकारया लयूताःगु नुगलं जक व्यक्त 
यायेफइ । 


(जि लयूता:' 'दासिवःम्ह मनू, ने.सं. ११०४ यलापाखें) 


तपं - (ल) 


बापाला:-अप्पा 





इन्द्र माली 


0 भूषणप्रसाद श्रेष्ठया भाषा, शैली जक मखु प्रस्तुतीकरण नं उलि हे 
स्यल्लाः अले स्याच्चुसे नं च्व॑ । नापं भीगु परिवेश व संस्कृतिनाप नं 
उत्तिक हे भ्यलय्‌ पुनाच्वंगु खनेदु । उकिं वयूकःया लेखनय्‌ हिसि 
पिलू । 


लि (4403 साहित्यिक यात्रायात दुवाला यंकेबलय्‌ बार्ख-ख्यलय्‌ थःगु 
कथं छगू म्हसीका जक मखु छगू थःगु हे कथंया प्रवृत्ति स्वनेत सफल 
जुल । 


(9 तसा बाखं-ख्यलं छगू कथं बाया: गजल व मेपाखे पला: न्ह्याकल । 
भीगु भाषाय्‌ गजल व मे-ख्यलय्‌ नं थःगु कथंया म्हसीका स्थापित 
यायेधुंकाः बुलुहुं मचायेक सेनेरियो बाय्‌ सेन्यापाखे पला: न्ह्याकाः 
थःगु कथंया छगू प्रतिमान स्थापना यानादिल । सेनेरियो बाय्‌ सेन्यापाखे 
धिसिमिसि धायेक पला: न्ह्याकाः हाइकुपाखे अवलम्बित जुल । 


भूषणप्रसाद श्रेष्ठ बहुमुखी प्रतिभाया धनी खःसां थःगु प्रतिभा 
प्रदर्शन यानाः क्यनेगुली मखु, विधागत म्हसीका किया: थःगु कथंया 
प्रवृत्ति स्वनाः जक मेगु विधापाखे लीम्ह साहित्यकार खः । 


0 वयकः मेपिं थें छक्वलं प्यता न्याता विधाय्‌ ल्हाः च्वयेकाः फुक्क 
बिधायू थःगु नां तयेत स्वइम्ह च्वमि मखु । बरु गुगु विधाय्‌ लित उगु 
बिधाय्‌ छगू थःगु कथंया प्रवृत्ति स्वनाः जक मेगु विधाय्‌ ल्हाः न्ह्याकीम्ह 
च्वमि नं खः । 

0 आःतक गुगु गुगु विधायू ल्हाः तल अन थःगु दुग्यंगु योगदान बीफुम्ह 
छम्ह च्वमिया रूपयू वयूकःयात नालेबहः जू | 


(स्वंगःगु मिखा' नेस. ११३० दिल्लापाखें) 


तपं - (व) 


बापाला:-अप्पा 





ड.कमलप्रकाश मल्ल 


O In this fictional sketches Bhusan shrestha is rarely 
matched in diversity of syntastics structures. 


(‘The Rising Nepal’, 14 June 2013) 
(ने.स.११३३ तछलाथ्वः ६) 


0 बाखनय्‌ छयलातःगु खँपुयात संरचनाया मिखाकुन॑ स्वयेबलय्‌ भूषण 
श्रेष्ठयाके ति विविधता मेपिंके लुइके थाकु । 


(भाय्‌ हीकूम्ह : योगेश राज) 
चित्तरञजन नेपाली 


० नेपालभाषाया साहित्य-ख्यलय्‌ म्हसीका च्वनेमाःम्ह च्वाम मखु 
भूषणप्रसाद श्रेष्ठ । नेपाल संवत्‌ १०९५ या दँय्‌ 'धकिंदुने' नांयागु 
बाख॑-पुचःया नितिं 'च्वसापासा'यापाखें श्रेष्ठ सिरपा'लं, नेपाल संवत्‌ 
११२५ या दँयू नेवाः मे व गजल' विधायू वयूकलं बियादीगु योगदानया 
नितिं 'नेपालभाषा एकेडेमी'यापाखें 'दान्यहिरा सिरपा'ल॑ व थुगुसी 
नेपाल संवत्‌ ११३६ स 'साहित्यया विविध विधाय न्यागू दशकनिसें 
सफू च्वयेगु, गजल च्वयेगु, अनुवाद व सम्पादन ज्या, नेपालभाषा 
ब्वंकेगु ज्याया नाप॑ विविध साहित्यया संस्थायू च्वनाः भाषा व 
साहित्या सेवा यानादीगुलिं' 'नेपालभाषा परिषद्‌'यापाखें 'चित्तधर 
सिरपा'ल॑ं सम्मानित जुयादी धुंकूम्ह वयूकः भूषणप्रसाद श्रेष्ठया 
नेपालभाषा-साहित्य-ख्यलय्‌ बाखं-चिबाखं, निबन्ध, ख्याल, गजल 
आदि थी थी विधायू यानाः भिंच्यागुलिं मल्याक्क मौलिक सफू अले 
अनुवाद, सम्पादन आदि नापं यानाः पीन्यागुलिं मल्याक्क सफूत पिहां 
वयेधुंकूगु दु । 


तपं - (श) 


बापाला:-अप्पा 





9 ....... नेपालभाषाया साहित्यया ख्यलय्‌ वयूकः छम्ह नां जाःम्ह 
बाखंच्वमि, व्यङ्गयकार, कोशकार व गजलकार कवि खःसा छम्ह 
सफल अनुवादक व सम्पादक नं खः । 


0 छुं द न्ह्यः वयूकःयागु सम्पादनय्‌ पिहां वःगु 'सच्छि दैया नेपालभाषा 
काव्य-ल्यया' नांयागु काव्य-मुना व छुं दिं न्ह्यः पिहां वःगु 'सच्छि 
दँया नेपालभाषा बाख॑-ल्यया' नांयागु निब्व बाख॑-मुनां वयकःयात 
छम्ह अतिक मिहेनतीम्ह अन्वेषकया रूपय्‌ नं न्ह्यब्वःगु दु धाःसा 
अत्युक्ति जुइ थें मच्वं । 


(छन्द १०१ व नेवाः गजल, ने.सं. ११३९ पाखे) 


पूर्ण वैद्य 


0 पासा भूषण, नेपालभाषा-साहित्य थकायेत मदिक्क सना वयाच्व॑पिं 
पासापिंमध्ये छम्ह स्यल्लाःम्ह अथक साधक खः । स्रष्टा खः । थौंया 
भीगु नेपालभाषाया बाख॑-चिबाखं, मे व गजलया ख्यलय्‌ वयूकःया 
पलाःख्वाँयू बालाक सीदु । वयूकः लेखन-साधनाय्‌ बाखं (Fiction 
Writing) विधाय्‌ जक एकाग्र जुयादीगु जूसा निश्चय नं नेपालभाषायात 
देशं पिने नं क्यनेफइगु उल्लेखनीय बाखं बियादी फइगु खइ । 


0 तर, हानं बाखं त्वःताः गजलय्‌ दुब्वाना दिल । वयूकःया गजलदुने 
वानाच्वंगु गुलिखेय्‌ कवितात्मक झवलं जितः थ्यूगु दु, वया सौन्दर्यबोधं 
मन लयूतायेकूगु दु । सखे, न्ह्याग्गु विधाय्‌ जूसां स्रष्टायाके दुगु प्रतिभा, 
अभिव्यक्तिइ खनेदइगु मौलिक विशिष्टताया जः खः थ्व। 

0 वयूकलं थःगु लगनशील कार्यकुशलता हानं झीगु भाषाया वैयाकरणिक 
शुद्धताया खोजय्‌ व महत्त्वपूर्ण रचना सम्पादनया ज्यायू क्यनादिल । 
छगूकथं भाषाया लागिं ला थ्व लब: हे जुल, तर भीगु साहित्या छगू 
विधागत रूपय्‌ उत्कृष्टता हयेगुली द्या ला मद्या: ? 


तपं - (ष) 


बापाला:-अप्पा 





९ 


भूषण, थम्हं थियागु न्ह्याग्गुं विधा/विषयय्‌ नं दुवालाः चिन्तन-मनन 
व तक-वितकं थाहां वयाः च्वइम्ह छम्ह सौम्य व गम्भीर स्वभावयाम्ह 
च्वमि थें जितः ताः । 

('न्याःदिगुपुजा’, ने. सं. ११३० कछलाथ्वः १० पाखे) 


प्रेमशान्ति तुलाधर 


९ 


(0. 


व्यड्ग्ययात थौंया यथार्थ ब्वयेगु सशक्त ज्याभःया रूपय्‌ भूषणप्रसाद 
श्रेष्ठ, हरिशंकर रंजतकार आदिपिंसं छ्यलाबिल । 
भूषणप्रसाद श्रेष्ठ नेपालभाषाया न्हू पिँढीयाम्ह छम्ह सशक्त बाखंच्वमि 
खः । थौंया समाजयू विद्यमान विकृति-विसंगतियात प्रतीकात्मक ढङ्गं 
स्याचुक क्वातुक प्रहार याना: बाखं ज्यायेगु वयूकःया विशेषता खः । 
नेपालभाषाया बाखं-ख्यलय्‌ यथार्थवादी प्रवाहयात बिस्तार यायेगु 
ज्यायू वयूकःपाखें न॑ गाक्कं तिबः जूगु दु। 
ब्वैमितयूगु मनय्‌ तिक्क मिंक छुं प्रभाव लाकेगु हे थौंया सफल बाखंया 
गुगु विशेषता जूगु दु, थज्याःगु कलाया सफल प्रयोग वयूकःया बाखनय्‌ 
न॑ गाक्क दु । 
PR थौंया बाखंया ख्यलयू खनेदयाच्चंगु चिबाखंया प्रयोगय्‌ नं 
वयूकलं सशक्तता क्यनादीगु दु । 

(नेपालभाषा-साहित्यया इतिहास” ने.स. ११२० पाखे) 


फणील्द्ररत्न वज्राचार्य 


O 


तपं - 


भूषणप्रसाद श्रेष्ठया हाइकु व गजल, 'सःग्वःछि खँग्वः धुकू', 'सच्छिदेया 
नेपालभाषा काव्य-ल्यया', व 'सच्छिदैँया नेपालभाषा बाखं-ल्यया' 
तथा वयूकःया बाखंत ब्वनाः जितः ताल,- भूषणप्रसाद श्रेष्ठ 
नेपालभाषाया भूषण खः, ससुमाजुं ब्यूगु प्रसाद खः व हाइकु व गजलय्‌ 
श्रेष्ठ खः । 

(नेपालभाषा टाइम्स” न्हिपौ, शुक्रवाःया तँसापौ, ने.स.११३९ प्वहेलाथ्वः १) 


(स) 


बापाला:-अप्पा 





रमेशकाजी स्थापित 


O 


भाजु भूषणप्रसाद श्रेष्ठ दकलय्‌ न्हापां बाखंच्वमिकथं पिलू भाःगु 
खः । वयूकःया बाखं ब्वनेधुंकाः जितः मतिइ लूगु खः कि नेपालभाषा 
बाखं च्वयेत तसक॑ ल्वःगु भाय्‌ खः । वयां लिपा वयूकलं गजल 
च्वयाः पिथनादिल । व ब्वनाः जितः ताःगु खः कि गजल च्वयेत उर्दू 
व फारसी जक मखु नेपालभाषा नं तसक॑ ल्वःगु भायू खः। आः 

वयूकलं हाइकु च्चयादिल । थ्व ब्वनाः जितः ताल,- हाइकु च्वयेत 
न॑ नेपालभाषा तसक' ल्वःगु भाय्‌ खः । 


थ्व खँँ थुकथं जिं न्ह्यथना च्चनागु कारण थ्व खः कि शिल्पीया 
ल्हातय्‌ लातकि गथे ल्वहं नं मूर्ति जुड, अथे हे भायूया शिल्पीया 
ल्हातय्‌ लातकि उम्ह शिल्पी आखः आखलयू, खँग्व: खँग्वलय्‌ थःत 
यःयःगु बांलुइका काइ । भूषणप्रसाद श्रेष्ठ अज्याःम्ह हे छम्ह 
भाषाशिल्पी खः, गुम्हेसिनं आखःग्वलय्‌ ग्वलयू, खँग्वलय्‌ खँग्वलय्‌ 
थःत यःयःगु बां लुइका कायेगु क्षमता ब्वःगु दु । 


(खिचापुजा, ने.स. ११२९ खिचापुजा) 


सुरेश किरण 


(3 


(60. 


नेपालभाषाय्‌ भूषणप्रसाद श्रेष्ठजु छम्ह उज्वःम्ह च्वमि खः गुम्हेस्यां 
बाख च्च वा गजल च्व, थःगु हे बां सीदयेक च्वइ । 


भूषणप्रसादजु बाखं तक नं कवितां च्वइम्ह च्वमि खः । 


(सन्ध्या टाइम्स” न्हिपौ, दँ १५, ल्याः ३३३, ने.सं. ११३० कौलागाः ७) 


तपं - (ह) 


बापाला:-अप्पा 





खालि 

पिकाक : च्वसापासा 


(कूलांभुलु, त्यंण:, यँ ) 


